
Ontdek  mooi  Suid-Afrika 

^teen  ’«  paar  pennies  per  rnyl! 


Die  luuksebustoere  van  die  Spoorweë  se  pad- 
vervoerdiens  is  nie  net  die  aangewese  manier  om  ’n 
vakansie  deur  te  bring  nie  maar  ook  die  goedkoopste 
manier  om  die  mooiste  dele  van  ons  land  te  leer  ken. 

Lank  of  kort,  daar’s  ’n  toer  wat  u pas — en  ’n 
gerietlike  treindiens  om  u by  die  naaste  aansluitings- 
punt  te  bring.  Vra  om  volledige  besonderhede  by 
die  naaste  Spoorwegreisburo  of  stasiemeester.  Die  buro 
is  daar  om  alle  reisreëlings  te  behartig,  hetsy  per  skip, 
trein,  bus,  vliegtuig  of  safarimotor.  Daar  is  ’n  buro  in  elke 
hoofsentrum.  Bring  u kamera  saam! 

t\emt}ranai 

H.  M.  VAN  DER  WESTHUIZEN 


Op  15  Julie  vanjaar  is  die  clriehonderd-en-vyftigste  ver- 
jaardag  van  Rembrandt  se  geboortedag  herdenk.  Dit  pas 
elke  kultuurgemeenskap  — in  welke  beskeie  vorm  ook  al 
— om  mee  te  doen  aan  die  huldiging  van  een  van  die 
grootste  skeppende  geeste  wat  aan  die  Westerse  lewe 
blywende  vorm  gegee  het.  In  ’n  jong  land  soos  Suid-Afrika, 
waar  die  besit  aan  eie  plaaslike  kultuurtradisie  uiteraard 
nog  beperk  is,  voel  ’n  mens  soms  ’n  drang  om  ’n  keertjie 
saam  te  spog,  wanneer  die  geleentheid  hom  voordoen  om 
te  wys  op  erflike  nalatenskap  wat  bedagsame  voorouers 
as  geestesbesit  aan  hulle  nasate  laat  toekom.  Rembrandt 
behoort  in  hierdie  opsig  inderdaad  ook  aan  ons:  dit  maak 
die  Nederlanders  nie  armer  nie;  dit  verhoog  die  eer  van 
ons  skildergenie  nog  meer;  en  dit  laat  die  Afrikaner 
geestelik  soveel  ryker  voel.  ’n  Groot  deel  van  sy  werk  is 
verrig  nog  eerdat  die  eerste  vryburgers,  waaruit  later  die 
begin  van  ’n  nuwe  Dietse  volk  sou  groei,  hulle  op  eie  hoewe 
aan  die  Kaap  gevestig  het.  Die  wye  wêreld  kan  Rembrandt 
as  internasionale  skilderfiguur  toeëien;  die  Afrikaner  ver- 
kies  om  te  staan  by  die  volle  wete:  Rembrandt  is  van 
onsself;  hy  bind  ons  deur  sy  gees  aan  die  stigters  van  ons 
land,  sy  tydgenootlike  medelandslede  en  eerste  vaders  van 
ons  nasie. 

Die  wêreld  ken  Rembrandt-die-skilder  veel  beter  as 
Rembrandt-die-mens.  Vir  wie  hom  dieper  leer  ken,  val  die 
skilder  en  die  mens  nie  van  elkaar  te  skei  nie. 

Harmen  van  Ryn,  ’n  welgestelde  meulenaar,  met  sy  vrou 
Neeltgen  Willemsdochter  van  Zuytbrouck,  het  in  Leiden 
gewoon  waar  Rembrandt  as  jongste  van  vyf  seuns,  in  1606 
gebore  is.  Sy  vader  wou  hê  dat  hy  geleerde  sou  word  en 
reeds  op  veertienjarige  leeftyd  word  hy  as  student  aan  die 
Universiteit  van  Leiden  ingeskryf.  ’n  Akademiese  loopbaan 
het  egter  buite  sy  smaak  en  aanleg  gelê  omdat  hy  skilder 
wou  word.  Gelukkig  het  sy  ouers  hulle  gou  met  die  gedagte 
versoen  en  so  beland  hy  dan  as  leerling  in  die  kuns  by 
Jacob  van  Swanenburgh  in  Leiden.  Die  vordering  was  goed 
en  in  1623  werk  hy  ook  nog  ’n  tydjie  op  die  ateljee  van 
Pieter  Lastman  in  Amsterdam  ter  afronding  van  sy  studie. 

Daarna  begin  sy  eintlike  loopbaan  as  selfstandige  kunste- 
naar  en  vanaf  sy  twintigste  lewensjaar  het  ons  stukke  wat 

behoorlik  deur  hom  gesinjeer  en  gedateer  is.  Die  oudste 
gesinjeerde  werk  is  moontlik  sy  Esel  van  Bileam,  gedateer 
1626;  en  nog  verskeie  ander  vroeë  stukke  wat  Bybelse 
onderwerpe  behandel,  val  voor  1630.  Die  eerste  sewe  jaar 
na  1623  vestig  hy  hom  in  sy  geboortestad  en  lewer  in  dié 
tyd  genoegsame  bewyse  van  sy  geniale  aanleg  as  beeldende 
kunstenaar.  Sy  ryke  fantasie,  welbeheerde  soms  waagsame 
tegniek  en  meer  nog  die  suiwerheid  van  sy  diep  menslike 
gevoel  was  reeds  duidelik.  In  die  presiese  en  sorgvuldige 
skildering  van  sy  vroeë  tyd,  in  die  vroegrype  voorbeelde 
van  sy  rake  tekeninge  en  veral  etse  was  hy  volksegte 
Nederlandse  realis  en  het  hy  nie  alleen  sy  eie  verbeeldings- 
wêreld  nie,  maar  ook  die  aktuele  gemeenskapslewe  rondom 
hom  vertolk.  Hoe  en  wanneer  hy  leer  ets  het,  weet  ons  nie 
maar  reeds  sy  vroeë  etse  getuig  ten  beste  van  fyn  behen- 
digheid  om  in  wit  en  swart  die  keurigste  skakerings  van 
skaduwee  te  bereik,  met  volle  speling  van  daardie  geheim- 
sinnige  beligting,  wat  hom  as  kunstenaar  so  eie  was;  dink 
maar  aan  sy  Moeder,  1628,  en  sy  Vader,  1630. 

Deur  kunshistorici  en  kritici,  veral  van  Italiaanse  kant, 
is  tereg  aangetoon  hoe  sterk  die  Italiaanse  chiaroscuro  — 
die  tegniese  metode  van  lig-donker  skildering  — die  Euro- 
pese  barokkuns  van  die  16de  en  17de  eeu  in  die  algemeen 
beïnvloed  het.  Ook  die  Nederlandse  kuns  getuig  ten  oor- 
vloede  daarvan.  Opvallend  is  die  inwerking  van  Caravaggio 
op  sekere  Nederlandse  skilders;  ons  dink  byvoorbeeld  aan 
die  komposisie  van  sy  Maáltyd  te  Emmaus  (1606)  wat  ’n 
besliste  invloed  gehad  het  op  latere  stukke  van  Honthorst, 
Rubens  en  Rembrandt.  Soveel  sterker  word  die  aansluiting 
wanneer  ons  die  ooreenkoms  met  Caravaggio  se  chiaroscuro 
daarin  raaksien.  Verskeie  barokskilders  het  die  lig-donker 
skildermetode  bewus  aangewend  om  deur  beligting  belang- 
rike  elemente  in  ’n  komposisie  te  beklemtoon  en  die  minder 
essensiële  in  gradueel-geordende  skaduwees  terug  te  druk. 
Niemand  egter,  het  die  middel  met  soveel  oorspronklikheid, 
oortuiging  en  louter  artistieke  genot  weet  te  ontwikkel  vir 
sy  doel  as  Rembrandt  nie.  Wie  die  voorreg  gehad  het  om 
die  groot  kunsmusea  van  Europa  te  besoek,  weet  hoe 
onmiddellik  ’n  Rembrandt  uitgeken  word,  waar  dit  ook  al 
hang,  juis  vanweë  die  ligwerking  daarin.  Die  lig  kom 
dikwels  nie  van  óf  ’n  natuurlike  óf  artifisiële  bron  van 
buite  nie,  want  die  lig  leef  in  die  verf  self  en  straal  as  ’t 
ware  uit  die  getekende  voorwerp  of  beskilderde  vlak  self. 
Laat  ons  maar  sê,  dit  is  die  lig  van  Rembrandt  se  eie  siel 
geprojekteer  in  sy  skildery,  tekening  of  ets. 

In  1631  verhuis  hy  na  Amsterdam  waar  hy  gewoon  en 

gewerk  het  tot  aan  sy  dood  op  4 Oktober  1669.  Hierdie  ou 
wêreldstad  het  hom  ryklik  geleentheid  tot  hoë  geluk  en 
glorie,  maar  ook  tot  diepe  smart  en  vernedering,  gebied.  Hy 
was  by  sy  aankoms  daar  reeds  ’n  gevierde  portretskilder 
en  het  gou  ’n  gelukkige  werkkring  kon  opbou  — genoeg 
om  te  skilder  en  daarby  ’n  hele  aantal  leerlinge  onder  sy 
leiding  wat  hulle  rondom  hom  geskaar  het.  Sy  Anatomiese 
Les  van  Prof.  Tulp  (1632)  en  ander  geslaagde  portret- 
werke  het  spoedig  die  weg  tot  groot  sukses  gebaan.  Toe 
hy  in  1634  in  die  huwelik  getree  het  met  Saskia  van 
Uylenburgh,  dogter  van  die  burgemeester  van  Leeuwarden, 
uit  ’n  vermoënde  en  gesiene  Friese  familie,  het  hy  ’n  beson- 
dere  tydperk  van  voorspoed,  geluk  en  aansien  ingegaan  as 
kunstenaar,  al  het  sy  lewe  ook  persoonlike  sorge  geken. 
Van  vier  kinders  het  alleen  Titus,  die  jongste,  in  lewe  gebly; 
nietemin  gee  portrette  van  Saskia  en  homseif  uit  die  der- 
tiger  jare  ’n  duidelike  beeld  van  die  goeie  welstand  waarin 
hulle  destyds  verkeer  het. 

Die  Rembrandthuis  in  Jodenbreestraat  — in  1907  deur 
die  stad  aangekoop  en  as  gedenkhuis  ingerig  — was  ’n 
deftige  woning  toe  Rembrandt  dit  in  1639  betrek  het.  Hier 
het  hy  en  Saskia  ’n  waardevolle  versameling  kunsstukke 
byeen  gebring.  Hier  ook  is  in  1641  Titus  gebore  en  kort 
daarna  in  1642  Saskia  oorlede,  juis  toe  sy  Nagwag  die 
staat  van  voltooiing  bereik  het. 

Die  Nagxcag  is  ’n  skutterstuk  wat  ’n  optog  voorstel  van 
die  korporaalskap  van  kaptein  Frans  Banning  Cocq  en 
luitenant  Willem  van  Ruytenburch.  Hoewel  hierdie  meester- 
stuk  die  mees  algemeen  hooggewaardeerde  skildery  in  die 
wêreld  is,  was  dit  destyds  juis  hierdie  werk  wat  hom  as 
skilder  in  onguns  by  die  publiek  gebring  het.  Moeilike  jare 
van  stryd  en  miskenning  volg.  Intussen  trou  hy  met 
Hendrickje  Stoffels,  eers  sy  diensmeisie.  Sy  word  ’n  goeie 
sorg  vir  Titus  en  later  moeder  van  die  skilder  se  dogter 
Cornelia.  Met  toegewyde  liefde  staan  sy  Rembrandt  by 
in  die  moeilike  tye.  Nietemin  gaan  sake  agteruit  en  hy 
soek  in  stilte  troos  vir  sy  gemoed  in  die  behandeling  van 
veral  Nuwe  Testamentiese  onderwerpe.  Hy  raak  dan  nog 
betrokke  in  hofsake  teen  die  familie  van  Saskia,  verloor 
die  hulp  van  sy  vermoënde  ondersteuners  en  raak  dieper 
in  die  skuld.  In  1656  word  hy  insolvent  verklaar  en  verloor 
dan  al  sy  besittings  — juis  op  ’n  tydstip  toe  hy  die  ryp 
vrugte  van  sy  artistieke  vorming  moes  begin  pluk,  trouens, 
in  daardie  selfde  jaar  is  sy  welbekende  stuk,  die  Anatomiese 
Les  van  Dr.  Deyman,  voltooi. 

Dan  verhuis  hy  na  die  Rozengracht  waar  Titus  met  die 

hulp  van  Hendrickje  ’n  kunswinkeltjie  geopen  het;  en 
hierdie  twee  persone  word  dan  die  vernaamste  onderwerpe 
van  sy  portretkuns,  die  voorwerpe  van  sy  gewyde  liefde, 
die  bron  van  sy  inspirasie.  In  1657  skilder  hy  Die  Kunste- 
naar  se  Seun,  Titus  (nou  in  ’n  Londense  versameling) ; in 
1660  volg  Titus  van  Ryn  (tans  in  die  Louvre)  asook  Titus 
as  Franciskaner-monnik  (tans  in  die  Ryksmuseum)  almal 
beroemde  meesterstukke.  Laasgenoemde  stuk  was  in  1952 
geleen  vir  die  Johannesburgse  Van  Riebeeck-feesuitstalling 
en  sal  nog  lank  deur  Suid-Afrika  onthou  word.  Terloops, 
dit  is  ’n  stuk  in  kleiner  formaat  wat  ons  ten  opsigte  van 
kleur,  komposisie  en  stemming  sterk  herinner  aan  die 
pragtige  Lesende  Monnïk  van  groter  formaat  in  1661  deur 
hom  geskilder  en  nou  in  die  Ateneum-Kunsgalery,  Helsinki, 
te  sien;  en  beslis  een  van  die  beste  Rembrandts  buite 
Nederland.  Sy  mooi  Hendrickje  Stoffels,  dateer  uit  1660. 
Hy  bereik  in  die  jare  ’n  baie  hoë  punt  in  sy  kuns.  In  die- 
selfde  jaar  skilder  hy  Die  Verloëning  van  Petrus;  in  die 
volgende  jaar  het  ons  Die  Staalmeesters  en  in  1665  Die 
Joodse  Bruidjie.  Intussen  kom  ook  ’n  aantal  interessante 
selfportrette  en  stukke  met  Bybelse  motiewe  tot  stand.  A1 
hierdie  stukke  getuig  sprekend  van  die  psigologiese 
indringing  in  die  mens,  van  meesterlike  kennis  van  die 
menslike  fisiek,  van  ’n  gewaagde  styl  vol  beeldende  seg- 
genskrag,  ryke  kleur  en  misterieuse  ligwerking. 

Maar  die  groot  lewensgeluk  was  teen  hom  gekeer.  In 
1663  is  Hendrickje  hom  ook  ontval  en  toe  Titus  in  1668 
dood  is,  was  Rembrandt  verslae  en  gebroke.  In  armoede 
gekluister,  het  hy  eenvoudig  begin  wegkwyn  voor  die 
striemende  slae;  en  misken  deur  baie  van  sy  tydgenote 
was  hy  teleurgestel  in  die  lewe. 

Op  4 Oktober  1669  het  die  uur  van  oorgang  gekom, 
tewens  die  oomblik  van  sy  verlossing. 

Hoe  het  sy  figuur  in  eer  en  aansien  sedertdien  nie 
gegroei  nie?  Die  vrye  enkeling  wat  verkies  het  om  selde 
sy  knie  te  buig  vir  mense,  om  homself  as  kunstenaar  uit 
te  druk  op  enig-eie  wyse;  die  koppige  Noord-Hollander  wat 
altyd  presies  geweet  het  wat  hy  wou,  en  in  sy  stryd  met 
die  lewe  sy  kruis  meestal  diep  eensa.am  getors  het  — dit 
was  hy;  maar  gelukkig  ook  die  gelowige  mens  wat  in 
donker  oomblikke  tog  met  liefde  en  insig  sy  medemens 
geestelik  deurskou  het,  en  dan  langs  die  strale  van  ’n 
Verborge  Lig  telkens  weer  tot  nuwe  vryheid  uitgestyg  het. 
Aan  hom,  ons  voorvaderlike  stamgenoot,  bring  ook  Suid- 
Afrika  hulde  tot  sy  nagedagtenis : Rembrandt,  die  merk- 
waardigste  Profeet  onder  die  Profete  op  sy  eie  gebied. 

2).  3 nJUe 

NA  GROENLAND 

Na  wesland,  wesland  — spoed  is  skraal; 
die  blinkstertyshaai  swem  om  buit; 
tam  lyfgewrigte  moet  betaal, 
en  roeiers  se  geloof  is  uit. 

Land  vorentoe!  die  somersee 
is  dae  lank  ’n  vloer  van  glas; 
die  Noorman-langskip  dertig  tree 
dra  Noorman  Erik  skuldbelas. 

Eendag  het  hy  met  sivaar  hand  oor 
’n  klein  geskil  getref  ’n  man 
en  dodelik  en  pleit  verloor: 
hy  icord  van  vaderegrond  verban. 

Die  roeiers  rus,  die  lyf  vermoei, 
die  skip  het  weke  oopgekiel; 
die  lug  het  op  sy  eier  gebroei, 
vuurrooi  versonke  wêreldsiel. 

Die  weste  aandglim,  Erik  staar; 
sy  oog  is  soos  die  kraai  s’n  icat 
’n  dowtce  stippie  kan  geicaar 
as  hy  die  kim  op  haarbreed  vat. 

Rooi  Erik  staar,  hy  is  gekicel; 
die  kraaie  iceet,  hy  het  misdaan; 
hy  kan  Jml  nie  tevrede  stel; 
hul  krek  al  op  sy  hakke  aan. 

Die  skeeloogrocier  op  die  skip, 
icat  sy  gedagte  skaars  ontwyk, 
met  die  vermetel  onderlip, 
die  oog  xcat  snags  sy  siel  bekyk . . . 

Dis  Gunarson  se  sterfverwyt 
wat  uit  die  boegskuim  en  die  blou, 

’n  ding  verdubbel,  groot-oop,  wyd, 
sy  ure  slaaf  maak  van  berou 

en  fladder  van  die  vrees,  ’n  seer 
icat  brand  en  klop  en  hy  moes  dra 
van  Yslandskus  af  en  al  meer 
met  skimme  van  die  twyfel  pla: 

of  menslik-moontlik  is  die  taak 
en  of  daar  wel  ’n  wesland  is, 
of  Gunarson  se  oog  sal  maak 
die  dorsdood  sonder  heuge^iis  . . . 

Maar  ou  geloof  kruip  m hom  op, 
skud  wakker  sy  verdwaalde  brein 
wat  warmte  in  sy  slape  klop  — 
die  dag  het  langsaam  doodgekwyn  . . . 

Hy  sal  hom  wreek  op  die  gereg, 

daar  moet  land  in  dis  weste  wees;  ■ 

ou  fabels  deur  sy  brein  gevleg 
flitslig  in  sy  gekwelde  gees. 

Land  vorentoe!  die  kiel  die  rus  ' 

een  vadem  diep,  voet  meer  of  twee; 

die  skip  lê  stil  soos  weslandkus,  jj 

veel  verder  as  die  vuurwit  see.  ! 

Land  vorentoe!  die  skip  lê  stil, 
die  roeiers  dobbel  pret  byeen; 
net  ’n  geharde  Noormanivil 
kan  pad  slaan  na  ’n  wesland  heen. 

Land  vorentoe!  geloof  en  wens, 
en  elke  haaivis  swem  om  buit; 
die  langskip  ook  en  elke  mens 
soek  land,  allenig  in  sy  skuit. 

Die  nag  drapeer  sy  groenwit  band, 
die  asem  van  die  ivind  is  dood; 
van  sivets  en  twis  hier  binnekant 
rek  monde  van  die  roeiers  groot. 

„Heer,  waar’s  die  land?  Dis  weke  al?” 
droef  angsgedrewe  dienaartaal 
„Daar  waar  die  groengeel  sekel  val!” 

„Drinkwater  ivord  gevaarlik  skraal!” 

„Gees  van  ’n  slaaf,  ivyk  weg  van  my! 

Die  kraaie  is  onstuimig,  hoor! 

Hul  ruik  die  land,  weet  meer  as  jy; 
leer  wysheid  van  die  dier,  domoor!” 

Die  manne  het  gemurmureer: 

„Net  roei!  Net  roei!  ’n  Dooie  see!” 

Hy  het  die  riem  gegryp,  gesweer: 

„Land  vorentoe!”  so  ’t  hy  geskree 

sy  wagwoord  oor  die  gladde  vloer 
dat  voor  sy  stem  uit  rimpels  gaan: 
en  nooit  was  hul  so  saamgesnoer 
in  sunver  vlerkslag  van  die  spaan. 

Rooi  Erik  droom:  hy  sien  ’n  baai 
met  rotse,  seeleeus,  waterbron; 
uit  banke  spruit  ’n  groen  gewaai, 
hoog  gletser  berge  in  die  son. 

En  mense,  half  gedierte,  kruip, 
val  voor  hom  of  hy  ’n  god  is,  neer; 
hy  sien  groen  slange  tiit  skeure  sluip, 
orent  kom,  buig  om  hom  te  eer. 

As  hy  ontwaak,  van  dors  gewek, 
dan  weet  hy,  fabeldrome  speel 
met  hom;  maar  glo  hy  sal  ontdek 
sy  wesland,  halwe  wêrelddeel. 

Land  vorentoe!  geloof  en  wens, 
en  elke  haaivis  swem  om  buit; 
die  langskip  ook,  en  elke  mens 
soek  land,  allenig  in  sy  skuit. 

En  iveer  ’n  dag  soos  gister  was; 
hy’s  vloergelyk,  die  somersee; 
die  skip  is  dxibbel  swaar  belas; 
die  skuld  van  Erik  sleep  hy  mee. 

’n  Sivart  balk  op  die  oseaan, 
waarvan  die  neus  g'n  skuimpie  spxiit; 
in  ghonnelgate  brand  die  spaan, 
die  treë  van  die  langskip  stuit. 

Hy  kommandeer,  die  roeiers  swoeg, 
maar  Skeeloog  gryp  sy  sielsrus  aan: 
o Gunarsoji,  dit  maak  so  moeg, 
jy  het  my  hart  met  vrees  geslaan. 

Die  maan  se  horingpunte  sink 
nou  aand  vir  aand  groengeel  in  see, 
maar  o!  sy  rug,  die  oog  se  blink, 
dis  Gunarson  se  sterwenswee! 

Die  grens  van  die  benoude  kring 
wou  hy  op  wye  see  oorskry, 
maar  op  die  skip  hou  ’n  bose  ding 
die  kielbalk  teë  in  sy  sny  . . . 

Die  wind  se  vlerke  is  toegevou, 
droom  in  sy  huis  van  ’n  dooie  see; 
die  onraad  op  die  skip  weerhou 
die  wind  dat  hy  sy  vlerke  gee  . . . 

Die  oog  verwyt  uit  mas  en  ra, 
die  oog  bly  strak  in  lug  en  see: 
die  Skeeloog  moet  verdrink  sodra 
die  nag  uit  Odinshalle  tree  . . . 

En  weer  ’n  nag  en  dors  se  brand 
in  kele  wat  die  slaap  verjaag. 

„Net  nog  vannag,  ’n  icesterstrand 
maak  móre  stom  jul  weegeklaag.” 

Party  skud  koppe.  „Sê  tog,  waar, 
o waar  die  sekerheid  vandaan?” 

,JDie  kraaie  het  dit  pront  verklaar, 
hul  sien  die  kommerwolk  vergaan.” 

Vertroude  man  neem  hy  opsy. 

„Die  Skeeloog  moet  see  in  vannag; 
nie  verder  saam  met  onheil  ry! 

Dis  daarom  dat  die  windgod  wag.” 

Rooi  Erik  gaan  met  gode  om: 
sy  woord  is  wet,  hoe  swaar  ook  al, 
en  voor  die  nanagsterre  kom, 
het  daar  ’n  man  oorboord  geval. 

’n  Mórebries  die  dag  daarna. 

,JDie  seile  uitgespan!”  Sy  woord 
is  vuurvonk  wat  g’n  talm  verdra 
maar  brand  in  wakker  dade  voort. 

Land  toe!  Land  toe!  sang  van  sy  hart: 
die  windgod  blaas  sy  wense  op 
soos  seile  wat  die  verte  tart 
en  bo  die  skuim  se  spoor  galop. 

Die  golwe  groei,  die  langskip  sny 
’n  eeu  se  droomspoor  oop  na  land 
wat  agter  wit  vuur  nog  vergly 
tot  horisonne  staan  in  brand. 

Die  son  het  suiderhoog  geklim; 
die  skip  se  skaduwee  versmelt; 

Erik  se  oog  bly  op  die  kim 
waar  niks  sy  lang  gedtild  vergeld. 

Die  langskip  sny,  die  seile  sing, 
maar  ag!  sy  tong  is  vasgelym; 
droom-sien  van  waterbronne  bring 
net  duisel  om  van  te  beswym. 

Swakheid  van  dors  net  — Erik,  nee! 
want  kyk  hoe  jubel  Odinswind! 

Gees  van  die  blougroen  vonkelsee, 
vonk  groen-groen  in  ’n  Noormankind! 

Die  kraaie  het  verwild  gekrek; 
hul  het  sy  towerspreuk  verstaan, 
is  wesland  toe  met  swart  gestrek 
van  vlerke,  oor  die  oseaan. 

Hul  moet  terugkom  voor  die  see 
hom  verf  met  aandblou  voor  die  wind, 
want  Odin  het  hul  ingegee 
die  wete  wat  g’n  mens  ooit  vind. 

Of  anders  het  hul  aangeland 
met  hunker  van  die  Noormansiel, 
bedui  vir  skulp-bestrooide  strand: 
al  op  hul  ivindspoor  ploeg  die  kiel. 

Land  vorentoe!  geloof  en  wens, 
en  elke  haaivis  swem  om  buit; 
die  langskip  ook,  en  elke  mens 
soek  land,  allenig  in  sy  skuit. 

Nou  fladder  uit  die  tvindruk  aan 
die  ou  vrees  weer,  die  skeeloogskim: 
dis  nie  ’n  ding  om  af  te  slaan, 
al  voor  hom  op  die  westerkim  . . . 

Hy  iveet  te  laat,  weet  al  te  goed: 
op  see  of  land  moet  hy  dit  dra, 
die  ding  sivem  in  sy  brein  en  bloed 
en  onrus  in  sy  nagdroom  na  . . . 

Sy  oog  is  glas,  lip  briiin  soos  leer; 
die  son  droom  suid,  soek  vroeë  bed; 
verniet  Noorman  se  vloek  en  siveer: 
net  wesland,  wesland  kan  hul  red. 

Alleen,  met  al  sy  leed  gedwing 
dat  hy  homself  met  vrees  ommuur 
en  sy  geheime  binnekring 
vir  hulle  sluit  van  uur  tot  uur, 

maak  of  hy  seker  kennis  dra 
van  die  ongesiene,  bly  maar  mens 
wat  sélf  in  mis  van  kommer  vra, 

’n  dwaalding  van  geloof  en  wens  . . . 

Alïenig  hy,  die  maan  gelyk 

wat  eetisaam  blind  val  itt  die  see; 

átlenig  hy  met  nooit  ’n  blyk 

van  tivyfel  wat  sy  siel  van  skree  . . . 

Allenig  tussen  ander  hy, 
dors  skuimspat  om  die  ivakker  kiel; 
geen  brug  wat  na  ’n  ander  lei, 
eensame  rots,  dorsland  sy  siel . . . 

Geen  tong  roer  hy  die  dobbelsteen. 

Rooi  Erik  loer  gedurig,  loom, 
maar  skielik  voor  die  sneb,  aïleen, 
gewaar  hy  glanse  van  sy  droom. 

Hy  knip  sy  oë  en  vryf,  vermoei, 
en  waarlik:  bo  die  einderlyn 
is  daar  aan  gletser  . . . gletser  . . . groei 
top  van  sy  wesland,  Walholl-rein! 

Hy  lê  al  plat  by  die  waterbron, 

’n  dubbel  dors  brand  in  sy  keel; 
o,  nimmer  was  landhorison 
so  onverganklik  ingeheel! 

Hy  kan  nie  roep  nie,  tong  versteen; 
net  sy  gedagte  stap  nog  aan: 
gee  vlerke,  Odin,  o,  daarheen 
waar  watersilwer  dors  verslaan! 

Die  manne  is  loom,  hul  swets  vergaan; 
Rooi  Erik  maak  gerug  en  wys  . . . 

Die  manne  van  blydskap  aangedami, 
half  ivaggel,  stamel:  „Erik  . . . wys!” 

Die  laaste  grein  van  sorge  is  uit: 
hul  sien  die  wesland  helder  rys, 
en  voor  die  dag  sy  vensters  sluit, 
is  reeds  voltooi  die  Noormanreis. 

Nou,  soos  ’n  Noordse  piek  hesneeu, 
staan  Erik  stralend  op  die  strand: 

’n  halfgod  maak  die  fabeleeu 
se  poort  oop  vir  die  vaderland, 

maar  weet  wat  in  sy  diepte  woel: 
nie  te  ontvlug  nie  wat  hy  sien, 
en  dat  g’n  waters  weg  kan  spoel 
sy  skuld  met  roem  en  al  verdien. 

En  kraaie  soek  hul  tuiste  weer 
op  dek  waar  gulle  hand  hul  voed, 
en  met  ’n  kra-a-krek  sak  hul  neer 
dat  Erik  sy  swart  kinders  groet. 

En  Groenland  is  die  land  se  naam, 
omdat  jong  groen  die  kus  beklee; 

Rooi  Erik  eerste,  lui  sy  faam, 
wat  deurwaag  oor  die  westersee. 

ALPHONSE  DAUDET 


(Uit  die  Frans  vertaal  deur  T.  T.  Cloete) 

„Beskuldigde,  staan  op,”  sê  die  regter. 

Daar  kom  beweging  onder  die  afsigtelike  brandstigters ; 
iets  wanstaltigs  en  bewerigs  gaan  leun  teen  die  beskuldigde- 
bank,  ’n  versameling  vodde  en  gate,  toiings  en  toutjies, 
ou  blomme,  ou  vere,  daarbo  ’n  arme  gesig,  verwelk,  ver- 
bruin,  geplooi,  gekraak,  en  die  boosaardigheid  van  twee 
klein  swart  ogies  glinster  tussen  die  plooie  soos  ’n  geitjie 
in  die  bars  van  ’n  ou  muur. 

,,Wat  is  u naam?”  vra  die  regter. 

„Mélusine.” 

„Het  u gesê  ...  ?” 

Sy  herhaal  nadruklik:  ,,Mélusine.” 

Onder  sy  groot  snor  glimlag  die  regter,  maar  dan  gaan 
hy  voort  sonder  om  ’n  oog  te  knip. 

„Hoe  oud  is  u?” 

„Ek  het  al  vergeet.” 

,,U  beroep?” 

„Ek  is  ’n  feetjie.” 

Die  toehoorders,  die  advokaat,  die  kommissaris  van 
polisie  self,  almal  bars  ineens  uit  van  die  lag;  maar  dit 
bring  haar  glad  nie  van  stryk  nie,  en  met  haar  helder  en 
bewende  stemmetjie  wat  hoog  in  die  saal  opstyg  en  daar 
bly  sweef  soos  ’n  stem  uit  ’n  droom,  hervat  die  cu  vroutjie: 

,,Ag!  die  feetjies  van  Frankryk,  wat  het  van  hulle 
geword?  Almal  dood,  my  liewe  menere.  Ek  is  die  laaste; 
slegs  ek  het  nog  oorgebly . . . Regtig,  dit  is  jammer,  want 
Frankryk  was  baie  mooier  toe  dit  nog  feetjies  gehad  het. 
Ons  was  die  poësie  van  die  land,  die  geloof,  die  reinheid, 
die  jonkheid  daarvan.  A1  die  plekke  waar  ons  rondgedwaal 
het : die  digte  bosse,  die  klippe  by  die  fonteine,  die  torinkies 
van  ou  kastele,  die  poele  met  hulle  newels,  die  groot  moe- 
rassige  gebiede  het  van  ons  teenwoordigheid  ek  weet  nie 
watter  betowering  en  veredeling  ontvang  nie.  In  tower- 
agtig  heldere  sprokies  is  met  ons  kennis  gemaak,  in  ons 
rokkies  sowat  oral  in  die  maanlig,  hardlopende  oor  die 
weilande  op  die  toppies  van  die  gras.  Die  boere  het  ons 
liefgehad  en  ons  vereer. 

In  die  naïewe  verbeelding  het  ons  met  pêrels  bekroonde 
voorhoofde,  ons  towerroedes,  ons  betowerende  spinrokke  ’n 

bietjie  vrees  by  die  verering  gemeng.  Daarom  het  die 
bronne  waar  ons  huisgehou  het,  rein  gebly.  Die  ploeë  het 
omgedraai  by  die  velde  waar  ons  gewoon  het;  en  omdat 
ons  respek  ingeboesem  het  vir  alles  wat  oud  is,  ons,  die 
alleroudstes  van  die  wêreld,  daarom  het  hulle  van  die  een 
einde  van  Frankryk  tot  die  ander  die  bosse  ongeskonde 
laat  groei  en  die  berge  uit  eie  beweging  laat  neerstort. 

„Maar  die  tye  het  verander.  Die  spoorweë  het  gekom. 
Daar  is  tonnels  gegrawe,  die  poele  is  toegegooi,  en  soveel 
bome  is  afgekap  dat  ons  spoedig  nie  meer  geweet  het  waar 
om  huis  te  hou  nie.  Die  boere  het  al  minder  aan  ons  begin 
glo.  Snags,  as  ons  aan  sy  venster  klop,  het  Robin  gaan  sê: 
„Dis  die  wind,”  en  weer  ingeslaap.  Die  vroue  het  hulle 
wasgoed  in  ons  poele  gaan  was.  Van  toe  af  was  dit  uit 
met  ons.  Omdat  ons  slegs  in  die  volksgeloof  kan  leef,  het 
ons,  toe  ons  dít  verloor  het,  alles  verloor.  Ons  towerroedes 
het  kragteloos  geword,  en  waar  ons  eertyds  magtige 
vorstinne  was,  het  ons  nou  ou  vroue  geword,  geplooi,  boos- 
aardig  soos  feetjies  word  as  mens  hulle  vergeet;  met  dit 
alles  het  ons  broodwinning  verlore  gegaan  en  ons  hande 
het  nie  meer  geweet  wat  om  te  doen  nie.  ’n  Tyd  lank  het 
hulle  ons  nog  in  die  bosse  teengekom  waar  ons  vragte 
dooie  hout  dra  of  waar  ons  kos  langs  die  pad  soek.  Maar 
die  boswagters  het  ons  ru  behandel,  die  boere  het  ons 
met  klippe  gegooi.  Toe,  soos  die  armes  wat  nie  meer  weet 
hoe  om  hulle  kos  te  verdien  op  die  platteland  nie,  het  ons 
in  die  groot  stede  gaan  werk. 

Sommiges  van  ons  het  by  die  spinfabrieke  gaan  werk. 
Ander  weer  het  in  die  winter  appels  gaan  verkoop,  by  die 
brúe,  of  rosekranse  by  die  kerkdeure.  Ons  het  lemoen- 
karretjies  voor  ons  gaan  stoot,  ons  het  aan  die  verby- 
gangers  ruikers  vir  ’n  oulap  gehou,  wat  niemand  egter 
wou  gehad  het  nie,  en  die  kinders  het  ons  rukkende  kenne 
bespot,  en  die  polisie  het  ons  verjaag,  en  die  busse  het  ons 
omgery.  Siekte,  ontberings,  ’n  armehuiskappie  op  die  kop 
. . . Siedaar  hoe  Frankryk  al  sy  feetjies  laat  sterf  het.  Sy 
is  daarvoor  deeglik  gestraf! 

„Ja,  ja,  lag  maar,  beste  menere.  Maar  ons  het  so  pas 
gesien  wat  daarvan  kom  as  ’n  land  nie  meer  feetjies  het  nie. 
Ons  het  gesien  hoe  al  dié  uitgevrete  en  grynsende  boere 
hulle  meelkiste  vir  die  Pruisiese  vyand  oopmaak  en  vir 
hulle  die  weg  aanwys.  Siedaar!  Robin  het  nie  meer  geglo 
aan  towery  nie;  maar  nog  minder  het  hy  meer  geglo  aan 
die  vaderland  . . . Ai  my!  as  óns  nog  maar  daar  was,  sou 
van  al  dié  Duitsers  wat  Frankryk  binnegekom  het  nie  een 
meer  lewendig  daaruit  gegaan  het  nie.  Ons  dwaalligte  sou 

hulle  in  raodderpoele  gelei  het.  In  die  suiwer  poele  wat 
ons  narae  gedra  het,  sou  ons  betowerde  brousels  geraeng 
het  wat  hulle  gek  sou  geraaak  het;  en  in  ons  saraekoraste, 
in  die  raaanlig,  sou  ons  raet  een  towerspreuk  so  goed  die 
weë  verwar  het,  die  riviere,  die  braarastruike,  die  kreupel- 
bosse,  daardie  binneste  van  die  bosse  waar  hulle  altyd 
gaan  wegkruip  het,  dat  die  klein  katogies  van  De  Moltke 
nooit  weer  sy  weg  daaruit  terug  sou  gevind  het  nie.  Die 
boere  sou  saara  raet  ons  opgeruk  het.  Van  die  groot 
blorarae  van  ons  poele  sou  ons  balsera  geraaak  het  vir  die 
wonde,  die  Seun  van  die  Maagd  sou  ons  van  wondlinne 
voorsien  het;  en  op  die  slagveld  sou  die  sterwende  soldaat 
die  fee  van  sy  streek  oor  sy  halfgeslote  oë  sien  buig  het 
ora  hora  ’n  hoekie  van  ’n  bos,  die  draai  van  ’n  pad  te  wys, 
iéts  wat  sy  geboortestreek  by  hora  in  die  herinnering  sou 
roep.  Só  word  ’n  nasionale  oorlog  gevoer,  ’n  heilige  oorlog. 
Maar  helaas!  In  dié  land  waar  geen  geloof  raeer  is  nie,  in 
dié  land  wat  geen  feë  raeer  het  nie,  is  só  ’n  oorlog  nie 
raoontlik  nie.” 

Hier  het  die  spigtige  steraraetjie  ’n  oorablik  stilgebly  en 
die  regter  het  die  woord  geneera: 

„Dit  alles  sê  nog  nie  vir  ons  wat  u raet  die  brandstof 
geraaak  het  wat  by  u gevind  is  toe  die  soldate  u gevang 
het  nie.” 

„Ek  het  Parys  aan  die  brand  gesteek,  ray  liewe  raeneer,” 
het  die  ou  vroutjie  doodbedaard  geantwoord.  „Ek  het  Parys 
aan  die  brand  gesteek,  want  ek  haat  hora,  want  hy  lag 
vir  alles,  want  dis  hý  wat  ons  doodgeraaak  het.  Dis  Parys 
wat  die  geleerdes  gestuur  het  ora  ons  wonderbare  poele 
te  ondersoek  en  noukeurig  te  sê  wat  dit  aan  yster  en  swael 
bevat.  Parys  het  ons  bespot  in  sy  teaters.  Ons  betoweringe 
het  daar  kunsgrepe  geword,  ons  wranders  het  daar  ver- 
raaaklikheid  geword,  en  ons  het  soveel  geraene  gesigte  in 
ons  rooskleurige  klere  daar  sien  optree,  in  ons  gevlerkte 
waens,  te  raidde  van  kunsraatige  raaanlig  van  Bengaalse 
vuur,  dat  ’n  raens  nie  raeer  aan  ons  kan  dink  sonder  ora  te 
lag  nie  . . . Daar  was  eens  klein  kindertjies  wat  ons  by 
die  naara  geken  het,  ons  liefgehad  het,  ’n  bietjie  vrees  vir 
ons  gehad  het;  raaar  in  plaas  van  die  raooi  goue  prentjies- 
boeke,  waarin  hulle  ons  geskiedenis  geleer  het,  het  Parys 
nou  die  wetenskap  in  die  hande  van  die  kinders  gaan  stel, 
groot  ou  boeke  waaruit  die  verveling  opstyg  soos  ’n  gryse 
stof  wat  in  die  klein  ogies  ons  betowerde  paleise  en  raagiese 
spieëls  uitwis  . . . 

„0  ja ! Ek  was  bly  om  hom  te  sien  vlam,  U Parys  . . . Dis 
ék  wat  die  blikke  vol  brandstof  gemaak  het  en  ek  het  hulle 
self  na  die  geskikte  plekke  gebring;  ,Gaan,  my  kinders, 
verbrand  alles,  verbrand,  verbrand ...  !’  ” 

„Dié  ou  vrou  is  beslis  gek,”  het  die  regter  gesê.  „Vat 
haar  weg.” 


NOCTURNE 


Snags  van  my  balkonbed, 
in  twee-twee  is  jy  en  ek 
sterre  bo  Bloemfontein; 
wit  en  weg  in  die  bestek 

bó  die  besonne  ondermaanse. 

Verhemel,  sonder  wet, 
dié  stukkie  ewigheid 
Vér  bo  my  bed. 

VERRIGTING 

Saterdagmore. 

Twee  kleintjies  op  straat. 

Vier  bande  brand 
in  skarnierskrei  (te  laat). 

’n  Saketransaksie  . . . 
wat  staan  jy  en  tjank? 

God  se  klein  opvraging 
by  Sy  bank. 

ONTHOU  JY  GISTERNAG? 

Onthou  jy  gisternag  die  sterre,  skat, 
wat  sommer  aan  ons  venster  kom  klop  het? 

Teen  jou  rug  het  ek  met  my  vinger  geskryf 
jou  naam,  ’n  koppelteken  en  die  woordjie  „lief.” 
Ek  ivas  getref  deur  dié  teer  verbinding. 

Ons  het  toe  ingesluimer  en  geslaap 
tot  jy  in  my  armkring  geroer  het 
en  nader  aan  my  asemhaal, 
jou  oë  oopgemaak  het  naby 
aan  diamante,  aan  die  sterre. 

Wil,  skat,  daar’s  niks  nou  van  jy  weg  is; 
die  venster  het  donker  alkant. 

p.  w. 

BELEWENIS 

Toe  het  dit  stil  geivord;  álleen 
’n  syhalm  het  nog  blink  getril 
in  sihverspel  van  ivind  en  lig 
en  toe  half-aarselend  verstil. 

En  in  die  ivindstil  oomblik  het 
— in  tere  middaglig  gevang  — 

’n  herfsdraad  bo  die  najaarsgras 
fynglansend  in  die  lug  gehang. 

En  voorheen  nooit  so  iveerloos,  was 
in  kosbare  beleivenis 
my  hart  meteen  bewus  dat  U, 
o Heer,  hier  eindloos  naby  is. 

IN  DIE  HOSPITAAL 

Ek  het  ’n  vrou  besoek;  haar  kleur  ivas  geel 
soos  perkament,  haar  oë  dof  en  vaal. 

Dis  maande  sedert  sy  haar  huis  verruil 
het  vir  ’n  plekkie  in  die  kankersaal. 

Ek  het  vir  haar  gelees,  gebid  en  iets 
oor  dood  en  eivigheid  gesuggereer. 

Sy  het  haar  oë  smekend  opgeslaan: 

Ek  ivil,  sê  sy,  so  graag  nog  lééf,  meneer! 

INKEER 

Ek  skuif  oplaas  die  swaar  gordyne  dig 
en  keer  weldadig  by  my  leeslamp  in. 

Nou  kan  ek  rustig  in  die  skemerlig 
vir  ïaas  oor  die  gedane  dag  besin. 

Die  heeldag  lank  ivas  my  gedagtes  al 
’n  skaaptrop  wat  verstrooi  is  oor  die  kaal, 
bleek  winterveld.  Maar  nou  dit  aand  is,  sal 
hul  inkeer  na  die  rusplek  in  die  kraal. 

En  ek  hoef  net  maar  in  die  lampligkring 
te  wag,  soos  by  die  laaste  awendrooi 
die  wagter  oor  sy  kraalhek  peins,  dan  bring 
die  stilte  self  my  skape  na  hul  kooi. 

En  eindlik  as  die  silwernag  begin, 
oor  my  gedagtewerf  die  aandster  blink, 
dan  keer  ekself  ook  na  my  bed  om  in 
die  slaap  se  soet  vergetelheid  te  sink. 

WINTERBOME 

Hul  was  voor  hierdie  teer  gety 
nog  nooit  so  nugter  en  so  naak, 
en  nooit  so  iveerloos  teen  die  pyn 
wat  elke  oomblik  in  hul  loaak. 

Hul  het  gekenter  deur  veel  leed 
— hoe  deer  die  lotsgelykenis!  — 
tot  hierdie  teer  en  stil  bestaan 
wat  enkel  pyn  en  hunkering  is. 

Want  al  die  weelde  het  ivilloos 
in  sluimering  gesink  — alleen 
die  silwer  windsel  van  die  lig 
is  om  die  windstil  twye  heen. 

Soos  hul  het  U my  stil  laat  word; 
gee  ook  aan  my,  o Heer,  die  krag 
om  op  die  ver  herrysenis 
soos  hul  in  stil  geduld  te  wag. 

MY  PLAAS  SE  GRENS 

Die  tolbos  het  Augustusmaand 
my  plaas  se  heinings  toegewaai, 
en  in  die  grensdraad  het  die  wind 
die  bondels  waaigras  vasgedraai. 

Daarna  het  uit  my  akkerland, 
soos  in  die  groot  depressiejaar, 
die  stuifsand  teen  die  doringdraad 
in  bloedrooi  duine  opgegaar. 

En  magteloos  moes  ek  aanskou 
hoedat  die  afgemete  lyn 
wat  ek  gespan  het,  in  die  graf 
van  wind  en  waaisand  wegverdwyn. 

Nou  het  ek  in  die  woesteny 
geen  baken  of  beduidenis, 
geen  sekerheid,  want  elke  grens 
is  deur  die  waaisand  uitgewis! 

GEDIGTE 


Gedigte  is  gebede  om 
die  durende  behoudenis 
van  elke  mooi  beleivenis 
wat  in  die  hart  gelouter  is; 

misterie  van  die  kosbre  vonds 
van  woorde  lig  en  transparant 
waarin  die  hart  se  donker  gloed 
soos  smeulvuur  in  juwele  brand. 

Gedigte  is  verduursaamde  — 
dit  is  die  diep  geheimenis 
van  htil  bestaan  — gedigte  is 
verduursaamde  belewenis! 

BY  TOTIUS  IN  DIE  KLAS 

’n  Ou-ou  staaltjie,  anekdote  uit 
die  republiek  se  dae  of  die  tyd 
toe  hy  in  Holland  was  — so  het  altyd 
die  les  begin,  en  ons  het  meesal  uit 
meelye  saamgelag.  Daarna  ontsluit 
hy  met  die  sleutel  van  sy  woord  die  tyd 
se  grense  en  voer  otts  na  die  ewigheid 
bo  die  heelal  se  sterwit  ruimtes  uit. 

En  voor  die  poorte  van  geen  raaisel  stuit 
hy  in  sy  hoë  vlug  nie  of  altyd 
herlei  sy  gees  dit  na  die  Godsbesluit. 

En  eindlik  as  die  meul  se  skorre  fluit 
om  eenuur  blaas  vir  rtis-  en  etenstyd, 
het  hy  sy  oë  in  gebed  gesluit. 

MOTIEF 

Geteken  in  die  swart,  gebroke  grein 
van  marmerklip,  gedege  en  massief, 
het  hy  in  die  verweerde  rotsrelief 
bespeur  die  stroewe,  onvoltooide  lyn 
van  ’n  gesig,  verwronge  van  die  pyn. 

En  hy  het  oor  die  donker  smartgelaat 
wat  uit  die  klip  gedurig  met  hom  praat, 
sorgvuldig  nagedink,  en  in  die  fyn- 
deuraarde  groef  het  hy  vir  daardie  pyn 
oplaas  ’n  naam  gevind.  Die  fel  motief 
wat  hy  sal  kap  langs  die  verwronge  lyn 
wat  uit  die  marmerklip  hom  teëskyn, 
dié  sal  hy  noem:  die  hoogste  offerdaad, 
of:  vrou  wat  sterwe  in  haar  barenspyn! 


21 


AMELITA  GALLI-CURCI 


By  haar  vertolking  van  Chanson  Solvejg,  Grieg. 

Die  stilte  wat  die  heeldag  aangedring 
het  op  my  hart,  het  soos  ’n  groot  gebou 
om  my  getuimel  en  uiteengespring 
in  goue  klanke  toe  jou  lied  ontvou; 
jou  stem  het  in  die  nag  se  donker  kring 
xveemoedig  opgestyg  en  bo  die  blou- 
wit  branders  van  orkesmusiek  gesing. 

By  elke  wending  van  die  see  het  jou 

gemoduleerde  stem  getrou  gehou, 

soms  raaklings  oor  die  golwe  heengespring. 

En  toe  jy  skielik  snikkend  opgehou 
het  — wás  dit  die  stilte,  of  was  dit  jou 
mistieke  stem  se  na-herinnering 
wat  my  oorstelp  het  en  my  toegevou? 

VERWAGTING 
Aan  my  vrou. 

Noudat  die  tyd  vervul  word,  merk  ek  soms 
hoedat  jou  oë  donker  word  en  stil 
en  hoe  jy  telkens  moeg  en  sonder  wil 
jou  hande  vou;  en  ek  vermoed  die  koms 
van  daardie  nag  vol  namelose  vrees 
waarop  jy  soveel  maande  lank  al  wag, 
laat  jou  reeds  noual  bid  om  moed  en  krag 
om  uit  te  hou  tot  dit  verby  sal  wees. 

Maar  in  jou  oë,  starend-wyd  en  stïl, 
sien  ek  die  blydskap  teer  en  vlugtig  blink 
soos  water  in  die  sonlig;  en  ek  dink 
dis  dan  dat  in  jou  skoot  die  lewe  tril 
— die  eerste  roersele,  aarselend  nog  en  sag 
wat  self  geduldig  op  die  groot  uur  wag. 


22 


du  ^oit 

AAN  QUINTIUS  HIRPINIUS 
(Horatius) 

In  26  of  25  voor  Chr.  gedig. 


Wat  krygsbelus  Cantahriërs^  sin 
of  Scyte-,  Quintiiis,  laat  dit  staan; 

— breed  golf  die  Hadria^  tussen-in  — 
eyi  dink  met  kommer  nimmer  aan 


die  leice  ivat  so  weinig  vra. 

Teriig  kruip  rimpellose  jeug 
en  grasie,  grysheid  dor  verja 
speels  minnespel  en  slaap  se  vreug. 


Nie  altyd  toon  die  lenteblom 
een  prag,  of  hlink  rosrooi  die  maan; 
nie  altyd  laat,  te  groot  vir  hom, 
jou  blik  langs  ewighede  gaan. 


Kom  laat  ons,  onder  denne  hier 
of  hoë  sikamoor  gestrek, 
dan  drink,  ons  hare,  grys,  versier 
met  rose  ivat  hul  geurend  dek. 


gesalf  met  nardus.  EuUis* 
verstrooi  knaagsorge.  Watter  seun 
gaan  gou  Fálernums  vuurwyn  blus 
Waar  ginds  die  bekie  murmelkreun? 


Wie  haal  skelm  Lydé  vir  ons  gou, 
sy  met  haar  luit,  die  skaamsku  kind, 
net  soos  ’n  jong  Spartaanse  vrou 
met  haarbol  netjies  saamgebind? 


1.  Stam  in  N.  Spanje,  in  29  v.Chr.  deur  Augustus  verslaan. 

2.  Nomadestamme  noord  van  die  Donou. 

3.  Adriatiese  See. 

4.  Bacchus. 

AAN  POMPEIUS  VARUS 


(Horatius) 


Jy  wat  met  my  benoudheidsuur  moes  dug 
so  vaak,  toe  Brutus  veldheer  was,  o wie 
gee  jou,  nie  meer  krygsballing  nie, 
aan  huis  en  land  terug. 


Pompeius,  beste  van  die  makkers  wat 
help  kort  het  vaak  die  trae  dag  met  wyn  — 
bekrans  het  my  hare  blink  geskyn, 

Van  Siriese  nardus  nat. 


Met  jou  het  ’k  wreed  ontgeld  Philippis  strydi  — 
oneerbaar  sonder  skïld,  die  blinde  vlug, 
toe,  moed-op,  helde  strydgedug 
snood  in  die  stof  moes  byt. 


Snel  deur  die  vyand  het  Mercurius-  my 
gevoer,  nog  beivend,  deur  dik  mis  bedek, 
jou  het  die  golf  weer  teruggetrek 
in  oorlogs  stormgety^. 


Gou  nou  aan  Jupiter  jou  skuld  betaal, 
dié  fees,  en  strek  strydmoeg  jou  lewe  waar 
my  lourierskadu  lok,  en  spaar 
geen  kruik  — dis  jou  onthaal. 


Vul  bekers  blink  met  wyn,  dryf  sorge  weg, 
uit  wye  skulpe  giet  geurbalsem  klaar. 

Wie  sal  gou  ’n  krans  van  mirteblaar 
of  petersielie  vleg? 


Vir  wie  gaan  Venusi  as  feesregter  eer? 

Soos  Thrasiërs5  waansinwild  wil  ek  ravot! 

Uitbundigheid  word  rein  genot: 
my  vriend  is  teruggekeer! 

1.  Slag  by  Philippie  in  42  v.Chr. 

2.  Uitvinder  van  die  leer  en  beskermgod  van  die  digters. 

3.  Pompeius  Varus  het  na  Philippi  verder  aan  die  stryd  deelgeneem  en  eers  na 
lange  dienstyd  in  Italië  teruggekeer. 

4.  D.w.s.  die  Venusworp,  wanneer  die  vier  dobbelstene  met  die  beste  nommers  I, 
III,  IV  en  VI  bo  lê. 

5.  Berug  om  hulle  woeste  drinkgelae. 

AAN  MAECENAS 
(Horatius) 


Oorloë  om  Nunantiai  soveel  jare, 
streng  Hannibal,  en,  rooi  van  Punies  bloed, 
die  Sikul-see,  dit  pas  nie  by  die  snare 
van  sagte  siters  soet. 


Nog  icoeste  Lapith-  en,  van  tvy^i  beskonke, 
Hylaeus3,  of,  deur  Herkules  gevel, 
die  Aarde-kroos*  voor  wie  die  glansverdronke 
Huis  van  Saturnus  snel 


van  skrik  moes  skud,  aloue  hemelwonings. 
In  prosaskrif  skryf  liewers  jy,  Maeceen, 
van  Caesars  slae  en,  aan  kettings,  konings 
gelei  deur  Rome  heen. 


My  laat  die  Muse  loof  Licymnia^  singend, 
haar  soete  stem,  en  prys  die  hoë  vrou, 
haar  oë  stralend,  en,  haar  hart  ontspringend, 
weersydse  liefde  en  trou. 


sy  wat  met  grasie  voortree  in  die  danse, 
meeding  in  skerts,  en  spelend  arms  slaan 
om  meisies  van  Diana,  wuf  soos  glanse 
op  die  feesdag  van  Diaan. 


Sou  jy  ’n  haar  van  lief  Licymnia  feil  hê 
vir  Mygdon^  en  ryk  Frigië  se  skat, 
Achaemenes'  se  oorvloed  wil  in  ruil  hê, 
gans  Skebaf^  daarvoor  vat. 


03  sy  met  nek  gebuig  jou  kus  nie  weer  nie, 
of  liefies-wreed  jou  weier  wat  jy  vra, 
en  dink:  „Waarom  nie  gryp  wat  jy  begeer  nie,” 
of  self  grypsoentjies  waf 

1.  Numantynse  oorlog  (143-133  v.Chr.) 

2.  Stryd  tussen  die  Centaure  en  Lopithae,  dikwels  hesing. 

3.  ’n  Centaur,  deur  Theuseus  gedood. 

4.  Gigante. 

5.  Waarskynlik  Terentia,  die  vrou  van  Maecenas. 

6.  Frigiese  koning. 

7.  Mitiese  voorvader  van  die  Penaiese  konings,  tipe  van  groot  rykdom. 

8.  Arabië. 

ïóse^ 

AKROBAAT 

Die  smart  wat  in  my  oopbol  soos  ’n  tent, 
dien  vir  nuuskieriges  as  laivement. 

Ek  ry  ’n  trippel  ponie  van  verdriet 
maar  lag  ha-ha  na  elke  ster  ivat  skiet. 

Die  messe  van  verraad  mag  ek  nie  vrees; 
vir  tier  of  leeu  nie  skrik,  of  sterflik  wees. 

Ek  ivord  van  al  wat  menslik  is,  beroof, 
maar  klim  weer  teen  die  taai  tou  van  geloof. 

WEDERKOMS  ? 

Ek  wag.  Sal  U ooit  iveer 

na  hierdie  aarde  kom 

of  het  U U oë  afgekeer 

van  die  doivive  pit,  steriele  blom? 

Oral  het  ek  na  U gesoek, 
maar  kon  net  onrus  vind 
in  perkament  en  flenter  boek; 
by  grysaard,  vader,  moeder  en  kind. 

Die  spel  het  koors  geword, 
en  kindersbaar  ’n  vrees. 

Verantwoordelikheid  word  maar  opgeskort 
en  onreg  is  reg  aan  weduwee  en  wees. 

Ek  sien  ’n  hand  die  molekule  skeur 
en  atome  korrel  uit  die  tros. 

Is  dit  U?  Ruk  U koms  die  stratosfeer 
uit  die  gordel  van  sy  melkweg  los? 

OU  TAGTIGER 

Jy  het  die  goue  ivoorde  om  jou  vasgeheg 
tot  ’n  kokon  waarin  jou  stem  net  fel  en  rou 
geëggo  het:  vermoeide  dier  wat  in  sy  kou 
tot  in  die  laaste  oomblik  vir  sy  vryheid  veg. 

Maar  hierdie  sirkel  van  die  tyd  wat  jy  wil  breek 
moet  al  wat  droom  deurleef:  Die  wegvlug  van  die  grot 
waar  jy  ’n  larwe  was,  langs  eiers  van  ’n  mot 
na  ruspes  ivat  hul  op  die  brein  se  hoogmoed  wreek. 

FOON 


Die  dun  en  koue  draad  is  styf  getrek 
langs  senupunte  wat  uit  dikvleis  swel. 

En  snags  ivord  my  sentrale  — brein  — gewek 
deur  klokke  wat  aanhoudend,  dringend  skel. 

Ek  antwoord  radeloos,  maar  weet  dat  daar 
geen  boodskap  is  wat  deur  my  lyf  katrol: 

Dis  hol-donker  en  die  vrees  wat  paar 
en  rink’lend  van  my  kop  tot  tone  hol. 


DANTE  EN  BEATRICE 


Die  tydsduur  tussen  kom  en  gaan  so  kort 
dat  niemand  of  kon  lag  of  trane  stort, 
Maar  daardie  oomblik  het  tog  onbewus 
Hemel,  Vaevuur  en  Hel  vir  hul  geword. 


JONG  WEDUWEE 


Op  die  aand  tussen  Ou-  en  Nuwejaar, 
kyk  sy  nie  na  vore,  maar  om: 

Terwyl  kinders  met  vuurwerk  baljaar, 
staan  haar  verdriet  nog  geil  in  die  blom. 


DIGTER 


Met  woorde  wat  geslyp  en  heerlik  is, 
splyt  hy  geslote  skulpe  oop  en  vis 
die  sierlike  en  haelwit  pêrel  uit 
die  lig-in-donkerte  se  somber  nis. 

GIFTIGE  NASTERGAL 

Grys  engel  uit  die  skadudal 
gecamoufleer  en  uitgestal 
in  bessies  van  die  bittersoet 
koraalrooi  trossies  nastergal! 

STAD 

As  Windhoek  saans  haar  gladde  en  sjarmante 
buiging  maak  met  neon-diamante, 
verlang  ek  na  die  boggels  en  die  rooi 
aalwynbelle  van  haar  skurwe  rante. 

DIE  KLEIN  GEBED 


’n  Wêreld  worstel  om  hom  sélf  te  red 
uit  grepe  van  die  chaos,  maar  U let 
verby  ons  jammerlike  pogings  op 
die  skamel  woorde  van  die  klein  gebed. 

WINTERSON 

Die  son  skiet  deur  my  vensterruit  ’n  streep 
geel  lig  wat  stofblink  deur  die  koelte  keep, 
en  spil  ál  oor  die  kat  wat  rustig  spin 
en  deur  my  klein  verdriet  ’n  goue  reep. 

VROEË  LENTE 

Ek  sien  jong  grassies  uit  ou  polle  pyp, 
maar  weet  dan  skielik  en  beangs  hoe  ryp 
met  kouwit  sekels  soms  ontydig  hom 
aan  malse  groenigheidjies  kan  vergryp. 

DWARREL 

Hy  ’t  skielik  êrens  opgespring 
en  draaitol  oor  die  werf  en  gier 
ál  op  ’n  vuilgoedhoop  en  skep 
’n  handvol  ou  koerantpapier. 

Hy  fluit  sy  lied  op  sy  trompet 
wat  uit  die  vaal  stof  boontoe  tuit . . . 
so  dans  en  dribbel  hy  en  jool 
uiteindelik  sy  glorie  uit. 

Van  al  die  vrolikheid  bly  net 
nog  flarde  van  sy  vuil  trompet, 
en  enkele  stukkies  wit  papier 
wat  soos  ou  skepies  sommermaar 
op  oewerlose  waters  vaar. 

REÊN  IN  DIE  NAG 

Ek  het  die  nanag  stil  geluister 
hoe  al  die  druppels  stroompies  word, 
en  al  die  stroompies  oor  die  dak 
verby  die  geut  se  uitloop  stort. 

En  met  die  nadreun  toe  die  reën 
nog  enkele  sïlwer  korrels  wan, 
meng  drome  met  die  borrellied 
van  paddas  by  die  swarthaakpan. 

AFSPRAAK 


Hy  slenter  onder  neonligte 
Uissen  bekende-vreemd  gesigte 

totdat  hy  eenkant  teen  ’n  paal 
waaruit  ’n  eenoog  liggie  straal, 

gaan  leun,  en  almal  glip  en  gly 
onaangeraak  by  hom  verby; 

maar  hy  icag  vir  die  asfaltblom 
wat  êrens  uit  ’n  keep  sal  kom. 

PLAASNAG  IN  SUIDWES 

Saans  in  geel  poeJe  lig  van  pondokvtire, 
ruïl  volkies  nog  wysneusighede  uit 
en  luister  net  terloops  na  die  verdriet 
van  een  daar  afgesonder  met  sy  fluit. 

En  as  die  vlamlig  teen  die  late  uur 
met  traer  passe  oor  die  vaal  gesigte  speel, 
en  die  vaak  eers  vat-vat  en  dan  eindelik 
met  lompsicaar  vingers  al  die  oë  seël, 

dan  weet  ek  hier  in  ou  Suidwes  is  droom 
nog  hoog  volmaak, 

selfs  as  ’n  kiewiet  skielik  oor  die  werf 
die  stilte  kraak. 


DIE  SPOOR  TERUG . . . 


Aan  C.  M.  van  den  Heever. 


Die  duin  waarteen  ek  opstap,  is  één  wit  steilte  teen  die  horison. 
Hier  regs  die  berg,  geiceldig  — en  op  sy  spits  die  son. 

In  dié  verlatenheid  van  berg  en  duin  voel  jy  jou  eensaam,  byna 
verlore; 

maar  nou  is  ek  nie  meer  aïleen  nie,  kyk,  hier  voor  my  lê  die  spore 
van  ’n  kaalvoetkind,  asof  so  pas  getrap,  mooi  oop  en  bloot, 
dié  van  ’n  seun:  die  groottone  is  werklik  groot. 

Hulle  loop  pylreguit  na  dié  hoë  bleekblou  winterkim. 

Die  sonlig  lê  so  wit  soos  stuifsand  oor  die  wêreld . . . Ek  klim 


en  klim. 

Blou  berg  en  reuseduin,  geen  huis,  geen  mens,  net  ek  en  hierdie 
spoor. 

Ek  volg  hom  teen  die  duin  op,  óp  en  oor. 

Daa,  skielik,  ruis  twee  oseane  in  die  oop  skulp  van  my  oor. 
lets  sing  verweg  in  my.  Aan  watter  verre  strand  het  ek  dié  lied 
juis  so  gehoorf 

Wanneer  éii  waar  het  jy  dié  helder  paadjie  toe  verloor? 

Ek  sak  die  blouwit  skuinste  af . . . Dis  of  die  spore  met  my  saam- 
stap  hand  in  hand. 

Dan  loop  hulle  dood  voor  dié  klein  baai,  op  hierdie  harde  nat  strook 
strand. 

Is  dit  wat  hulle  my  wou  wys: 

dié  enkel  golfie  wat  hom  krul  en  val,  dan  langsamerhand  weer  rys, 
die  seebamboes  wat  glinster  natsxoart  in  die  diepblou  water? 

Klipvissies  dryf  hier  in  ’n  poel  met,  onder  die  rotse  in  eenkant,  ’n 
stïl  geskater. 

Wanneer  het  hierdie  klipvisglans  vir  jou  verdof?  Heel  vroeg  reeds? 
Of  veel  later? 

Ek  buk  laag  oor  die  poel.  Ek  kry  die  sout  seeruik 
van  ariekruikels  in  my  neus.  ’n  Malgas  duik  en  duik  . . . 

Die  poel  is  groener  as  ’n  kokkewiet  se  lyf. 

Die  vissies  strooi  goudstippels  waar  hulle  dryf 
stil  deur  die  glashelder  water.  Nou  dryf  daar  met 
hulle  saam  ou-ou  gewaarwordinge.  Net 

hulle  lê  te  diep,  te  ver.  Hoe  vang  ek  hulle?  Met  watter  aas?  Met 
watter  net? 

Die  bries  oor  my  gesig  is  soos  ’n  vriend  se  hand,  vertrouelik  en 
koel. 

Daar  bloei  ’n  vrede  in  my  oop  selfs  stiller  as  die  spieëlgladde  poel. 

Wie  luister  nou,  skroomvallig,  na  dié  soet  geskater? 

Wie  staar,  verwonderd,  na  my  op  uit  hierdie  rimpellose  water? 
Wie  is  nou  een  met  berg  en  duin  en  son  en  strand  en  see  en  wind? 

Ek  self?  Die  seuntjie  wat  ek  was?  Of  daardie  kind? 

2)íe 

J.  VAN  VOLLENHOVEN 

Verskeie  kere  in  my  lewe  al  is  ek  getref  deur  die  eienaar- 
dige  verskynsel  van  hoe  ’n  kragtige  persoonlikheid  selfs 
na  sy  dood  die  verloop  van  sake  sterk  kan  beïnvloed  net 
soos  ’n  magtige  rivier  nadat  dit  reeds  die  see  ingestroom 
het  vir  myle  ongestoord  sy  gang  bly  gaan  en  sy  eie 
karakter  bewaar,  die  grensloosheid  van  die  oseaan  ten 
spyt.  Ek  het  veral  hier  in  gedagte  die  geval  van  ou  oom 
Dowe  Hans  van  Vollenhoven. 

Oom  Hans  se  uitstaande  karaktertrek  was,  volgens  sy 
vriende  sowel  as  sy  vyande,  sy  uiterste  hardkoppigheid. 
Ek  wat  hom  so  goed  geken  het  as  wat  dit  aan  die  een  mens 
gegun  word  om  die  wese  van  ’n  ander  te  ken,  het  geweet 
dat  veel  van  hierdie  hardkoppigheid  aan  sy  doofheid  toe- 
geskryf  moet  word.  Omdat  hy  nie  altoos  mooi  duidelik  kon 
volg  wat  die  ander  persoon  wou  hê  nie,  het  hy  dikwels 
maar  sy  eie  kop  gevolg,  veral  sover  dit  praktiese  sake 
betref.  Want,  het  hy  volgehou,  die  grootste  gros  mense 
weet  in  ieder  geval  nie  presies  wat  hulle  wil  hê  as  hulle 
jou  vra  om  vir  hulle  iets  te  doen  nie,  of  dit  nou  al  ’n  kas 
vir  die  kombuis  of  ’n  nuwe  woonhuis  was.  Die  ambagsman 
moes  maar  op  hulle  vae  instruksies  af  die  beste  uitrig  wat 
hy  kon. 

Sy  doofheid  is  in  ’n  mate  natuurlik  die  gevolg  van  sy 
hardkoppigheid.  As  hy  saam  met  die  res  van  sy  klompie 
manne  teruggeval  het  die  dag  tydens  ’n  skermutseling  met 
’n  troep  Engelse  vanuit  ’n  klipkraaltjie  naby  Harrismith, 
sou  dit  nie  so  gewees  het  nie.  In  stede  daarvan  het  hy  egter, 
nadat  hy  die  bevel  om  te  ry  gegee  het,  self  nog  vir  ’n 
rukkie  die  saak  op  sy  eie  met  die  vyand  uitgespook.  Hy 
het  net  ’n  bietjie  te  lank  versuim  en  toe  die  groepie  manne 
wat  reeds  op  sy  bevel  teruggeval  het,  swetsend  daaraan 
begin  dink  het  om  weer  terug  te  jaag  om  hom  te  help, 
het  die  eerste  skoot  van  ’n  meksim  net  buite  die  kraaltjie 
beland.  Toe  Hans  nou  haastig  op  sy  perd  spring  om  spore 
te  maak,  het  die  manne  gesien  hoedat  die  tweede  skoot 
hom  en  sy  perd  toe  onder  die  stof  bars.  Groot  was  hulle 
blydskap  egter  om  hom  mank-mank  op  sy  perd  te  sien 
klim  toe  die  stof  begin  opklaar.  Behalwe  vir  ’n  paar  skrape 
en  ’n  regteroor  waarmee  hy  feitlik  niks  kon  hoor  nie,  het 
hy  niks  oorgekom  nie. 

Geleidelik  het  hy  dower  begin  word.  Na  die  oorlog  is  hy 
verskeie  male  na  die  hospitaal  waar  hy  behandeling  onder- 
gaan  het  en  met  ’n  gehoorpyp  met  leerspreekbuis  ontslaan 
is.  Aanvanklik  het  dit  gehelp,  maar  stadigaan  het  hy  dit 
eenkant  laat  lê  en  die  spreker  se  lippe  stiptelik  dopgehou 
en  so  geleer  lees  waaroor  die  gesprek  gaan.  Wanneer  hy 
dan  gesnap  het  waaroor  gesels  word,  het  die  gesprek 
gewoonlik  redelik  gevlot.  Hoe  ouer  hy  geword  het,  hoe 
onverstaanbaarder  het  sy  eie  spraak  egter  begin  word 
sodat  dit  uiteindelik  moeilik  was  om  te  begryp  wat  hy  wou 
sê.  Hierdie  bemoeiliking  van  sy  kommunikasie  met  sy 
medemens  het  daartoe  bygedra  om  hom  sy  eie  weg  te 
laat  volg  wat  dan  soms  verkeerdelik  as  hardkoppigheid 
vertolk  is. 

Na  die  oorlog  het  Hans  wat  daar  nog  oor  was  van  sy 
opstal  met  verdrag  opgebou  dat  dit  na  ’n  paar  jaar  weer 
na  ’n  boereplaas  begin  lyk  het.  Sy  vrou  en  kinders  het  deur 
voortdurende  rondtrekkery  in  die  berge  daarin  geslaag  om 
uit  die  kampe  te  bly  en  sodoende  het  die  familie  feitlik 
ongeskaad  uit  die  stryd  getree. 

Gedurende  die  droë  jaar  van  1908 (?)  het  die  volgende 
fase  in  die  familie  se  lewe  ’n  aanvang  geneem.  Niklaas  de 
Lange,  die  kommandomaat  met  wie  hy  sy  kombers  gedeel 
het  totdat  ’n  bom  dié  se  regterbeen  bokant  die  knie  weg- 
geskeur  het,  het  tydens  hierdie  droogte  uit  die  suidelike 
Vrystaat  opgetrek  om  weiveld  te  soek  vir  sy  jammerlike 
troppie  vee.  Toe  hy  in  ons  distrik  aankom,  het  Hans  hom 
en  sy  trek  gaan  haal  en  sy  weiveld  met  hom  gedeel. 

Van  Niklaas  se  vrou  het  hulle  verneem  dat  hy  op  die 
punt  gestaan  het  om  uit  sy  grond  te  raak  omdat  hy  die 
rente  op  sy  verbande  nie  kon  bybring  nie.  Vroeër  jare  het 
Hans  altyd  volgehou  dat  hy  nie  eers  vir  sy  eie  broer  sou 
borg  staan  nie,  maar  nou,  teen  die  advies  van  sy  prokureur 
op  Kroonhof  wat  die  geld  moes  vind,  het  hy  vir  Niklaas 
borg  gestaan  vir  tweeduisend  pond. 

Toe  Niklaas  eindelik  uitgeboer  het,  is  ook  Hans  se  plaas 
Aasvoëlkrans  onder  hom  uitverkoop  tesame  met  al  sy 
besittings  behalwe  die  Statebybel  wat  oupa  Van  Vollen- 
hoven  saamgebring  het  en  sy  vrou,  tant  Maria,  se  ledekant 
wat  deur  een  van  die  bure  gekoop  en  aan  haar  teruggegee  is. 

Met  sy  familie  het  Hans  ingetrek  na  Ouhoutskloof  waar 
hy  twee  sinkkamers  gebou  het  aan  die  paar  vertrekke  van 
’n  kerkhuis  wat  hy  by  Sarel  Olivier,  sy  buurman,  gehuur 
het.  Hans  het  hom  dadelik  begin  toelê  op  bouery,  ’n  bedryf 
waarvoor  hy  ’n  besondere  gawe  gehad  het  en  ’n  ambag 
wat  hy  aangeleer  het  voor  die  oorlog  van  ’n  Italianer  wat 

hy  op  ’n  transporttog  in  Kimberley  raakgeloop  en  terug- 
gebring  het.  Die  Italianer  het  die  groot  woonhuis  op 
Aasvoëlkrans  asook  ’n  paar  pronkhuise  in  die  omgéwing 
opgetrek  voordat  hy  oorlede  is  aan  ’n  te  groot  aantal  gal- 
stene,  die  gevolg  van  sy  onlesbare  dors  na  rooiwyn.  Van 
Bozzoli  het  Hans  die  fyn  kuns  om  met  klip  te  werk  geleer, 
meer  omrede  die  drang  om  die  kunstige  boumeester  na  te 
doen  en  om  die  genot  wat  hy  daaruit  geput  het,  as  dat  hy 
destyds  daartoe  deur  omstandighede  genoodsaak  was.  Hier- 
die  vaardigheid  het  hom  nou  egter  goed  te  staan  gekom. 

Vir  die  eerste  klompie  jare  solank  as  sy  kinders  klein 
was,  het  hy  alleen  gewerk  met  net  ’n  paar  naturelle- 
handlangers.  Maar  nadat  ek  en  Piet,  oorlede  oom  Niklaas 
se  seun,  standerd  ses  agter  die  rug  gehad  het,  is  ons  twee 
by  hom  ingeboek  om  die  ambag  te  leer. 

Die  deeglikheid  waarmee  hy  elke  stuk  werk  voltooi  het, 
of  dit  nou  ookal  ’n  woonhuis,  waenhuis  of  varkhok  was, 
het  gou  vir  hom  meer  werk  besorg  as  wat  hy  kon  behartig. 
In  die  jare  na  die  oorlog  toe  geld  by  almal  bitter  skaars 
was,  het  oom  Hans  in  die  gewoonte  geraak  om  altyd  meer 
oor  die  man  vir  wie  hy  bou,  te  dink  as  oor  sy  eie  nood. 
Met  die  verloop  van  tyd  het  hy  geword  nie  alleen  die  beste 
nie,  maar  ook  die  goedkoopste  kontrakteur  in  die  distrik. 
Hoewel  hy  gevolglik  meer  werk  gehad  het  as  wat  ons  kon 
baasraak,  moes  tant  Maria  tog  elke  duit  met  die  uiterste 
sorgvuldigheid  bestee  om  die  familie  gevoed  en  gekleed 
te  hou. 

Vir  elke  gebou  waarvoor  ons  die  kontrak  gekry  het, 
het  ons  self  die  klip  gaan  breek.  Met  oorleg  is  die  plekke 
uitgesoek  in  die  rotsbank  waar  die  gate  langsaam  met  die 
swaar  koevoete  geboor  moes  word  om  te  verseker  dat  die 
klip  soos  oom  Hans  dit  wou  hê,  sou  losruk.  Sorgvuldig  het 
hy  self  die  swawel  en  salpeter  in  die  gewenste  verhouding 
gemeng,  die  kruit  in  die  gate  afgegooi,  hulle  behoedsaam 
gelont,  gepluis  en  ons  hulle  versigtig  laat  toestamp.  Sonder 
onnodige  haas  het  hy  dan  die  een  stuk  wit  lont  na  die 
ander  aangesteek  en  as  die  rooi  vonke  al  sputterende  nader 
aan  die  gate  begin  kruip,  het  hy  met  gemete  pas  aangestap 
na  waar  ons  reeds  agter  ’n  paar  groot  klippe  uit  die  pad 
was. 

Na  die  skote  almal  afgegaan  het,  het  hy  soos  ’n  veldheer 
die  uitslag  van  sy  beplanning  gaan  besigtig.  Daarna  kon 
ons  met  keile  die  blokke  opbreek  in  die  begeerde  groottes, 
met  die  puntbeitel  hulle  die  regte  vorm  laat  aanneem  en 
dan  met  die  tandjiesbeitel  haaks  afwerk  tot  oom  Hans 
se  vitterige  oog  daarmee  tevrede  was.  Teen  hierdie  tyd  het 

hy  en  sy  handlangers  reeds  die  fondament  gegrawe  en  die 
groot  blokklippe  gelê  wat  moes  sorg  dat  hierdie  gebou  sou 
staan  tot  in  lengte  van  dae. 

Die  lewe  as  klipkapper  en  bouer  was  ’n  harde  een.  Van 
Maandag  met  sonop  tot  Saterdag  om  twaalfuur  was  dit 
net  kromstaan  en  haas.  In  die  winter  het  die  staalbeitel 
wat  ons  self  gemaak  en  getemper  het,  die  hand  tot  in  die 
murg  verlam  met  sy  ysige  koue.  ’n  Oomblik  se  onbedag- 
saamheid  en  die  swaar  kortsteelhamer  het  die  vel  en  vleis 
van  jou  linkerhand  weggemoker  en  vir  weke  is  die  roof 
telkens  maar  weer  in  ’n  oomblik  van  onhandigheid 
afgeskuur.  Die  sement  het  jou  hande  laat  bars  totdat  elke 
beweging  voordat  jy  hulle  saans  gewas  en  met  paraffienvet 
gedokter  het,  ’n  foltering  was.  Soms  het  dit  gebeur  dat 
’n  boer  jou  nie  kon  betaal  nie  en  by  uitsondering,  jou  nie 
wou  betaal  nie. 

Jare  gelede,  kort  na  die  aanleg  van  Ouhoutskloof  as  ’n 
dorpie,  het  die  gemeente  saamgemaak  en  genoeg  geld 
versamel  om  ’n  kerkie  te  bou.  Die  kerkie  sou  ’n  voorlopige 
een  wees.  Die  onderste  vier  voet  van  die  mure  was  van 
klip,  maar  verder  was  die  gebou  van  sink,,binne-in  uitgevoer 
met  geriffelde  plafonplank  wat  donkerbruin  vernis  was. 
Die  kerkie  het  egter  vir  heelwat  langer  diens  moes  doen 
as  wat  oorspronklik  bedoel  is,  want  droogtes  en  plae  het 
die  boufonds  vir  die  nuwe  kerk  steeds  laag  gehou. 

Daar  is  egter  altyd  gepraat  oor  die  klipkerk  wat  nog 
gebou  moes  word,  en  namate  oom  Dowe  Hans  ouer  en 
gryser  geword  het,  het  die  mense  dringender  begin  sê: 
„Mense,  die  kerk  moet  nou  gebou  kom,  oom  Dowe  Hans 
word  nie  jonger  nie.”  Toe  oom  Hans  kort  na  die  dood  van 
tant  Maria  self  ook  hewig  siek  was  aan  longontsteking  het 
die  gemeente,  en  veral  die  dominee  ernstig  geraak  en  is 
die  saak  op  elke  kerkraadsvergadering  te  berde  gebring. 

So  het  dit  dan  gekom  dat  die  saak  in  alle  erns  aangepak 
is.  Ds.  Koen,  majoor  Van  Raalte  en  hulle  gades  het  veral 
die  spit  afgebyt  van  die  organisasiewerk.  Majoor  Van 
Raalte  was  ’n  vermoënde  pensionaris  wat  hom  op  Ouhouts- 
kloof  kom  vestig  het  om  die  res  van  sy  lewe  daar  rustig 
te  slyt  en  rose  te  kweek.  Kort  na  sy  aankoms  is  hy  gekies 
as  stadsraadslid  en  na  die  laaste  verkiesing  verhef  tot 
burgemeester. 

Onder  die  ywerige  leiding  van  hierdie  vier  bekwame 
mense  het  die  geesdrif  vir  die  kerkbou  vinnig  aangegroei. 
As  gevolg  van  opvoerings,  tiekie-aande,  vleisbraaifunksies 
en  pannekoekbakkery  by  die  vendusiekrale  het  ook  die 
boufonds  gesond  gegroei.  Met  die  kerkbasaar  het  veral  die 

boere  van  die  distrik  hulle  hande  so  diep  in  hulle  sakke 
gesteek  dat  die  Kerkraad  tot  die  besluit  oorgegaan  het 
om  die  klipkerk  te  bou. 

Dominee  en  majoor  Van  Raalte,  as  deel  van  die  bou- 
komitee,  is  belas  met  die  optrek  van  ’n  geskikte  plan  vir 
die  kerk.  Die  plan  wat  hulle  aan  die  Kerkraad  voorgelê  het, 
was  gebaseer  op  dié  van  ’n  kerkie  wat  die  Van  Raaltes 
gesien  het  gedurende  hulle  verblyf  in  ’n  skilderagtige 
Switserse  dorpie  wat  net  soos  Ouhoutskloof  omring  is  deur 
hoë,  omsluitende  berge.  ’n  Besondere  eienskap  van  die 
kerkie  was  dat  die  toring  nie  hoog  die  lug  sou  in  voer  nie, 
maar  net  tot  omtrent  nok-hoogte  gebou  sou  word,  waarop 
dan  ’n  ronde  ui-vormige  koepel  sou  rus,  wat  aansluiting 
sou  vind  by  die  menigte  puntige  bergkruine  rondom  die 
dorpie.  Die  hele  kerk  sou  ’n  eenheid  vorm  wat  harmonieus 
sou  saamsmelt  met  sy  grootse  natuuragtergrond.  Verder 
het  die  Van  Raaltes  aangebied  om  self  die  koste  van  hierdie 
koepel  te  dra. 

Die  plan  het  byna  oral  byval  gevind,  behalwe  by  oom 
Dowe  Hans.  Nadat  hy  die  tekeninge  ’n  paar  oomblikke 
bestudeer  het,  het  hy  die  mening  onomwonde  uitgespreek 
dat  die  koepel  ’n  Oosterse  gedrog  was  wat  nie  gepas  het  op 
die  huis  van  die  Here  nie.  ,,’n  Kerk,”  het  hy  gesê,  „moet  ’n 
toring  hê  wat  so  die  hoogte  in  skiet  dat  ’n  mens,  of  jy 
nou  al  oor  die  nek  van  Kroonhof  af  kom  of  op  die  kruine 
op  Basoetoland  se  grens  staan,  dit  steeds  as  ’n  vinger 
manend  en  hemel-rigtend  kan  sien.” 

Hierdie  mening  is  ook  onderskryf  deur  die  oudste  ouder- 
ling  van  die  gemeente,  oom  Gideon  Erasmus.  Die  plan  is 
druk  aan  alle  kante  bespreek.  Aangesien  die  plan  dié  was 
van  die  Dominee  en  die  Burgemeester  wat  hulle  so  onver- 
moeid  vir  die  saak  beywer  het  en  daar  die  meer  verligte 
gedeelte  van  die  gemeenskap  dit  om  estetiese  en  ander 
redes  voorgestaan  het,  is  dit,  nieteenstaande  die  teenkan- 
ting  van  oom  Dowe  Hans  en  sy  konserwatiewer  gevolg, 
aanvaar. 

Met  groot  ywer  het  ons  aan  die  werk  gespring,  vsral 
oom  Hans,  wat  ondanks  die  besluit  van  die  Kerkraad  tog 
vas  oortuig  was  dat  iets  wel  sou  gebeur  wat  sou  verhoed 
dat  hy  sy  kerk  se  toring  halfpad  sou  moes  afknot  om  die 
heidense  gedoente  daaraan  te  laat  afbreuk  doen.  Hy  het 
met  die  grootste  oorgawe  gewerk.  Dit  was  asof  die  diep 
genot  wat  hy  geput  het  uit  die  kap  van  elke  klip,  die  maak 
van  elke  latei,  sy  gesig  voortdurend  diep  vanuit  sy  inner- 
like  verlig  het  en  die  lang  wit  hare  wat  yl  om  die  blink 
hoof  gekam  was,  het  daar  ’n  buitengewone  glans  aan  gegee. 

Soos  vir  die  tempel  van  ouds  moes  al  die  klippe  by  die 
steengroef  self  gekap  word  sodat  die  gewyde  grond  nie 
ontstig  sou  word  deur  onnodige  luidrugtigheid  nie.  Hy  het 
met  die  strengste  noukeurigheid  elke  gekapte  klip  nagegaan 
en  as  dit  soveel  as  ’n  sestiende  uit  was  het  hy  dit  onver- 
biddelik  afgekeur. 

Die  meeste  van  sy  tyd  het  hy  egter  liefdevol  gewy  aan 
die  kap  van  die  ornamentele  preekstoel  en  die  daarmee- 
gaande  doopbak  uit  wit  sandklip.  Met  oorgawe  het  hy  elke 
blaar  en  krul  uitgebeitel  totdat  dit  blank  en  volmaak 
gestaan  het. 

Teen  hierdie  tyd  was  die  mure  al  dakhoogte  en  die 
toring  het  stadig  daarbo  begin  uitstyg. 

Een  aand  het  die  groot  kaste  waarin  die  seksies  van  die 
patina-swart  kopergewelf  verpak  was  met  die  spoorwegbus 
aangekom.  Vol  geesdrif  het  Dominee  en  majoor  Van  Raalte 
en  ander  nuuskieriges  kom  kyk  toe  die  eerste  kaste  oop- 
gemaak  is.  Oom  Dowe  Hans  wat  ongelowig  die  oopmaak 
van  die  kaste  staan  en  betrag  het,  het  by  die  aansig  van 
die  koepel  aan  die  dominee  gevra  of  hulle  vasbeslote  was 
om  die  gedoente  op  die  toring  te  sit.  Toe  Dominee  hom 
daarop  wys  dat  dit  so  deur  beide  die  boukomitee  en  die 
kerkraad  besluit  is,  het  hy  stil  sy  kop  geskud  en  weg- 
gedraai. 

Daardie  nag  het  hy  ’n  besonder  rustelose  nag  deur- 
gebring.  Vanuit  sy  kamer  het  daar  gekom  die  geluide  van 
’n  dowe  wat  onbewus  hardop  besig  was  om  in  ’n  stem  van 
onvaste  en  wisselende  toonhoogte  met  sy  Heer  te  worstel. 
Sy  hele  lewe  deur,  vandat  hy  die  eerste  maal  bewus  geword 
het  van  sy  gawe  om  met  klip  te  werk  was  dit  sy  begeerte 
om  eendag  die  kroon  op  sy  werk  te  plaas  deur  vir  die  Here 
’n  waardige  Huis  te  bou,  en  nou  kon  dit  nie.  Teen  dagbreek 
se  kant  het  daar  berusting  gekom,  die  stem  het  stiller 
geword  en  daar  was  aanvaarding. 

Die  ekstra  klip  wat  hy  laat  breek  het  om  die  toring  te 
bring  tot  op  die  hoogte  waarop  hy  dit  graag  wou  hê,  het 
hy  netjies  in  die  klipgroef  laat  stapel.  Self  het  hy,  nadat 
ek  en  Sakkie  die  timmerasie  daarvoor  opgesit  het,  die 
swart  koepel  aangebring  en  vasgeskroef.  Maar  ek  en  Sakkie 
het  albei  gemerk  dat  hy  nie  meer  maak  soos  enige  bouer 
maar  doen,  om  waar  hy  ook  al  in  die  omgewing  mag  wees, 
telkens  eers  weer  stil  te  staan,  om  te  draai  en  nuwe  plesier 
te  put  uit  sy  werk  vanuit  ’n  ander  gesigspunt  nie.  Hy  het 
nou  gehaas  met  die  finale  afronding  en  oprigting  van  die 
preekstoel  en  doopbak.  Dit  was  egter  asof  hy  nou  veel  meer 

tyd  binne  in  die  kerk  deurgebring  het  en  daar  rustiger 
gevoel  het  as  buite. 

Oom  Hans  het  die  inwyding  van  die  nuwe  kerk  nie  belewe 
nie.  Een  Saterdagmiddag  na  hy  van  die  werk  afgekom  het, 
toe  al  die  vernaamste  afronding  reeds  gedaan  was,  het  hy 
gekla  dat  hy  nie  lekker  voel  nie.  Anders  as  gewoonlik  het 
hy  nie  teengepraat  toe  Let,  sy  skoondogter,  hom  vra  om 
te  gaan  lê  nie,  maar  gedwee  haar  toegelaat  om  sy  bed  te 
gaan  regmaak.  Sonder  om  hewig  siek  te  word  het  hy  sy 
rus  ingegaan  en  is  langs  tant  Maria  onder  die  groen  sipresse 
neergelê. 

Die  inwyding  van  die  nuwe  kerk  was  nieteenstaande  die 
afsterwe  van  die  boumeester,  ’n  geleentheid  van  groot 
vreugde  en  feesviering.  Daar  is  van  kerksweë  besluit  dat 
dit  gepaard  sou  gaan  met  ’n  ringsitting,  die  eerste  wat  in 
ons  gemeente  gehou  sou  word.  Hulde  is  gebring  aan  almal 
wat  so  mooi  saamgehelp  het  om  die  kerk  op  te  rig.  Veral 
egter,  is  die  lof  van  die  oorlede  boumeester  weer  en  weer 
besing.  Ook  die  ontwerpers  is  geluk  gewens  met  die  voor- 
treflike  wyse  waarop  hulle  daarin  geslaag  het  om  ’n  gebou 
te  skep  wat  so  suiwer  inpas  teen  die  grootse  natuurlike 
agtergrond  van  berge  en  kruine. 

Oor  die  algemeen  was  almal  tevrede  met  wat  hulle  tot 
stand  gebring  het,  behalwe  ou  oom  Gideon  wat  na  die  diens 
hom  weer  eens  uitgelaat  het  oor  die  saak.  Die  aard  van  die 
kerk,  so  het  hy  gemeen,  is  nie  om  teen  sy  agtergrond 
verlore  te  raak  nie,  maar  om  in  sterk  kontras  daarmee 
die  mense  se  gedagte  weg  te  voer  van  die  aardse  en  die 
tydelike  en  dit  steeds  na  die  ewige  te  rig. 

Met  die  gemeente  het  dit  na  die  inwyding  van  die  nuwe 
kerk  nie  lank  goed  gegaan  nie.  Na  die  eerste  paar  maande 
se  gereelde  diensbywoning  was  dit  asof  die  mense  se  gees- 
drif  w'at  vir  so  ’n  lang  periode  so  hoog  geloop  het,  geleidelik 
verflou  het.  Oom  Gideon  wat  die  oudste  lid  van  die  kerk- 
raad  was,  het  by  die  jongste  benoeming  sy  amp  neergelê 
en  wou  dit  nie  weer  aanvaar  nie  want  hy  wou  in  die  vervolg 
vry  wees  om  meer  naweke  in  te  ry  Kroonhof  toe  waar  sy 
enigste  dogter  woonagtig  was.  Daar  sou  hy  sommer  die 
diens  in  die  moederkerk  bywoon.  Sakkie  wat  vroeër  elke 
Sondag  as  hy  tuis  was,  kerk  toe  gekom  het,  het  nie  meer 
gereeld  sy  verskyning  gemaak  nie.  Dominee  het  telkemale 
gepraat  oor  die  traagheid  wat  oor  die  dorpie  se  geestelike 
lewe  gekom  het. 

Gedm'ende  Dominee  se  afwesigheid  met  sy  jaarlikse 
verlof,  het  twee  evangeliste  van  ’n  nuwe  sekte  hulle  ver- 
skyning  op  Ouhoutskloof  gemaak.  Deur  die  vuur  en  erns 

van  hulle  boodskappe  het  hulle  enkele  van  die  gemeentelede 
tot  hulle  geloof  bekeer. 

Kort  hierop  het  gevolg  ’n  hewige  stryd  of  die  gemeente 
by  die  bediening  van  die  Nagmaal  sou  bly  by  die  gebruik- 
like  gemeenskaplike  beker  en  of  die  nuwerwetse  kelkies 
ingevoer  moes  word, 

Die  nuwe  kerk  was  nou  elke  Sondag  byna  leeg.  Teen 
hierdie  tyd  het  die  mense  openlik  gesê  dat  die  gemeente 
nooit  weer  geseënd  sou  wees  solank  as  wat  die  swart  ui 
op  die  stomp  toring  was  nie,  want  die  boumeester  se  seën 
het  nie  op  sy  werk  gerus  nie.  Hy  wou  dit  nie  so  hê  nie. 
Dan  het  hulle  ook  gemeld  hoe  dat  die  ou  kerkklok  wat 
vroeër  jare  vanuit  die  houtstellasie  so  klankryk  sy  bood- 
skap  oor  die  valleie  tot  die  verste  bergspitse  gebeier  het, 
nou  binne  in  die  lae  toring  hol  en  benoud  geklink  het. 

Dit  was  met  die  afsterwe  van  oom  Gideon  dat  sake  tot 
’n  keerpunt  gekom  het.  Op  sy  sterfbed  het  hy  die  Dominee 
en  die  Burgemeester  laat  roep  plaas  toe.  Hy  het  hulle  die 
raad  van  ’n  ou  grysaard  aangebied.  Solank  as  wat  die  klok 
nie  suiwer  gelui  het  nie  en  die  wens  van  die  boumeester 
nie  eerbiedig  word  nie,  sou  die  gemeente  van  Ouhoutskloof 
swaar  lewe.  Nie  omdat  daar  iets  bonauurlik  aan  verbonde 
is  nie,  maar  omdat  oom  Dowe  Hans  se  persoonlikheid  in 
die  geheues  van  die  mense  bly  voortleef  en  solank  die  ouer 
geslag  geleef  het,  sou  sy  onvervulde  wens  swaar  oor  hulle 
bly  hang. 

Op  die  daaropvolgende  kerkraadsvergadering  het  Domi- 
nee  die  kerkraad  amptelik  daarvan  in  kennis  gestel  dat  wyle 
broeder  Gideon  Erasmus  as  afskeidsgif  aan  die  gemeente 
’n  som  geld  nagelaat  het  vir  die  aankoop  van  ’n  groot 
uurwerk  wat  in  die  toring  van  die  kerk  aangebring  moes 
word.  Daarna  het  Broer  Van  Raalte  ’n  voorstel  ingedien 
dat,  aangesien  die  voorkoms  van  die  toring  deur  hierdie 
toevoeging  heelwat  verander  sou  word  en  aangesien  die 
openinge  om  die  kerkklok  self  effens  te  klein  blyk  te  wees, 
die  toring  heelwat  hoër  uitgebou  word,  sodat  dit  in  die 
verste  verte  sigbaar  kon  wees.  Dit  moes  verder  van  ’n 
spitsdak  wat  naaldskerp  na  bo  sou  loop  voorsien  word, 
en  hy  sou  graag  self  die  koste  verbonde  aan  die  dak  wou 
dra. 

So  het  dit  dan  gekom  dat  die  klipkerk  op  Ouhoutskloof 
nou  ’n  hoekige  toring  het  wat  fors  die  hoogte  in  dwing 
vanwaar  die  swart  koperklok  sy  weer  eens  klinkklare 
boodskap  die  velde  oor  dra. 

(Aan  die  nagedagtenis  van  C.  van  Riet-Lowe) 
N.  A.  COETZEE 


By  Drie-Kops-Eiland  in  Griekwaland-Wes  het  ons  gaan 
kyk  na  die  geskraapte  rotsoppervlakte  wat  in  die  bedding 
van  die  Rietrivier  deur  watererosie  blootgelê  is.  Die  harde, 
gladde  basaltrotse  toon  onweerlegbare  getuienis  dat 
ysgletsers  daaroor  moes  geskuif  het,  duisende  en  duisende 
jare  gelede. 

Teen  die  wal  van  die  river,  waar  die  water  dit  nog  nie 
weggespoel  het  nie,  kan  ook  nog  die  laag  gletserafsakseis 
van  saamgekoekte  klip  en  modder  bo  oor  die  rotsvlak  gesien 
word.  Daar  is  allerhande  soorte  klip  en  van  alle  groottes, 
soos  dit  deur  die  ysmassa  uit  al  die  streke  waarlangs  die 
stadige  skuiftog  gegaan  het,  versamel  is.  Vandag  is  dit  daar 
te  sien,  saamgedruk  en  versteen,  net  soos  dit  nagelaat  is 
toe  die  ys  vir  altyd  weggesmelt  het. 

’n  Mens  voel  ’n  beklemming  op  die  hart  om  hier  stil  te 
staan  en  na  te  dink  aan  die  lang  tydperke  wat  hier 
verbygegaan  en  hulle  getuienis  nagelaat  het.  Waar  die 
gletserafsaksels  ongeskonde  gebly  het,  vind  jy  miskien  ’n 
groterige  klip  met  sy  harde  skerpgeslypte  punt  nog  in  die 
gleufie  wat  dit  algaande  op  die  basaltrotsoppervlakte 
uitgeskuur  het.  As  die  klip  dan  omgekeer  word,  staan  die 
tyd  voor  jou  stil,  want  onder  die  klip  eindig  die  gleufie 
w’at  met  die  oog  oor  die  rotsvlak  tot  daar  gevolg  kan  word. 
Die  klip  het  duisende  jare  gelede  hier  rus  gevind,  die  harde 
skuiftog  het  ’n  einde  gekry,  die  groot  drukking  van  bo  af 
het  verdwyn,  omdat  die  groot  ysmassa  weggesmelt  het.  Die 
tyd  van  die  gletsers  het  verbygegaan  met  die  vei'andering 
van  die  klimaat  van  ons  land. 

’n  Nuwe  era  het  aangebreek,  miskien  in  die  vorm  van  ’n 
groot  vloed,  om  die  omgewing  onherkenbaar  te  verander. 
’n  Diep  laag  rooi  grond  is  in  water  bo  oor  die  rotsoppervlakte 
met  die  gletserafsaksels  neergelê.  Die  getuienis  van  die 
ystydperk  is  diep  begrawe,  die  era  van  die  groot  waters 
het  aangebreek.  Die  rooi  grond  het  stadig  met  die  tye  in  die 
waters  afgesak,  om  die  gletserafsaksels  diep  te  begrawe,  en 


39 


met  die  groot  gewig  nog  meer  saam  te  pers,  om  dit 
mettertyd  te  versteen, 

Maar  ook  hierdie  tydperk  het  ten  einde  geloop.  Dit  het 
oorgegaan  in  die  teenswoordige  era,  waarin  die  hoogland 
met  die  loop  van  die  eeue  weer  afgebreek  en  weggevoer  is. 
Met  die  afwisselende  reëntye  is  die  werk  van  verspoeling 
gestadig  voortgesit,  groot  riviere  het  heen  en  weer  oor  die 
hoogland  verskuif  om  hier  en  daar  hoë  terrasse  van 
spoelklip  vir  ons  as  getuienis  na  te  laat. 

In  die  huidige  tyd  is  ’n  gleuf  in  die  rooi  grond  hier  deur 
die  Rietrivier  uitgekalwe,  om  weer  in  sy  bedding  die  harde 
basaltrotse  oop  te  spoel  met  die  oorlaag  van  gletserafsak- 
sels  en  die  geskraapte  oppervlakte  as  getuienis  van  die 
gebeurtenisse  en  toestande  van  die  oerverlede. 

Wat  is  die  mens  dat  hy  bevoorreg  is  om  hierdie  getuienis 
te  kan  verstaan! 

Die  beklemming  van  die  hart  word  nog  hewiger  by  die 
aanskouing  van  die  handewerk  van  die  oermens  op  die 
geskraapte  rotsvlak  in  die  rivierbedding.  Die  gladde  klip- 
plate  is  vol  gravures  van  diere  en  oordek  met  simboliese 
tekeninge,  deur  mensehande  hier  uitgekrap. 

In  die  voorgeskiedenis  van  ons  land,  nadat  die  rivier  die 
geskraapte  rotsoppervlakte  blootgelê  het,  moes  hier  ’n 
menseras  gewoon  het  om,  net  soos  die  natuur  in  die  oer- 
verlede,  hulle  handewerk  hier  na  te  laat.  Die  klipwerktuie 
van  die  oermens  word  na  elke  reënbui  deur  verspoeling 
op  die  omliggende  vlakte  blootgelê.  Soms  sal  die  geoefende 
oog  van  die  navorser  van  hierdie  voorhistoriese  kultuur 
die  beentjies  van  ’n  mensevoet  in  ’n  brakslootjie  opvolg, 
totdat  die  persoon  stilstaan  by  ’n  oopgespoelde  plat  maalklip, 
wat  eens  diens  gedoen  het  in  die  bereiding  van  die  voedsel 
van  die  oermens.  Dan  weet  jy  dat  jy  stilstaan  by  die  graf 
van  een  van  hierdie  mense,  ons  voorgangers  aan  die 
suidpunt  van  Afrika. 

Mens  word  dadelik  getref  deur  die  groot  verskeidenheid 
en  hoeveelheid  van  die  simboleskrif  wat  op  die  rotsviak 
uitgegraveer  is.  Die  betekenis  daarvan  sal  vir  ons  geslag 
’n  geheim  bly.  Daar  is  ’n  legende  oor  hierdie  simbole- 
skrif,  wat  miskien  deur  die  eeue  deur  die  een  geslag  aan 
die  volgende,  of  deur  die  een  ras  aan  sy  oorwinnaars  en 
opvolgers  oorgedra  is. 

Miskien  het  die  legende  sy  ontstaan  uit  die  gemeen- 
skaplike  gees  wat  ons  geslag  aan  die  oermens  en  die  verlede, 
ja,  aan  alle  ewigheid  bind. 

Dit  is  miskien  maar  net  op  ons  groot  ruimtes  oorgedra 
deur  die  wind  wat  saggies  oor  die  stilvloeiende  waters 

golfies  maak  in  die  maanlig,  as  die  minnaar  stil  met  die 
diep  uitgetrapte  voetpaadjie  afdaal  na  die  rotsplate  in  die 
bedding  van  die  rivier,  om  sy  beminde  te  soek,  sodat  die 
liefde,  die  verlange  van  die  mens  — die  kroon  van  die 
skepping  van  alle  tye  — vervolmaking  kan  vind. 

So  is  die  legende  van  Drie-Kops-Eiland ! 

# * * 

Lank,  lank  gelede,  was  daar  ’n  jong  rotsman  Tsai,  wat 
hier  aan  die  oewers  van  die  rivier  saam  met  sy  stamgenote 
gewoon  het. 

Op  die  vlaktes  het  elande,  hartbeeste,  gemsbokke, 
springbokke  en  baie  ander  soorte  wild  rondgewei.  Olifante 
en  renosters  het  soms  in  die  rivier  kom  drink,  terwyl 
seekoeie  rustig  in  die  diep  watergate  rondgedryf  het.  Snags 
het  hulle  met  die  voetpaadjies  teen  die  rivierwal  uitgeklim 
om  op  die  vlakte  te  wei.  Leeus  en  ander  roofdiere  het 
ongestoord  hulle  jagtogte  voortgesit,  net  soos  die  oermens. 

Die  aand  met  sy  geboorte  het  die  klein  groepie  mense 
heerlik  gesmul  aan  die  gebraaide  vleis  van  ’n  steenbok- 
rammetjie,  wat  om  een  of  ander  rede  in  die  skerms  ingevlug 
het.  Daarom  het  hulle  die  klein  rotsman,  wat  in  die  skerm 
van  die  kaptein  sy  verskyning  op  die  wêreld  gemaak  het 
Tsai  genoem,  wat  in  huUe  taal  Steenbok  beteken.  Hy  het 
ook  net  so  sierlik  soos  ’n  steenbokkie  gelyk  en  sy  moeder 
was  baie  trots  op  haar  klein  seuntjie.  A1  was  hulle  ras  van 
nature  klein  van  persoon,  het  die  vader  verwag  dat  sy  seun 
as  hy  eendag  groot  is,  net  so  vinnig  en  stewig  soos  ’n 
steenbok  sou  wees. 

Toe  Tsai  nog  klein  was,  het  hy  aan  sy  moeder  gedrink 
tot  hy  tw'ee  winters  gesien  het,  en  hy  begin  bewus  word 
van  die  heerlike  groot  vlakte  rondom  die  skerm  onder  die 
lappie  kameeldorings  op  die  rivierwal.  Met  sy  kort  beentjies 
het  hy  soms  met  sy  moeder  saamgeloop  as  sy  gaan  water 
haal  in  die  volstruiseierdoppe.  In  die  voetpaadjie  het  hy  dan 
amper  tussen  die  hoë  walle  weggeraak,  soms  het  hy  hande- 
viervoet  agter  haar  verder  afgeklim  tot  in  die  rivierbedding 
as  hy  miskien  teen  die  steilte  struikel  en  val. 

Die  rivier  was  vir  hom  pragtig  met  die  heerlike  sandwalle 
om  in  te  speel.  Tussen  die  klipplate  was  daar  ook  die  helder 
vlak  waterpoele  om  in  rond  te  spartel  net  soos  die  wilde- 
varke  dit  doen.  Saam  met  sy  groter  maats  het  hy  die  gladde 
rotsplate  natgegooi  om  dan  heerlik  tot  onder  in  die  water 
af  te  seil. 

Sy  penkopjare  het  hy  langs  die  w^atergate  omgedroom. 
Die  geheime  van  die  diep  blou  het  hom  aangegryp,  want 

daarin  kon  hy  die  geheimenis  aanvoel  van  die  dinge  wat  hy 
nie  kon  verstaan  nie.  Vir  lang  ure  kon  hy  daar  onder  die 
rivierwalle  rustig  sit  en  nadink  oor  die  groot  vlaktes  met 
al  die  diere,  oor  die  klein  groepie  mense  wat  daar  op  die 
walle  woon,  oor  die  baie  skrape  op  die  rotsplate,  en  oor  die 
groot  lig  wat  elke  móre  uit  die  aarde  opstaan  om  in  die 
aand  weer  daarin  weg  te  sink.  Dit  was  die  gewer  van  die 
lewe,  die  groot  Gees.  Tsai  se  mense  het  die  son  as  die  groot 
Gees  aanbid.  In  die  koue  winters  het  hulle  verlang  dat  die 
son  se  warm  strale  moet  terugkeer  om  die  lewe  opnuut 
weer  op  te  wek. 

Tsai  se  stamgenote  het  reeds  geweet  om  ’n  vuur  te  maak 
deur  twee  stokkies  vinnig  teen  mekaar  te  vryf,  tot  die  rook 
begin  uitslaan  en  die  sag  gebreide  vesels  van  die  gifbol 
begin  gloei.  Dan  het  hulle  die  klein  liggie  aangeblaas  tot 
hulle  ’n  groot  vuur  by  die  skerms  kon  maak  om  die 
koue  te  verdryf,  om  hulle  voedsel  te  kook  en  om  hulle  in 
die  nag  teen  roofdiere  te  beskerm.  Hulle  het  gevoel  dat  die 
aarde  saam  met  die  diere  en  die  mens  die  kinders  van  die 
groot  Lig  is,  en  dat  hulle  iets  van  sy  krag  op  hulle  swak 
manier  kan  skep  om  die  lewe  te  bewaar. 

Ook  het  hulle  geweet  om  ’n  harde  klip  skerp  te  maak  om 
dit  as  mes  of  byl  te  gebruik.  In  die  rivier  was  allerhande 
soort  klip  saamgekoek,  harde  klip  vir  hulle  gereedskap  kon 
daar  maklik  uitgesoek  word.  Ook  was  daar  sagte  klip 
waarvan  hulle  kleurstof  gemaak  het  om  hulle  liggame  by 
tye  van  belangrike  gebeurtenisse  in  hulle  lewe  te  versier. 

’n  Dodelike  gifstof  het  hulle  aan  hul  pylpunte  gesit  alleen 
om  gevaarlike  roofdiere  in  die  omgewing  uit  te  roei  en  teen 
vyandelike  stamme  te  gebruik. 

Eers  het  Tsai  op  die  rotsplate  die  veelvuldige  skrape 
beskou  en  bedink,  maar  hy  kon  geen  oplossing  daarvoor 
vind  nie.  Dit  moet  die  werk  van  die  groot  Gees  wees.  In 
die  dryfsand  het  hy  later  die  wilde  diere  uitgebeeld  as  hulle 
water  kom  drink,  totdat  sy  hand  vaardig  geword  het  in 
die  voorstelling  van  al  die  wild  in  hulle  verskillende 
houdings.  Altyd  het  hy  weer  hierdie  tekeninge  doodgevee, 
omdat  nie  een  van  sy  mense  ooit  so  iets  gedoen  het  nie. 
Alleen  die  Groot  Gees  kon  sy  tekeninge  op  die  rotse  nalaat, 
maar  dit  kon  hulle  nie  verstaan  nie. 

Toe  Tsai  ’n  groot  seun  geword  het,  moes  hy  ingewy  word 
in  al  die  geheime  van  die  stamlewe.  Hy  moes  leer  om  met  ’n 
masker,  pyl  en  boog  te  jag.  Hy  kon  homself  so  goed  vermom 
dat  hy  gou  die  bewondering  van  al  die  oukoppe  afgedwing 
het.  Soms  het  hulle  vir  Tsai  uitgekies  om  hande-viervoet, 
vermom  soos  ’n  bobbejaan,  alleen  die  rant  af  te  daal  met 

die  pyl  en  boog  onder  die  bobbejaanvel  weggesteek.  Op  sy 
tyd  het  hy  statig  tussen  die  wildsbokke  aangestap  water  toe. 
Soms  het  hy  dan  gaan  sit  en  komieklik  met  sy  bobbejaankop 
rondgekyk,  sodat  sy  makkers  op  die  rant  byna  te  veel  lawaai 
van  opgewondenheid  gemaak  het.  Op  sy  tyd  het  die  jeugdige 
meesterjagter  sy  prooi  bekruip  en  mislei,  tot  hy  sy  beste 
kans  afgewag  het.  Dan  het  hy  sy  pylpunt,  wat  hy  self  van 
die  hardste  klip  gemaak  het,  voor  aan  die  pyl  vasgemaak 
om  eindelik  onverwags  die  skoot  af  te  trek.  Tsai  se  pyle 
het  altyd  akkuraat  getrek.  Ontdaan  van  sy  masker  en 
wapens  het  Tsai  dan  op  die  voorpunt  gehardloop,  met  sy 
makkers  agteraan,  om  die  dier  flou  te  jaag.  In  sulke 
gevalle  het  hulle  meer  op  die  uitwerking  van  die  bloed- 
verlies  vertrou  as  op  die  wond  wat  die  pylpunt  deur  die 
taai  vel  kon  maak. 

Een  middag  laat,  terwyl  sy  stamgenote  die  dooie  dier 
na  die  skerms  op  die  rivierwal  terugdra,  het  Tsai  op  die 
rotsplate  in  die  rivierbedding  agtergebly.  Net  die  pylpunt 
wat  hy  uit  die  bok  getrek  het  en  wat  nog  met  bloed  besmeer 
was,  het  hy  by  hom  gehad.  Tsai  het  teen  die  gladde  rots 
gaan  sit  en  skielik  die  drang  gevoel  om  die  bok  in  al  sy 
sierlikheid  van  sy  bewegings  weer  daar  te  stel.  Hy  het  die 
pylpunt  geneem  en  met  ’n  paar  vaste  trekke  van  sy  hand 
die  beeld  voor  hom  op  die  rots  uitgebeeld.  Dit  was  vir  hom 
so  pragtig  dat  hy  die  buitelyne  dieper  ingegraveer  het, 
sodat  die  beeld  vir  altyd  daar  sou  bly,  net  soos  die  tekeninge 
van  die  groot  Gees.  Met  sy  kuns  het  Tsai  ’n  offer  gebring 
vir  die  lewe  wat  geneem  is. 

So  het  hy  op  die  groot  vlaktes  opgegroei.  Hy  het  die 
naam  Drie-Kop  gekry  omdat  hy  die  gawes  van  drie  mans 
besit  het.  Hy  kon  die  beste  jag,  sy  pylpunte  en  klip- 
gereedskap  was  altyd  die  mooiste  afgewerk,  en  hy  alleen 
kon  die  diere  van  die  veld  op  die  rotse  uitbeeld.  Hy  was 
uitermate  begaafd,  Tsai  was  die  kunstenaar  van  sy 
familiegroepie. 

Toe  sy  swerv^ersjare  aanbreek,  was  die  drang  om  alleen 
die  uitgestrekte  vlaktes  in  te  gan,  sterker  as  alle  ander 
bande  wat  hom  gebind  het.  Hy  het  gevoel  dat  die  onmeetlike 
ruimtes  iets  vir  hom  inhou  om  te  verower.  Hy  wou  op  sy 
eie  die  lewe  ingaan. 

Dit  was  ook  die  gewoonte  van  sy  mense  dat  ’n  jong  man> 
voordat  hy  voUe  wasdom  bereik,  op  sy  eie  moes  rondswerf 
as  deel  van  die  lewenskool.  As  hy  dan  na  vyf  somers  hierdie 
toets  deurstaan  het,  kon  die  jongman,  as  hy  verkies,  hom 
aan  sy  ouers  kom  vertoon  om  hulle  te  oortuig  van  sy 
bekwaamheid  om  vir  hom  ’n  metgesel  te  verower. 

Tsai  se  afskeid  van  sy  mense  was  soos  die  afskeid  van 
die  diere  van  die  veld.  Die  steenbokkies  as  hulle  groot  word, 
het  ook  hulle  eie  paadjies  begin  loop.  Die  hoop  het  egter 
in  Tsai  gebrand  om  weer  eendag  sy  vader  en  moeder  te 
vind,  asook  om  terug  te  keer  na  die  heerlike  klipplate  van 
sy  jeug.  Sy  hart  was  geheg  aan  al  die  tekeninge  wat  hy 
gedurende  die  droomjare  van  sy  jongelingskap  op  die  rotse 
in  die  rivierbedding  gemaak  het. 

Gewapen  met  pyl  en  boog,  sakkie  met  gifstof  en  sy 
klipmes,  het  Tsai  een  lentemóre  op  die  walle  van  die  rivier 
afskeid  van  sy  mense  geneem.  Die  vorige  aand  het  hy 
vaarwel  gesê  aan  al  die  dinge  in  die  omgewing  wat  as 
aandenking  van  hom  daar  sou  agterbly.  Hy  sou  sy  swerftog 
soos  ’n  held  aanpak  en  deurvoer.  Oor  die  horison  het  hy 
verdwyn,  sy  vader  en  moeder  met  die  ander  stamgenote 
het  met  stil  harte  teruggekeer  na  die  skerms  om  vir  lange 
jare  op  sy  tuiskoms  te  wag. 

Net  soos  Tsai  sou  hulle  wagtende  wees  met  die  blye 
vooruitsig  van  die  vroeë  lente,  maar  ook  met  die  weemoed 
en  vertwyfeling  van  die  koue  winternagte.  Soms  sou  hulle 
aan  mekaar  dink  met  die  vreugde  van  die  daeraad,  ander 
tye  met  die  vrees  van  die  duister  op  die  groot  oneindigheid 
van  die  velde. 

Tsai  het  sy  swerftogte  as  een  lange  leerskool  van 
avontuur  beskou.  Hy  kon  sy  manlike  krag  en  vernuf  uittoets 
teen  die  roofdiere,  sy  uithouvermoë  en  skerpsinnigheid  om 
sy  eie  voedsel  te  voorsien  kon  hy  beoefen.  Die  verskillende 
streke  van  die  land  van  sy  geboorte  kon  hy  in  besonder  leer 
ken,  die  wildediere  en  menserasse  in  ander  streke  kon  hy 
bespied.  Hy  het  die  groot  uitgestrekte  velde  van  die  land 
deurkruis.  Agter  die  ondergaande  son  het  hy  dag  na  dag 
aangetrek,  totdat  hy  op  die  strand  van  die  groot-groot 
waters  gestaan  het,  om  met  sy  eie  oë  te  sien  dat  die  son 
nie  in  die  aarde  wegsink  as  hy  gaan  slaap  nie. 

Tsai  het  besluit  dat  die  weë  van  die  groot  Lig  vir  hom 
onverstaanbaar  is,  dat  alles  vir  hom  onmoontlik  is  om  te 
begryp. 

Ook  het  hy  al  langs  die  groot-groot  rivier  getrek  tot  by 
die  plek  wat  gons,  die  Aughrabies,  om  die  groot  wonder 
vir  dae  en  dae  in  oënskou  te  neem.  Na  sy  regterhand  het 
hy  getrek  tot  waar  die  groot  bosse  begin,  na  links  het  hy 
gedwaal  totdat  hy  by  die  hoë  bergreekse  gekom  het.  Hy  het 
omgedraai  na  die  oop  vlaktes  toe,  waar  hy  ver  kon  sien, 
waar  hy  veilig  kon  voel.  Selfs  die  uitgestrekte  rooi  duinesand 
van  die  Kalahari  was  vir  Tsai  ’n  bekoring,  hy  kon  sy  swerf- 
togte  daar  voortsit  sonder  lewensgevaar. 

Sy  tekeninge  het  hy  oral  op  die  velde  nagelaat  waar  hy 
harde  gladde  rotse  kon  vind,  veral  op  plekke  naby  water 
waar  hy  lang  tydperke  ongestoord  kon  vertoef  om  die  wild 
te  beskou.  Die  hand  van  die  meester  kan  vandag  nog  in  al 
hierdie  kunswerke  herken  word.  Vir  duisende  jare  kon  dit 
nie  deur  die  wind  en  weer  uitgewis  word  nie.  Die  gees  van 
die  kunstenaar  leef  voort  op  die  uitgestrekte  velde. 

Die  wêreld  was  vir  hom  ’n  groot  oop  wonderboek.  Die 
somers  en  wánters  het  gekom,  die  lente  en  die  herfs,  en 
steeds  het  Tsai  rondgedwaal  om  die  jare  op  sy  een  hand 
se  vingers  af  te  tel.  Hy  het  gesorg  dat  hy  uit  die  pad 
van  ander  groepe  mense  bly,  al  moes  hy  hulle  vir  dae 
en  dae  bespied,  en  soms  by  ’n  onverwagte  ontmoeting  vir 
sy  lewe  vlug  of  homself  suksesvol  verdedig. 

’n  Verspieder  het  oor  die  ruimtes  getrek.  Tsai  het  sy 
leerskool  met  voldoening  vir  vyf  somers  en  winters 
deurgemaak.  Eindelik  het  hy  sy  skrede  stroom  op  gewend, 
hy  wou  hom  aan  sy  ouers  gaan  toon.  ’n  Groot  verlange  het 
in  hom  ontbrand! 

Gedurende  sy  swerwersjare  het  Tsai  stadigaan  begin 
bewus  word  van  die  doel  van  al  sy  togte.  Hy  was  nou 
daarvan  oortuig!  Daarom  was  hy  vasbeslote  om  terug  te 
keer  om  sy  ouers  te  gaan  toon  dat  hy  ’n  sterk  gespierde 
jongman  geword  het,  met  ’n  onkeerbare  verlange  in  sy 
siel. 

Die  groot  verlange  van  die  lewe  het  in  hom  ontbrand. 
Hy  moes  op  hierdie  vlaktes  vir  hom  ’n  bruid  vind,  hy  moes 
die  liefde  vind ! Sy  jare  van  storm  en  drang  het  aangebreek ! 
Om  ’n  jong  vrou  by  ’n  vreemde  stam  te  gaan  verower,  sou 
sy  lewenstaak  wees,  maar  dit  sou  ook  die  harde  toets  wees 
van  die  voortbestaan  van  sy  gees.  Eendag  het  Tsai 
opgemerk  dat  die  steenbokkies  twee-twee  alleen  loop.  So 
moes  dit  w’ees. 

Hy  het  sy  reis  so  bewerk  dat  hy  die  plek  van  sy  geboorte 
met  donkermaan  kon  nader.  Ondervinding  op  sy  swerftogte 
het  hom  geleer  om  niks  as  veilig  te  aanvaar  nie,  selfs  nie 
eens  die  bekende  nie.  Hy  moes  altyd  op  sy  hoede  wees, 
sy  oë  oophou  en  sy  verstand  gebruik.  Van  agter  die  groot 
rant  het  hy  die  rivierbedding  bespied.  Hy  moes  versigtig 
w’ees  om  nie  teen  wagte  vas  te  loop  nie,  want  in  die  onveilige 
w'êreld  moes  daar  soms  gewaak  word  teen  onverwagte 
aanvalle  van  vyandige  stamme.  Die  hele  omgewing  was  vir 
Tsai  soos  een  groot  verdedigingslinie  waardeur  hy  voetjie 
vir  voetjie  moes  dring. 

Sy  ratse  gestalte  het  in  die  duister  van  agter  die  een  groot 

klip  na  die  ander  gekruip,  van  struike  en  enkele  bome  se 
donker  kolle  het  hy  gebruik  gemaak  om  sy  koms  te  bedek. 
Hy  wou  so  graag  sy  mense  weer  sien.  Ook  wou  hy  in  die 
rivierbedding  die  eerste  tekening  wat  hy  op  die  rotsplaat 
gemaak  het,  weer  opsoek.  Dit  was  sy  eerste  klipgravure 
waarop  hy  al  sy  kuns  geskoei  het.  Wyd  en  syd  oor  die  land 
van  sy  omswerwinge  het  sy  tekeninge  al  op  sy  spore  gelê. 
Tsai  se  hart  het  onstuimig  geklop  by  sy  terugkeer! 

Tussen  die  groot  swart  ysterklippe  op  die  wal  van  die 
rivier  het  hy  daardie  eerste  aand  lank  stil  gelê  om  die 
omgewing  in  die  flou  lig  van  die  sterre  gade  te  slaan.  Met 
’n  skok  het  dit  sy  bewussyn  binnegedring  dat  die  beeld 
wat  hy  daar  opgeneem  het  vir  hom  vreemd  was.  Gedurende 
sy  afwesigheid  het  soveel  veranderings  plaasgevind  dat  die 
gedagte  onstaan  het  dat  die  ou  orde  hier  verbygegaan  het. 

Die  ou  skerms  het  afgebrand,  vervalle  en  in  puin  gelê, 
effens  hoër  op  teen  die  rivier  het  nuwe  skerms  gestaan. 
Sou  sy  stam  nog  hier  woon,  of  is  daar  nuwe  mense?  Sou 
sy  vader  en  moeder  nog  lewe?  Waarom  al  die  veranderings  ? 

Van  opgewondenheid  vergeet  Tsai  byna  om  versigtig  te 
wees,  met  ’n  skok  word  hy  ’n  gedaante  gewaar,  wat  van  die 
skerms  af  met  die  diep  uitgetrapte  voetpaadjie  in  die  rivier- 
bedding  afdaal.  ’n  Sagte  geneurie  laat  hom  besluit  dat  dit 
’n  vrou  moet  wees,  sy  kom  water  haal.  Tsai  se  gespierde  lyf 
was  ene  spanning.  Op  die  gladde  rotsvlak  was  die  vrou 
besig  om  water  te  skep,  terwyl  sy  ’n  lied  van  verlange  sing, 
die  lied  van  ’n  jong  vrou  wat  ’n  minnaar  roep  om  oor  die 
groot  vlaktes  na  haar  te  kom.  Tsai  kon  elke  woord  hoor  en 
ook  verstaan.  Dit  was  van  sy  eie  ras,  maar  nie  van  sy 
familiestam  nie. 

„My  hart  is  vol  verlange  en  liefde, 
wanneer  kom  my  minnaar  oor  die  groot  velde?” 

Tsai  kon  die  stemming  van  haar  lied  dadelik  aanvoel. 
Vanuit  die  stilvloeiende  rivier  het  die  helderklare  note  teen 
die  hange  opgestyg. 

Moes  sy  swerftogte  dan  hier  op  sy  geboorteplek  voleinding 
vind  ? So  ver  weg  moes  hy  gaan  soek,  om  sy  groot  verlange 
hier  op  die  ou  bekende  plekke  tot  vervolmaking  te  kry.  Op 
al  sy  reise  het  Tsai  nog  nooit  die  stem  van  die  liefde  so  sterk 
vir  hom  hoor  roep  nie.  Vir  die  eerste  keer  het  hy  ’n  groot 
man  geword.  Hy  wou  eers  opspring  en  haar  wegvoer,  maar 
die  lewe  het  vir  hom  geleer  om  sy  verstand  ook  te  gebruik. 
As  sy  miskien  skrik  en  om  hulp  roep  dan  is  sy  saak  verlore. 
En  loop  die  steenbokkies  nie  uit  vrye  wil  twee-twee  met 
mekaar  saam  nie?  Nee,  hy  moet  haar  leer  ken,  hy  moet 

haar  lief de  verower ! So  moet  dit  wees,  so  hoort  dit  by  al  die 
kinders  van  die  veld! 

Tsai  se  hart  het  binne  hom  gewoed  asof  hy  pas  ’n  leeu 
oorwin  het.  Lank  het  hy  haar  dopgehou  en  besluit  dat  hy 
gewillig  moet  wees  om  geduldig  te  wag.  Sou  dit  sy  bruid 
wees  ? 

Sy  het  ’n  rukkie  op  die  klipbankie  bly  sit,  met  haar  voete 
in  die  poeletjie.  Is  dit  nie  dieselfde  plek  waar  sy  moeder 
vir  hom  gewas  het  toe  hy  klein  w’as  nie?  Het  hy  nie  die 
eerste  tekening  van  die  wildsbok  daar  gemaak  nie?  Wat  het 
van  sy  moeder  en  vader  geword? 

Op  al  sy  swerftogte  het  die  stryd  nooit  so  fel  in  Tsai 
gewoed  soos  nou  nie.  Sou  hy  as  volgroeide  man  nog  groter 
take  moet  aandurf,  die  grootste  opdrag  van  sy  lewe,  om 
die  hart  van  sy  bruid  te  verower? 

Na  ’n  rukkie  het  sy  stadig  weer  die  oorkantste  wal 
uitgestap,  met  die  gevulde  eierdop  in  haar  hand.  Sy  het  op 
die  wal  soos  ’n  silhoeët  stil  bly  staan,  asof  sy  die  skoonheid 
van  die  lentenag  in  haar  hart  wou  vaslê.  So  naby  was  sy 
aan  Tsai,  net  die  diep  rivierbedding  het  hulle  geskei.  Hy  het 
haar  dopgehou  totdat  sy  in  die  groot  skerm  verdwyn  het. 
,,Die  koningsdogter  verlang  na  die  liefde! 

’n  Steenbok  se  spore  lê  oor  die  groot  velde!” 

Tsai  kon  nie  help  om  ’n  lied  in  sy  siel  aan  te  hef  nie! 

# # 4«: 

Vir  net  soveel  dae  as  die  vingers  aan  sy  ander  hand  het 
Tsai  die  omgewing  bespied  en  soms  vir  ’n  halwe  dagreis 
teruggegaan  om  vir  hom  ongestoord  ’n  wildsbokkie  te 
skiet  en  gaar  te  maak.  Hierdie  dae  was  vir  hom  net  so  lank 
as  die  jare  van  sy  swerftogte.  Elke  aand  het  hy  teruggekeer 
na  die  walle  van  die  rivier  om  te  hoor  of  sy  weer  haar 
lied  van  verlange  vir  hom  sou  sing  om  oor  die  groot  velde 
na  haar  te  kom.  Vir  soveel  dae  het  die  stryd  hewig  in 
Tsai  gewoed. 

Nog  voor  die  mórester  sy  verskyning  maak  moes  hy 
dan  met  ’n  groeiende  pyn  die  terugtog  aanvaar,  vir  nog 
’n  dag  se  verlange.  Hy  het  reeds  kon  vasstel  dat  sy  ouers 
nie  meer  daar  woon  nie.  In  hierdie  familiestam  is  daar  te 
veel  sterk  mans  vir  hom  om  enigiets  op  sy  eie  aan  te  pak. 
Hy  moes  sy  bruid  leer  ken,  hy  moes  haar  hart  verower. 
Sy  was  die  enigste  vir  wie  hy  sy  lewe  sou  waag!  Sy  was  die 
een  w’at  hom  kon  help  of  verraai!  Hy  moes  sy  lewe  in  die 
hande  van  die  liefde  waag! 

Op  die  aand  voor  nuwemaan  het  die  jongvrou  weer  haar 
verskyning  gemaak,  sy  het  weer  haar  lied  van  verlange 

gesing.  Dit  was  ’n  lied  van  wanhoop  en  liefde.  Nadat  sy 
weer  teruggegaan  het  kon  Tsai  nie  die  versoeking  weerstaan 
nie  om  in  die  rivierbedding  af  te  daal  om  op  dieselfde  plek 
te  staan  waar  sy  so  ewe  haar  voete  gewas  het.  Die  rots 
was  nog  warm,  die  waas  van  haar  aanwesigheid  het  nog  in 
die  lug  bly  hang!  Die  bloed  het  deur  sy  are  gejaag! 

Tsai  het  sy  eerste  gravure,  sy  eie  handewerk  daar  gesien, 
sy  hart  het  van  vreugde  oorgeloop.  Oral  rond  op  die 
klipbankie  was  van  sy  tekeninge.  Sou  sy  nie  elkeen  in 
besonder  ken  nie?  Op  die  bankie  waar  sy  elke  aand  haar 
voete  gewas  het,  sou  hy  vir  haar  ’n  boodskap  laat.  Hy 
het  neergesak  en  met  sy  pylpunt  ’n  boodskap  vir  sy  geliefde 
uitgegraveer.  Sy  moes  dit  opmerk,  sy  sou  dit  verstaan. 

„Die  Steenbok  se  spore  lê  oor  die  groot  velde! 

Hy  wag  vir  sy  minnaar  se  welkomsgroet ! ” 

Die  volgende  aand  het  Tsai  haar  dopgehou,  sy  het  in 
die  flou  lig  van  die  nuwemaan  met  die  diep  uitgetrapte 
voetpaadjie  afgedaal  in  die  rivierbedding.  Sy  het  lank  stil 
gesit,  die  nuwe  tekening  met  haar  hande  raakgevoel. 
’n  Vars  boodskap,  wat  die  hoogwaters  van  die  somerreëns 
nog  nie  glad  gespoel  het  nie ! Die  groot  wonder  het  gebeur ! 

Sy  het  opgestaan.  Tsai  het  intens  geluister  om  die  soet 
klanke  van  haar  lied  in  die  aandlug  op  te  vang. 

,,My  hart  is  vol  van  verlange  en  liefde! 

My  hart  is  oorlaai  met  vreugde  en  liefde! 

Het  die  Steenbok  na  my  oor  die  velde  gekom? 

’n  Welkomsgroet  bied  ek  aan  my  minnaar!” 

Binne  ’n  oogwink  het  sy  fier  liggaam  voor  haar  gestaan. 

Die  aandwind  het  ’n  sagte  trilling  oor  die  rivierbedding 
gebring ! 


* * * 

Hulle  eerste  kennismaking  was  met  die  nuwe  maan.  Hy 
het  haar  hande  geneem,  hulle  het  mekaar  aangekyk.  Haar 
naam  was  Lintele,  kind  van  die  liefde.  Dit  was  vir  Tsai 
genoeg.  Sy  het  haar  oë  neergeslaan,  sy  het  voor  hom  gekniel. 
Soos  ’n  gedagte  het  sy  weer  verdwyn,  terug  na  die  skerms. 
Die  oomblik  van  ontmoeting  was  vir  haar  te  magtig! 

Die  volgende  dag  was  Tsai  op  sy  hoede.  Sy  kon  die 
teenwoordigheid  van  ’n  vreemdeling  in  die  omgewing  aan 
die  ander  verraai,  hulle  kon  hom  agtervolg.  Teen  die  aand- 
skemering  het  hy  egter  geweet  dat  sy  vrees  ongegrond  was. 
Toe  die  duister  daal  het  hy  weer  teen  die  hange  langs  die 
rivieroewer  sy  plek  ingeneem.  Sou  hulle  hom  in  ’n  lokval 
lei?  Sou  ’n  gifpyl  uit  die  duister  op  hom  gerig  word  sodra 
sy  hom  ontmoet?  Nogtans  kon  Tsai  nie  die  drang  weerstaan 

om  sy  lewe  in  haar  hande  te  waag  nie. 

Die  liefde  het  hom  nie  verraai  nie ! Hulle  liefde  vir  mekaar 
het  van  aand  tot  aand  gegroei,  sy  koms  het  ’n  geheim 
gebly  vir  die  jagters  van  hierdie  stam. 

Selfs  toe  Tsai  moes  verneem  dat  sy  eie  mense  deur 
hierdie  stam  oorrompel  en  om  die  lewe  gebring  is,  kon  hy 
nie  afsien  van  sy  kind  van  die  liefde  nie.  Saam  met  die 
maan  het  hulle  geneentheid  gegroei,  hulle  moes  egter 
versigtiger  wees.  Soms  kon  hulle  net  vir  mekaar  geheime 
boodskappe  op  die  rotse  uitgraveer. 

Tsai  moes  sy  stryd  alleen  stry.  Hoe  kon  hy  die  dood  van 
sy  eie  mense  wreek,  sy  liefde  vir  haar  was  te  groot!  Sy 
eie  voorvadergeeste  sou  tevrede  wees  om  te  weet  dat  hy 
tot  volle  manlikheid  gegroei  het,  dat  hy  ’n  bruid  vir  hom 
verower  het,  al  is  dit  die  dogter  van  sy  bloedvyand.  Sy  sou 
vir  hom  nuwe  lewe  bring,  hulle  twee  sou  saam  ’n  nuwe 
familiestam  opbou.  ’n  Koningseun  en  ’n  Koningsdogter ! 

Lintele  kon  Tsai  se  voorstel  om  dadelik  met  hom  saam 
te  gaan  nie  sonder  meer  aanneem  nie.  Sy  was  bang  dat  hulle 
agtervolg  sou  word,  daardeur  sou  sy  haar  minnaar  se  lewe 
in  gevaar  stel.  Haar  vader  het  haar  reeds  as  vrou  toegeken 
aan  een  van  die  stamlede,  met  die  groot  somerfeeste  sou 
haar  eienaar  versoek  dat  die  belofte  nagekom  word.  Dit 
was  egter  teen  haar  sin.  Sy  wou  liewers  saam  met  Tsai 
gaan,  vir  die  liefde  sou  sy  die  groot  velde  ingaan!  Hy  moes 
vir  haar  wag!  Tsai  moes  homself  buite  gevaar  stel,  sy  sou 
na  hom  toe  kom  sodra  die  geleentheid  daar  is. 

Vir  Tsai  was  die  wag  net  een  lang  brandende  pyn.  Hy  het 
elke  aand  met  die  bedding  van  die  rivier  opgesluip,  haar 
tegemoet  as  sy  miskien  sou  kom. 

Een  aand,  met  bewolkte  lug  het  Lintele  in  haar  hart 
afskeid  geneem  van  alles  wat  vir  haar  dierbaar  was.  Sy 
sou  die  uitgestrekte  vlaktes  ingaan  saam  met  haar  minnaar, 
haar  hart  sou  aan  hom  behoort,  aan  die  jongman  wat 
eintlik  haar  vyand  moes  gewees  het!  Sy  het  haar  bruids- 
uitrusting  met  haar  saamgeneem.  ’n  Volstruiseierdop  vir 
water,  twee  stokkies  waarmee  sy  elke  móre  vuur  gemaak 
het,  saam  met  ’n  bietjie  gebreide  gifbolblare,  haar  ronde 
maalklippie,  haar  grouklip  waarmee  sy  wortels  sou  grawe 
vir  haar  en  haar  man  — vir  hulle  twee  alleen  op  die  groot 
vlakte!  Dit  was  al. 

Tsai  het  haar  sien  aankom.  Eers  wou  hy  haar  ongesiens 
laat  verbygaan  om  die  agterhoede  te  dek,  om  moontlike 
agtervolgers  af  te  weer.  Sy  geluk  was  egter  te  groot,  hy 
moes  haar  net  van  sy  teenwoordigheid  laat  weet,  net  vir  ’n 

oomblik  haar  hand  neem  om  haar  gerus  te  stel,  haar  aan  sy 
hart  druk.  Dit  sou  hulle  huweliksnag  wees,  net  ’n  oogwink 
van  vertroulike  saamwees,  hulle  oomblik  van  huweliks- 
plegtigheid ! 

’n  Gifpyl  het  hom  in  sy  arm  getref,  dit  het  diep  in  die 
sagte  vel  binnegedring, 

Vir  Lintele  het  hierdie  wêreld  opgehou  om  te  bestaan. 
Sy  het  Tsai  se  pyl  en  boog  opgeneem  om  wraak  op  die  vyand 
te  neem,  maar  dit  dadelik  weer  laat  val.  Sy  het  besef  dat 
sy  net  een  ding  moet  doen.  Sy  het  haar  minnaar  se  arm 
geneem,  die  pylpunt  uitgeruk  en  dadelik  die  gif  begin 
uitsuig.  Dit  kon  nie  verhoed  nie  dat  Tsai  nog  net  tyd  gehad 
het  om  van  haar  afskeid  te  neem,  hy  sou  vooruitgaan  na  die 
groot  Gees,  hy  sou  alles  voorberei  vir  haar  koms,  hy  sou 
vir  haar  wag!  Dan  sal  hulle  vir  alle  tye  saam  wees  op  die 
oneindige  velde! 

Sy  het  hom  opgeneem  en  uitgedra  op  die  oop  vlakte.  Niks 
was  meer  geheim  nie,  sy  was  vir  niks  bang  nie.  Dadelik  het 
sy  ’n  vuurtjie  aan  die  gang  gemaak  om.  die  wildediere  en 
alle  vyande  van  die  lig  weg  te  hou.  Sy  het  vir  haar  geliefde 
’n  graf  begin  grawe,  sy  moes  sy  liggaam  dadelik  weglê, 
sodat  hy  volmaak  en  welskape,  fier  soos  ’n  held,  die  vol- 
gende  lewe  kan  ingaan,  Met  haar  grouklip  het  Lintele  die 
hele  nag  in  die  harde  grond  gegrawe,  dwarsdeur  die  duister 
nog  het  ’n  vuurtjie  op  die  oop  veld  geflikker.  Selfs  toe  die 
son,  die  groot  lig,  opgekom  het,  was  sy  nog  nie  tevrede  nie, 
Die  bloed  van  haar  hande  het  in  sy  graf  geloop.  Dit  moes  so 
diep  wees  dat  die  wilde  diere  dit  nie  kon  versteur  nie.  In 
die  rivierbedding  het  sy  kleurstof  gaan  haal  om  haar  man 
se  liggaam  te  versier  vir  hierdie  grootste  gebeurtenis  van 
sy  lewe. 

Eindelik  het  sy  hom  weggelê,  niemand  het  haar  kom 
hinder  nie.  Water  in  die  eierdop  het  sy  vir  hom  saamgegee. 
Haar  ronde  maalklippie  sou  sy  self  tog  nooit  weer  gebruik 
nie.  Ook  haar  grouklip  en  sy  eie  klipmes  sou  vir  hom  tot 
hulp  kon  wees.  Sy  wapens  het  sy  op  hom  neergelê,  sodat  hy 
vir  homself  sou  kon  sorg.  Van  die  krag  van  die  groot  Lig  — 
die  brandende  kole  van  haar  nagwaak  — het  sy  vir  hom 
saam  met  die  grond  ingegooi.  Sy  het  die  graf  tot  bo  gelyk 
gemaak  en  met  doringtakke  oordek  om  roofdiere  weg  te  hou. 

Daarna  het  sy  na  die  skerms  teruggegaan  om  verslae 
die  verhaal  aan  haar  moeder  te  vertel,  van  Tsai  se  lewe  en 
sy  mense,  van  sy  spore  op  die  rotsplate  in  die  rivier  en  op 

die  groot  velde,  van  sy  swerftogte  op  soek  na  sy  beminde, 
en  van  haar  liefde  vir  hom, 

Elke  middag  het  sy  in  die  rivierbedding  op  die  rotse  vir 
Tsai  ’n  nuwe  boodskap  uitgegraveer.  Sy  het  dit  oordek  met 
simboliese  tekeninge,  almal  boodskappe  aan  haar  geliefde. 
Hy  sou  verstaan,  hy  sou  weet  van  haar  liefde  vir  hom, 
dat  sy  hom  nie  verraai  het  nie.  Hy  sou  weet  van  haar  groot 
verlange,  hy  moes  haar  kom  haal!  Hoe  sou  hy  sonder  haar 
kon  klaarkom,  sy  moes  vir  hom  help  sorg  op  die  oneindige 
velde  en  in  alle  tye! 

Miskien  het  sy  te  veel  van  die  gifstof  ingekry  toe  sy  dit  uit 
haar  geliefde  se  arm  probeer  uitsuig  het.  Of  was  dit  bloot 
van  verlange  ? Met  die  koms  van  die  nuwe  maan  het  sy  haar 
bruidegom  ontmoet  by  die  klipbankie  waar  hy  die  eerste 
na  haar  toe  gekom  het.  In  die  rivierbedding  het  hulle  haar 
gevind. 

In  die  oneindige  sou  hulle  haar  die  liefde  gun.  Sy  is  langs 
Tsai  begrawe.  Haar  moeder  het  die  liggaam  met  kleurstof 
versier  vir  die  ontmoeting.  Haar  uitgeholde  plat  maalklip 
sou  sy  nodig  kry,  ook  ’n  pasgeslagte  steenbokkie  is  langs 
haar  in  die  graf  gelê,  sodat  sy  goed  vir  haar  geliefde  sou 
kon  sorg. 

So  is  die  legende  van  Drie-Kops-Eiland. 

Simson  stap  ingedagte.  Dis  jammer  dat  sy  ouers  teë  is  op 
die  Filistynse  vrou.  Hy  gee  toe,  daar  is  seker  goeie,  hubare 
dogters  onder  sy  eie  volk,  soos  sy  pa  tereg  gesê  het,  maar, 
nou  ja,  as  ’n  man  kameel  wil  koop,  vra  jy  raad  en  aanvaar 
jy  raad,  maar  ’n  vrou  soek  jy  self  uit.  Hy  kan  ook  nie  die 
vreemde  ingewing  verklaar  wat  hy  by  die  eerste  aanblik 
van  die  Filistynse  vrou  gekry  het  nie. 

Hy  stap  met  ’n  gemaklike  gang.  Die  buitewyke  van  Timna 
is  reeds  in  sig  en  gedagtig  aan  die  vrou  van  sy  hart,  versnel 
hy  sy  pas.  Skielik  brul  ’n  leeu.  Dis  naby.  Simson  steek  vas 
want  die  trilling  van  die  lug  stuit  hard  teen  sy  ore.  Dis 
ruig  en  hy  kan  nie  ver  sien  nie.  Instinkmatig  voel  hy  egter 
dat  daardie  gebrul  vinnig  in  sy  rigting  beweeg  en  ’n  stonde 
verwyt  hy  homself  oor  die  langlem-dolk  wat  hy  by  die 
huis  laat  lê  het.  Nie  eens  ’n  kierie  het  hy  gevat  nie. 

Voor  hom  kloof  die  ruigte  en  hy  kyk  vas  in  die  gloeiende, 
geel  oë  van  ’n  leeu  wat  sonder  aarseling,  reguit  op  hom 
afstorm. 

In  ’n  flitsende  stonde  sien  hy  die  uitgestrekte  naels,  oop 
kake  en  saamgetrekte  spiere,  alles  teen  ’n  agtergrond  van 
ruie  maanhaar  en  die  doelgerigte  wreedheid  van  ontblote 
tande  wat  wil  toeklap,  vasbyt  en  verskeur. 

Afwerend  steek  hy  sy  hand  uit  en  gryp  die  maanhaar 
vas.  ’n  Harde  slag  en  ’n  stofwolk  volg  toe  hy  die  leeu  grond 
toe  ruk.  Ten  spyte  van  sy  swaar  gestalte  is  die  man  so 
beweeglik  soos  ’n  kat. 

Die  leeu  veg  en  spartel,  hy  krul  en  brul  verwoed,  maar 
die  ysterspiere  van  twee  bene  wat  wydsbeen  oor  hom  staan, 
hom  vasknyp  soos  ’n  meedoënlose  skroef,  is  onbeweeglik. 

Die  maanhaarkop  hou  Simson  in  die  staalgreep  van  sy 
regterhand  en  buig  dit  stadig,  onverbiddelik  agteroor.  Dan 
gryp  hy  skielik  met  sy  linkerhand  die  onderkaak  en  dwing 
dit  af . 

Met  diep  roggelgeluide  wat  walms  in  Simson  se  gesig 
laat  opslaan,  protesteer  die  leeu.  Hy  spook  en  rem  en  beur 
verskriklik  teen  die  dwang.  Met  ’n  enkele  rukbeweging  en 
dan  ’n  splitsing,  beëindig  Simson  alles.  Nekwerwels  breek 

en  bene  en  senings  kraak  en  skeur,  en  die  leeu  ruk  spas- 
modies,  en  lê  dan  stil. 

Die  Reus  van  Israel  sleep  die  karkas  ’n  entjie  in  die 
ruigte  en  slinger  dit  in  ’n  struik.  Hy  vryf  sy  hande  aan  ’n 
kruiebossie  af  en  hervat  sy  wandeling. 

Toe  hy  wegstap,  loof  hy  sy  Skepper  met  ’n  lied  in  sy 
hart.  Sy  stap  is  jeugdig,  vol  veerkrag  en  blye  verwagting. 
In  hierdie  gees  van  opborrelende  vreugde  en  kragtige 
lewensblyheid  voel  hy  die  gemis  aan  ’n  lewensmaat  in 
toenemende  mate  aan.  Daardie  aand  vra  hy  ouers,  en  toe 
hy  loop,  is  daar  erns  in  sy  stem  toe  hy  afskeid  neem:  „As 
ek  weer  kom,  trou  ons!” 

Daar  was  groot  trots  in  haar  hart  toe  sy  instemmend 
knik.  Hierdie  jong  reus,  leier  van  sy  volk,  prins  onder 
prinse,  met  sy  lang  haarlokke  en  ongebreidelde  krag,  was 
’n  gesogte  by  die  dogters,  nie  net  van  sy  eie  volk  nie,  maar 
ver  buite  die  landpale  van  die  volk  wat  hy  regeer  het.  Sy 
is  voorwaar  bevoorreg  om  sy  guns  te  wen. 

Die  tyd  het  nie  gesloer  nie,  en  toe  Simson  weer  na  Timna 
loop,  is  dit  om  te  trou. 

Hy  herinner  hom  die  ontmoeting  met  die  leeu  en  draai 
uit  om  weer  te  kyk.  Die  karkas  is  kaal  gestroop  deur  voëls 
en  wilde  diere,  en  heuningbye  werk  nou  ywerig  tussen  die 
kaalgepikte  ribbes  deur.  Sy  voorliefde  vir  soetigheid  laat 
hom  die  nes  gou  plunder,  en  weldra  loop  hy  weer  en  neurie 
onderwyl  hy  aan  die  soet,  vars  koeke  loop  en  eet. 

Van  ver  af  sien  hy  reeds  die  bruilofsgaste.  Dit  dreig  om 
hom  te  ontstem,  hom  met  ’n  onverklaarbare  soort  wrewel 
te  vul.  Filistyne,  almal  Filistyne,  die  vyand  van  sy  volk, 
dink  hy,  en  ’n  oomblik  het  hy  afsku  in  die  daad  om  met 
een  van  hulle  te  trou. 

„Maar  hoekom  dan  ’n  Filistynse  vrou,  my  seun?”  het  sy 
pa  verbaas  gevra. 

„Sommer,  sy  geval  my,”  het  hy  bot,  onvriendelik  geant- 
woord. 

Driftig  spoeg  hy  ’n  koutjie  byewas  uit  en  dink  weer 
aan  die  ongerymdheid  van  sy  toestand.  Hy  voel  bra  berou- 
vol  oor  die  onverdiende,  kortaf  antwoord  aan  sy  vader. 

Maar  sy  gedagtes  skram  ontwykend  weg.  Op  ’n  afstand 
kom  sy  bruidjie  aangehardloop.  Sy  is  mooi  en  jonk  en  lenig. 

Hy  vou  haar  in  sy  arms  toe  en  soen  haar  met  ’n  vreemde 
hartstog,  vreemd  omdat  hy  haar  lief  het  en  tog  haat. 

Die  bruilof  het  dae  lank  geduur.  Die  tweede,  derde  dag 
was  Simson  reeds  verveel. 

„Waaroor  peins  jy,  my  man,  jy  lyk  so  stroef?”  het  sy 
vrou  gevra  en  hom  ’n  kruik  vol  wyn  gegee. 

„Seker  maar  die  min  slaap,”  het  hy  onopreg  geantwoord 
en  flou  geglimlag  onderwyl  hy  die  wynkruik  eenkant 
neersit. 

„Ek  drink  geen  wyn  of  sterk  drank  nie,  onthou  dit, 
hoor!” 

Later  het  dit  gelyk  of  die  gaste  aanstoot  aan  sy  houding 
neem  en  ter  wille  van  die  skyn  van  huweliksgeluk  sê  hy: 

,,Raai,  raai:  Kos  het  uit  die  eter  gekom,  en  soetigheid 
uit  die  sterke.”  Die  raaisel  was  oorspronklik  want  g’n 
sterfling  wis  van  sy  ontmoeting  met  die  leeu  nie.  Dae  lank 
het  hulle  geraai  en  telkens  het  Simson  „nee”  gesê  en  moes 
hulle  weer  probeer. 

„Moenie  so  neul  nie,  vroumens,”  het  hy  sy  vrou  goedig, 
met  die  glimlag  van  ’n  verliefde  bruidegom,  bestraf  toe  sy 
aanhoudend  aandring  op  die  antwoord  van  sy  raaisel. 

,,Ag,  sê  my,  toe!”  Haar  stem  was  pleitend,  sag;  haar 
gesig  verleidelik  naby  syne  toe  haar  hand  sy  voorkop  streel. 
Die  gloed  in  haar  oë  vertolk  hy  verkeerd  en  in  ’n  oomblik 
van  swakheid  gee  hy  toe:  „Wat  is  soeter  as  heuning,  en 
wat  is  sterker  as  ’n  leeu?” 

Eers  later,  te  laat,  toe  die  Filistyne  dertig  pakke  klere 
eis  — die  wedprys  op  die  raaisel,  besef  hy  eers  dat  bloed 
mos  dikker  is  as  water.  Die  gewaande  liefde  van  sy  vrou 
het  hy  nou  nugter  opgesom:  ’n  verraderlike  set,  deur  die 
verpesters  van  sy  volk.  Sy  woord  was  egter  nog  sy  eer  en 
skielik  het  sy  volksgevoel  weer  vol  en  vinnig  in  hom 
opgebruis. 

,,Vir  ons  is  dit  oneer  om  aan  Faraoskind  te  skuld.  Ek 
sal  vereffen,  maar  julle,  Fillistynse  skorriemorrie,  sal  met 
’n  bloedprys  moet  betaal.” 

Wild  en  onkeerbaar,  deur  ’n  gees  wat  hom  dwing,  het  hy 
onder  hulle  ingevaar  en  links  en  regs  die  dood  gesaai  totdat 
dertig  lyke  op  die  vlaktes  van  Askelon  gelê  het. 

„So,  vat  húl  klere  nou  en  wees  tevrede,  wees  bly  dat 
ek  julle  nie  almal  uitgeroei  het  nie!” 

In  Israel  was  Simson  se  mense  bly  oor  sy  terugkeer. 
Hulle  het  die  wispelturigheid  van  sy  gees  geken,  hom  dit 
soms  kwalik  geneem,  maar  telkens  wanneer  hy  hom  weer 
in  ootmoed  en  gedienstigheid  aan  die  eise  van  sy  volk 
gewy  het,  het  hulle  geredelik  vergewe  en  blymoedig  weer 
gevolg  waar  hy  gelei  het. 

Man  alleen  was  hy  opgewasse,  bestand  teen  vyandslis, 
want  dié  wat  in  ’n  botsing  met  hom  die  lewe  behou  het, 
se  moraal  was  te  verpletter  om  ooit  die  stryd  weer  aan 
te  knoop. 

Maar  die  lewenskrag  in  hom  was  te  groot  vir  ’n  enkele 
liggaam.  Die  rus  en  vrede  wat  sy  mense  gesoek  het,  was 
strydig  met  die  steeds  gistende  gees  van  hul  Rigter,  met 
sy  dringende  krag  wat  uiting  moes  soek  deur  breuke  te 
slaan  in  die  vyand  se  kant.  In  Timna  het  die  mense  nog 
met  bewing  en  vrese  gepraat  van  „Die  Verskriklike  Brui- 
lof,”  toe  die  reus  weer  goedsmoeds  opdaag  om  sy  bruid 
te  eis. 

„Maar  . . . , maar  ons  het  gedink  jy  wil  haar  nie  meer 
hê  nie,”  het  die  verskrikte  skoonvader  gepleit  en  versko- 
ning  gemaak  toe  hy  die  dreigende  lig  in  Simson  se  oë  sien, 
,,sy  is  reeds  weer  getroud.” 

Ongelukkige  man.  Hy  het  die  dag  vervloek  waarop  sy 
dogter  hierdie  kragkolos  ontmoet  het.  Ramp  en  skade  het 
sy  huis  getref. 

Simson  het  hom  verlustig  in  die  genot  van  sy  wraak. 
„Gespuis,  verdrukkers  van  my  volk!”  het  hy  geprewel  en 
behaaglik  toegekyk  hoe  knetterende  vlamme  die  Filistynse 
koringoes  verteer.  Driehonderd  jakkalse,  verbouereerd, 
verskrik,  en  met  die  sterte  twee-twee  aanmekaar  gebind, 
het  kruis  en  dwars,  van  hoek  tot  kant  brandfakkels  aan 
hul  sterte  deur  die  ryp,  droë  graanlande  gesleep  en  die 
vlammesee  algaande  nog  laat  aangroei. 

„Wat  het  jy  nou  gedoen?  Die  onlus  van  die  vyand  op 
ons  hals  gehaal!”  Afvallig  in  hul  klein  geloof  het  Israel 
hom  verwyt. 

Hy  hoor  hulle  aan  met  weemoed  in  sy  hart.  Dié  swakheid 
van  sy  volk  tog!  Verguis,  geknel  en  onderdruk,  sou  hulle 
enigiets  vir  selfbehoud  wou  doen,  selfs  hom,  hul  Rigter  ook 
verloën. 

Sou  dit  daarom  wees  dat  die  hand  van  God  so  swaar 
op  hulle  druk?  Die  onbestendigheid,  afvalligheid  wat  hulle 
telkens  herversekering  in  afgode  laat  soek? 

Selfs  gedienstig  die  Filistynse  juk  gedoog,  onder  hulle 
introu  en  hul  eie  sedes,  tradisies,  godsdiens  en  volks- 
gewoontes  inboet  ter  wille  van  die  sogenaamde  vrede? 

Wat  ’n  vrede  vir  die  volk  van  God! 

Hy  het  die  swaard  weer  aangegord.  Hy  sou  om  God 
se  ontwil  die  buffer  wees. 

,,Bedaar,  kalmeer  julself !”  het  hy  gemoedelik  bestrawwe, 
,,ek  sal  self  die  losprys  wees.  Bind  my  vas  en  lewer  my 
maar  uit!” 

Sterk  in  hulle  swakheid,  bly  oor  die  inskiklikheid,  bind 
hulle  hom  stewig  vas  en  bied  hom  verskonend  aan  die 
vyand. 

Met  wraaklus  in  hul  harte  het  die  gepeupel  toegesak. 

Byna  waansinnig  in  hul  blydskap  het  hulle  om  die  hulpe- 
lose,  gebonde,  skadeloos  gestelde  Simson  saamgedrom, 
want  almal  wou  geleentheid  hê  om  ’n  slaankans  te  bekom. 

Onopmerklik  sak  sy  hoof  en  sluit  sy  oë  onderwyl  sy  lippe 
saggies  prewel. 

En  toe  hy  opkyk,  deins  dié  wat  naby  staan  terug  want 
in  sy  oë  blits  ’n  lig  wat  onheil  spel. 

Net  ’n  enkele  beweging  van  sy  hande,  sy  arms,  sy  bene, 
en  al  die  toue  spat  aan  flenters  asof  dit  garingdrade  was. 

Gillend,  angsbevange  en  tot  die  dood  bevrees,  vertrap 
die  vlugtendes  mekaar  en  weet  dat  hulle  bedreig  word 
deur  ’n  skrikbeeld  van  die  dood. 

Hy  volg  sy  voordeel  op  maar  al  slaanding  wat  hy  kry  is 
’n  eselskakebeen,  en  hiermee  verrig  hy  groot  verwoestings- 
werk.  Toe  hy  moeg  is,  kyk  hy  rond.  Vanaf  die  bultjie  waar 
hy  staan,  sien  hy  duisend  dooies  en  verminktes  wat  die 
wraak  van  sy  Heer  moes  ontbeer.  Die  toneel  is  ongelooflik 
selfs  vir  hom. 

,,. . . Met  ’n  eselskakebeen  het  ek  duisend  man  verslaan!” 

Sy  oë  dwaal  onbegrypend  oor  die  slagveld.  Tn  wanorde- 
like  verstrooiing  lê  die  wapens,  spiese,  swaarde,  skilde, 
pyl-en-boë  en  strydbyle  en  hier  en  daar  ’n  oorlogshelm  wat 
verfrommel  is. 

Hy  kyk  ongelowig  na  die  wapen  in  sy  eie  hand. 

„Kakebeenshoogte  . . . !”  fluister  hy  en  wend  sy  oë  in 
ootmoed  na  omhoog  onderwyl  hy  die  bloedbevlekte  been 
saggies  uit  sy  hand  laat  val. 

Bevredig  deur  die  wraak,  vind  hy  weer  tydelik  gemoeds- 
rus  in  die  bediening  van  sy  volk,  en  in  toewyding  en 
aanbidding.  Misverstand  word  uit  die  weg  geruim.  Eer  wat 
hom  toekom,  word  hom  welwillend  toegesê  want  almal  is 
weer  gretig  om  sy  guns  te  wen.  Sy  volk  vergewe  hom  weer 
sy  misdrywe  en  praat  van  sy  voortreflikheid. 

Hy  staan  sy  plek  weer  vol,  en  gee  hier  raad  en  tugtig 
daar  waar  die  neiging  wil-wil  kop  uitsteek  tot  afgodsdiens. 
Sy  mense  eer  en  vrees  hom  en  gehoorsaam  gou-gou  weer, 
Maar  dan,  wanneer  sy  invloed  weer  rus  en  kalmte  gebring 
het,  sy  naam  by  die  volk  in  eer  herstel  is,  ontwaak  die 
sluimerende  drange  weer. 

Stadig,  onopvallend  eers,  soos  sypelwater  deur  die  wal 
van  ’n  opgaardam,  maar  gaandeweg  al  sterker,  m.et  groter 
drif,  al  moeiliker  beheerbaar,  totdat  dit  ten  laaste  bruisend 
deurbreek  soos  ’n  vloedgolf  wat  deur  alle  weerstand  bars. 

Soos  ’n  leeu  wat  mensebloed  geproe  het  altyd  terugkeer 
na  die  toneel  van  sy  eerste  vangs,  word  Simson  ook  weer 
aangetrek  deur  die  vroue  van  die  vyandskamp. 

Bemoedig  deur  die  duister,  beraad  die  Filistyne  om  hom 
voor  te  lê.  Hulle  sluit  die  poorte  as  hy  binne  is  want  more, 
voor  die  rooidag  breek,  gaan  hulle  hom,  in  haar  huis,  in 
sy  slaap  oorval. 

Maar  middernag,  as  alles  stil  en  rustig  is,  stap  die  reus 
onder  die  blink  lig  van  die  sterre  uit.  Hy  neem  die  poorthek 
met  slot  en  grendel,  die  kosyn  en  alles  met  hom  mee  want 
wie  het  ooit  ’n  slot  bedink  wat  hom  kan  keer? 

Helaas,  hy  word  al  verder  deur  sy  drifte  en  sy  drange 
weg  gelei:  Delila,  soos  almal  voor  haar,  is  ook  ’n  Filistynse 
vrou.  Weer  erken  hy:  „Sy  geval  my,  ek  bemin  haar!” 

Tot  hier  deur  die  Voorsienigheid  bestier,  het  hy  wyn  en 
sterk  drank  vermy  en  sy  hare  ongehinderd  lank  laat  groei, 
Maar  nou  word  hy  sag  aan  die  hand  van  ’n  vrou.  Sy  bekoor 
hom.  Haar  invloed  is  narkoties,  en  ten  spyte  van  sy  reuse 
liggaamskrag  word  sy  gees  geleidelik  getem,  verdoof  en 
dan  oorrompel.  Sy  morele  weerstand  verbrokkel  totdat  hy 
slaafs  die  dinge  doen  wat  sy  versoek;  die  knieë  buig  voor 
Dagon  sonder  die  geringste  prik  deur  die  gevoei  van  sy  eie 
gewete. 

Hy  word  stomp,  ongevoelig  vir  die  gruwel  van  die  daad 
wat  sy  volk  onteer  en  sy  God  ontheilig. 

In  sy  roes  word  hy  blind  vir  haar  valsheid  en  doof  vir 
die  stem  van  sy  eie  gewete.  Hy  is  pap  en  verwater  en  ’n 
gunstige  werktuig  in  die  hand  van  die  bose. 

„Hierso,  kom,  kom  lê  jou  kop  hier  op  my  skoot,  ek  wil 
jou  hare  kam.  Toe,  kom!” 

In  soet  bedwelming,  soos  deur  die  nektar  van  ou  wyn, 
voel  hy  ’n  oomblik  nog  verhewe  in  haar  omhelsing  voor 
sy  gees  geheel  en  al  omswewe  word  en  dan  uitvaar  in  die 
diep  vergetelheid  van  slaap.  Met  die  lis  van  ’n  duiwelse  lig 
in  haar  oë  sny  sy  op  die  maat  van  sy  snorkgeluide  deur  die 
dik  Nasireërslokke.  Koorsagtig,  dringend  sny  sy  totdat  dit 
ordeloos  en  slordig,  dik  en  nutteloos  in  strengelslierte  op 
die  grond  bly  lê,  die  eertydse  sieraad  van  sy  hoof,  die 
toonbeeld  van  sy  manlikheid  en  krag,  die  simbool  van  ’n 
Godsverbond. 

En  dan:  „Simson,  Simson,  word  wakker,  hier  is  hulle  . . . 
hier’s  jou  vyand!” 

Oudergewoonte  spring  hy  op  en  neem  sy  stand. 

By  deure  en  by  vensters  borrel  Filistyne  in,  eers  huiwe- 
rig,  maar  dan  tog  meer  vrymoedig  want  die  potsierlike, 
half  stompgeskeerde  kop  wek  hulle  laglus  en  nie  vrees  nie. 

Simson  se  oë  sien  alles  vinnig  raak.  Hy  sien  dit,  voel  dit 
dat  sy  hare  afgesny  is. 

Skielik  voel  hy  moeg  en  afgeleef  en  swak.  Gewone 
vlastoue  waarmee  hy  gebind  word,  voel  of  dit  deur  sy 
gewrigte  sny. 

Twee,  drie  manne  stamp  en  ruk  hom  rond  asof  hy  ’n 
hulpelose  kind  is.  Hy  het  geen  weerstand  nie  en  buite  in 
die  straat  is  hy  gou  die  spot  van  die  vyand.  Die  jouende 
gepeupel  is  byna  rasend  van  vreugde  oor  sy  hulpelose 
bespotlikheid  — die  eertydse  held  van  Israel,  nou  pateties 
in  sy  onmag. 

„Laat  ons  seker  maak,  sy  oë  uithaal,  want  strakkies 
flous  hy  ons!” 

Die  daad  word  by  die  woord  gevoeg  en  kermend  moet  hy 
nog  dié  foltering  ook  verduur. 

Met  slegs  klonte  bloed  waar  oë  was,  word  hy  ru,  gevoel- 
loos  in  die  tronk  gestop  met  kettings  aan  sy  pols-  en 
voetgewrigte. 

En  toe  is  daar  in  Israel  rou  bekla. 

Sommige  verwytend:  „Hy  wou  mos  heul  met  die  dogters 
van  die  vyand,  sy  rolplek  voor  die  leeu  se  bek  gaan  maak!” 

Ander  weer  was  minder  kras  en  meer  toegewend:  „Soos 
al  ons  konings  vóór  hom,  was  hy  ook  maar  ’n  mens  en 
feilbaar.  Om  sy  perke  vas  te  stel,  is  die  mens  mos  juis 
deur  God  so  onvolmaak  laat  staan.” 

In  die  tronk,  in  die  dae  wat  weke  en  maande  geword  het, 
is  Simson  tot  in  die  stof  verneder.  Erger  nog  as  die  smart- 
like  pyn  in  sy  ontsteekte  oogkaste  was  die  pyn  van  berou  in 
sy  siel.  Die  gemis  aan  sy  krag  was  ontsettend,  maar 
ontsettender  nog  die  gemis  aan  die  Godsvertroue. 

Hom  wie  dit  beskore  was  om  twintig  jaar  sy  volk  te  rig 
op  die  koers  van  ’n  nasie,  is  skielik  al  sy  eer  en  glorie 
ontneem.  In  die  tronk,  tussen  moordenaars  en  boewe,  doen 
hy  slawewerk.  Hy  word  gegésel  en  verneder  — hy  wat  geen 
neerlaag  ooit  geken  het  nie,  wat  telkens  die  vyand  eie- 
handig  getem  het  en  mens  en  dier  aan  brokke  kon  breek. 

Swak  en  klein  en  ellendig  wag  hy  nou  op  die  dag  van 
die  oordeel,  op  die  dag  dat  die  vonnis  moet  val. 

Maar  diep  verborge  weë  maak  voorsiening  vir  SY  eie 
doel.  Langsaam,  onopvallend  groei  die  reus  se  hare  weer. 
Sy  lokke  word  stadig  langer  en  geleidelik  was  sy  krag 
weer  aan,  A1  merk  hy  dit,  verswyg  hy  dit  want  sy  eie  ek 
is  fyn  verbrysel, 

„Loop  haal  Simson,  ons  wil  pret  maak;  laat  hom  kom 
beken  ons  god  oorskadu  syne!”  gebied  die  vorste  wat  in 
die  tempel,  saam  met  duisende  uit  stamverwante  lande, 
voor  die  afgodsbeeld  vergader  om  hom  te  loof  vir  die  val 

van  Simson,  en  met  hom  ook  sy  nasie.  Die  wag  doen  hom 
geleide  uit  die  tronk  en  deur  die  skare  tot  binne  in  die 
tempel. 

„Bring  my  tot  waar  die  steunpilare  staan,”  fluister 
Simson  hees  en  aangedaan. 

„Dankie  . . . dankie,  God,  en  versterk  my  net  nog  hierdie 
keer ...  !” 

Onseker,  tastend  voel  sy  hande  tot  hulle  die  gladde 
marmer  raak  waarop  die  ganse  dak  gestut  is.  Hy  voel  die 
krag  weer  in  hom  stroom.  Dis  bomenslik.  Dit  bruis  en  tintel 
en  deurvloei  sy  wese,  en  hy  voel  ’n  nuwe  gees  wat  hom 
besiel,  hom  krag  gee  en  geloofsvertroue. 

Sy  arms  gly  om  die  pilare.  Hy  hou  sy  asem  op.  Hy  trek 
sy  spiere  saam  en  beur  dan  vorentoe  met  die  krag  van 
elke  sening  in  sy  liggaam.  Knoppe  trek  op  honderd  plekke 
teen  sy  vel  op  waar  dit  tril,  en  dy,  en  stu.  Dan  kraak  en 
breek  en  donder  duisend  tonne  messelwerk  en  balke, 
splinters,  klippers  wat  dreunend,  stuiwend  toesak  op  drie- 
duisend  mense  en  hul  afgod. 

Angs-  en  kermkrete  vul  die  lug,  dog  net  ’n  wyle,  en 
sterf  dan  weg  soos  die  stof  wat  uitstuif  bo  die  puin  en  dan 
stadig  neersif  soos  ’n  roukleed  oor  die  dood . . . die  dood 
waarin  ’n  laaste  bede  nog  verhoor  is. 

(Samespraak) 


VINCENT  VAN  DER  WESTHUIZEN 


Die  samespraak  speel  in  een  bedryf  af.  Die  toneel  bly  altyd 
deur  dieselfde.  Dit  stel  ’n  studeerkamer  voor  met  ’n  lesse- 
naar  in  die  een  hoek.  Op  die  lessenaar  brand  ’n  leeslamp 
wat  net  genoeg  lig  verskaf  om  die  res  van  die  vertrek  in 
’n  geheimsinnige  halfduister  te  hul.  Teen  die  muur  staan 
’n  boekrak,  en  aan  die  portretlyste  hang  ’n  paar  ultra- 
moderne  skilderye,  van  die  tipe  waarvan  ’n  mens  nie  juis 
kan  uitmaak  wat  bo-  en  wat  onderkant  is  nie.  Die  effek 
van  ’n  studeerkamer  kan  verder  aangevul  word  deur  ’n 
paar  gemakstoele,  naturellewapens  en  implemente  orals 
gerangskik,  en  ander  kuriositeite,  maar  al  hierdie  voor- 
werpe  moet  slegs  vaag  herkenbaar  wees  in  die  swak  lig. 
Die  lessenaar  en  die  hele  vertrek  skep  die  indruk  van 
wanordelikheid. 

Die  enigste  twee  persone  is  Jan  Wijngaardt,  ’n  middel- 
jarige  skrywer,  en  die  Wese. 

Wijngaardt  skep  die  indruk  van  algehele  moegheid  en 
bedruktheid.  Sy  klere  is  effens  verwaarloos  en  sy  hare 
deurmekaar,  maar  geen  baard,  lang  hare,  of  uitspattige 
kleredrag  nie. 

Die  Wese  kan  miskien  lang  hare  hê  en  ’n  wit  jurk,  maar 
geen  vlerke,  stralekrans,  of  dergelike  smukke  nie.  Sy  gesig 
is  kaal  geskeer  en  wit  gepoeier,  en,  hoewel  jeugdig,  skep 
hy  ’n  indruk  van  diepe  erns  en  waardigheid,  ’n  eienskap 
wat  regdeur  gehandhaaf  word  en  ’n  ondertoon  bly,  selfs 
as  hy  skerts. 

Wijngaardt  sit  geboë  oor  die  lessenaar,  smyt  die  pen 
met  ’n  ongeduldige  gebaar  op  die  lessenaar  neer  en  vryf 
met  sy  handpalm  oor  sy  oë  en  voorkop. 

WIJNGAARDT:  Waarheid,  waarheid,  waarheid!  God,  wat 
is  die  waarheid!  (Hy  sit  met  sy  oë  moeg  gesluit.) 

Die  Wese  kom  uit  die  skaduwees  te  voorskyn  en  laat 
sy  hand  oor  die  ry  hoeke  in  die  rak  gly.  Asof  afgetrokke 
lees  hy  die  titels  van  die  boeke. 

DIE  WESE  (saggies,  net  hoorbaar):  „Die  Slapende  Tuin,” 
deur  Jan  Wijngaardt  . . , „Die  Eindelose,”  deur  Jan 

Wijngaardt . . . „Die  Duister  Uur,”  deur  Jan  Wijngaardt 
. . . mmm  . . . nie  sleg  nie  . . . 

WIJNGAARDT  (skrik  halfpad  orent  uit  sy  stoel):  Wat 
. . . wat . . . wie  is  jy  ? 

DIE  WESE  (ivend  hom  tot  Jan):  Ek?  Ag,  dit  maak  nie 
juis  saak  nie.  Vir  jou  maar  van  min  belang,  in  elk  geval. 
(Hy  keer  sy  rug  op  Jan,  asof  die  onderhoud  daar 
afgeloop  is.) 

WIJNGAARDT:  Maar  wie  en  wat  is  jy?  Wat  soek  jy  hier 
in  my  woonstel  op  so  ’n  . . . so  ’n  onhebbelike  uur  van 
die  nag? 

DIE  WESE:  En  wat,  as  ek  mag  vra,  soek  jy  by  jou  lesse- 
naar  op  so  ’n  onhebbelike  uur  van  die  nag  ? 

WIJNGAARDT:  Maar  jou  . . . jou  vermetele  rondloper!  Wat 
traak  dit  jou  miskien?  (Hy  tree  dreigend  dog  versigtig 
nader.)  Verlaat  my  huis.  Trap  onmiddellik,  of . . . {Hy 
maak  ’n  gebaar  in  die  rigting  van  die  telefoon.) 

DIE  WESE  (onverstoord) : Vergeet  daardie  ding.  Hulle  sal 
jou  uitlag.  Kom  ons  gesels  liewers  ’n  bietjie.  Ek  sal  jou 
sê  wat  jy  so  laat  hier  soek.  Jy  soek  die  Waarheid. 

WIJNGAARDT:  Wat  ek  soek  en  wat  ek  laat  is  my  besig- 
heid.  Wie  op  Gods  aarde  gee  jou  die  reg  om  hier 
ingesluip  te  kom  en  my  rus  te  verstoor? 

DIE  WESE:  Rus?  Jy  ken  geen  rus  nie.  Jy  soek,  soek 
altyddeur,  na  my.  Jy  het  my  eintlik  ontbied,  weet  jy? 

WIJNGAARDT  (nou  meer  verwonderd  as  verontwaardig ) : 
Jou  ontbied?  Waarvan  praat  jy,  man?  Kyk,  laat  ons 
mekaar  mooi  verstaan.  My  woonstel  is  nie  ’n  aanloop- 
plek  vir  dronklappe  wat  van  kostuumbals  af  kom  nie. 
Loop  soek  vir  jou  ander  geselsplek  as  jy  wil  gesels. 
Ek  is  ’n  man  wat  hard  werk,  en  laat  werk,  en  ek  het 
regtig  nie  tyd  om  . . . 

DIE  WESE:  En  nie  sonder  resultaat  nie.  Kyk  net  so.  (Draai 
weer  na  die  boekrak.)  Nege  romans,  ses  digbundels, 
drie  dramas  . . . 

WIJNGAARDT:  Ja  — ja  dankie.  Daaraan  is  ek  ook  al 
gewoond.  Maar  . . . 

DIE  WESE:  O,  beslis!  Die  naam  van  Jan  Wijngaardt  is  op 
almal  se  lippe!  Daarom  kan  ek  nie  verstaan  waarom  jy 
my  nog  laat  roep  nie.  Jy  behoort  baie  tevrede  met 
jouself  te  wees! 

WIJNGAARDT  (vlam  weer  op):  Jou  vermetelheid  is  oor- 
weldigend.  Wanneer  het  ek  jou  laat  roep?  En  wie  is  jy? 
Wat  my  betref  is  jy  ’n  dronk  indringer! 

DIE  WESE  (kom  vierkant  voor  hom  staan):  Indringer! 
Ek?  Nee,  eintlik  is  ek  ’n  uitgeworpene.  Jy  herken  my, 

daarom  was  die  skok  vanaand  toe  jy  my  sien  nie  half- 
pad  so  groot  as  wat  ’n  mens  normaalweg  sou  verwag 
nie.  Of  laat  ons  dit  so  stel,  in  jou  onderbewussyn  onthou 
jy  my  vaagweg,  maar  jy  herken  my  nog  nie  juis  nie. 
Ek  kan  jou  nie  kwalik  neem  nie  — dis  soveel  jare  gelede 
dat  ons  paaie  uitmekaar  gegaan  het . . . 

WIJNGAARDT;  Jy  is  nie  dronk  nie,  jy  is  stapelgek. 
Wanneer  het  ons  paaie  ooit  gekruis,  en  wanneer  het 
ek  jou  geken? 

DIE  WESE;  Sê  my,  hoe  lank  is  jy  al  ’n  skr^rwer? 

WIJNGAARDT;  Dertien  jaar  gelede  het  my  bydraes  in 
tydskrifte  begin  verskyn  . . . 

DIE  WESE;  Reg!  Dertien  jaar  gelede  het  jy  jou  rug  op 
my  gedraai.  En  nou  soek  jy  my. 

WIJNGAARDT;  In  Vadersnaam,  wie  is  jyf 

DIE  WESE  (eenvoudig):  Ek  is  die  Waarheid. 

WIJNGAARDT  (snak  na  sy  asem,  maar  herwin  gou  sy 
ewewig.  Sy  lag  is  geforseerd) : Ha!  Ha!  Ha!  Nee  wag, 
sit  ou  kêrel,  sit.  Dié  ding  begin  kostelik  word.  Jy’s  reg, 
kom  ons  gesels.  Miskien  beteken  die  gesprekkie  nog 
vir  my  ’n  stuk  of  twintig  ghienies  in  die  een  of  ander 
letterkundige  tydskrif. 

DIE  WESE  (hly  roerloos  staan):  Wat  wil  jy  van  my  hê? 
Jy  het  my  nie  juis  nodig  nie.  Jy  vaar  heeltemal  goed 
sonder  my. 

WIJNGAARDT;  Wie  jy  werklik  is  en  wat  jou  doel  is  met 
hierdie  sotterny  gaan  my  verstand  te  bowe.  Maar  ons 
kan  saamspeel.  Miskien  is  dit  leersaam.  Ek  hou  daarvan 
om  gedagtes  te  wissel.  Nou  goed,  ons  speel  kamma  jy  is 
die  Waarheid.  Wat  kan  jy  my  meedeel? 

DIE  WESE;  Dis  jý  wat  na  mý  gesoek  het.  Wat  is  dit  wat 
jy  graag  wil  weet? 

WIJNGAARDT;  Ja  sien,  nou  het  jy  my  so  half  in  ’n  hoekie 
vasgekeer.  Hoe  sal  ek  dit  stel?  A1  die  jare  skryf  ek, 
probeer  ek  om  so  na  aan  die  Waarheid  te  hou  as  wat 
menslik  moontlik  is,  maar  nou  . . . nou  weet  ek  nie  . . . 

DIE  WESE;  Ek  wag. 

WI JNGAARDT ; Ag,  dis  net  dat . . . jy  weet,  daar  is  ’n 
sekere  stadium  wanneer  ’n  mens  voor  iets  te  staan  kom, 
iets  wat  jy  moet  oorbrug.  Dis  asof  jy  ’n  definitiewe 
grens  soek  tussen  waar  en  onwaar,  tussen  Goed  en 
Kwaad  . . . ek  weet  nie.  (Hy  lag  verskonend.)  Miskien 
is  ek  ’n  bietjie  vaag. 

DIE  WESE;  Hierdie  skilderye,  Jan,  het  jy  hulle  versamel 
in  jou  omswerwinge,  jou  soektog  na  die  Waarheid? 

WIJNGAARDT;  Dis  die  werk  van  meesters.  Wat  daarvan? 

DIE  WESE:  Nee,  ek  vra  sommer.  Sê  my,  Jan,  sal  jy  my 
een  vraag  eerlik  en  reguit  beantwoord? 

WIJNGAARDT:  Trek  maar  los.  Laat  ons  hoor. 

DIE  WESE:  Waarom  skryf  jy? 

WIJNGAARDT:  Waarom  . . . ek  . . . skryf  ? Maar  dis  . . . ’n 
belaglike  vraag!  Waarom  eet  ek?  Waarom  slaap  ek? 
Waarom  skyn  die  son? 

DIE  WESE:  My  vraag  bly  onbeantwoord. 

WIJNGAARDT:  Nou  goed,  meneer  die  Waarheid,  hier  is 
dan  die  waarheid:  Ek  skryf  omdat  ek  moet,  omdat  dit 
’n  goddelike  roeping  is.  Ek  dien  my  naaste  en  my  God 
op  hierdie  nederige  wyse  . . . 

DIE  WESE : Nederige  wyse  . . . ? 

WIJNGAARDT:  Ja,  nederige  wyse.  Hoe  kan  ek  anders? 
Die  talent  is  aan  my  gegee ; die  skry wery  is  in  my  bloed 
en  in  my  wese.  Ek  sou  die  waarheid  verkrag  as  ek  moes 
swyg.  God  het  my  gestuur . . . 

DIE  WESE:  Jy  praat  alweer  van  die  Waarheid. 

WIJNGAARDT:  Dit  is  die  waarheid! 

DIE  WESE:  Wat  jy  nou  gesê  het  is  alles  onwaar. 

WIJNGAARDT:  Hoe  dúrf  jy!  Wat  weet  jy  van  my  af  ? 

DIE  WESE:  Onthou,  ons  het  mekaar  eenmaal  geken.  Maar 
kom  ons  gooi  die  soeklig  net  op  een  aspek  — daardie 
nederigheid  van  jou.  Jy  onthou  seker  nog  dr.  Lamprecht 
se  resensie  op  jou  jongste  boek  . . . ? 

WIJNGAARDT:  Ek  sou  so  dink.  So  ’n  infame,  vermetele 
moddergooiery ! 

DIE  WESE:  Dan  onthou  jy  natuurlik  ook  dat  jy  ’n  ander 
kritikus  ’n  paar  pond  in  die  hand  gestop  het  om  so 
’n  . . . ons  sal  maar  sê  so  ’n  kontra-resensie  te  skrjrf  . . . ? 
Alles  daarin  vervat  was  natuurlik  jou  eie  gedagtes. 

WIJNGAARDT:  Maar  my  goeie  hemel,  man!  lets  moes 
gedoen  word.  Kan  ek  toesien  dat  die  man  my  staan  en 
swartsmeer  en  met  gevoude  hande  sit?  Ek  moes  die 
waarheid  aan  die  lig  bring,  en  kon  tog  immers  nie  sélf 
die  vent  se  kritiek  beantwoord  nie! 

DIE  WESE  (meer  tot  homself):  Die  Waarheid  bring  hom- 
self  altyd  aan  die  lig.  Dit  was  nie  juis  nodig  nie. 

WIJNGAARDT:  En  ek  moet  sê  jy  stel  dinge  baie  ver- 
wronge  voor.  Jy  . . . e . . . druk  dit  ’n  bietjie  kras  uit. 

DIE  WESE:  Ek  is  die  Waarheid. 

WIJNGAARDT  ( spottend):  Leer  my  ook  die  Waarheid. 

DIE  WESE:  Daarvoor  sal  ons  so  ’n  bietjie  moet  teruggaan 
— so  ’n  dertien  jaar  of  wat.  Kom  ons  begin  maar  daar 
waar  jy  jou  eerste  gedigte  aan  die  pers  gestuur  het. 
Of  kom  ons  begin  by  Renee  . . . 

WIJNGAARDT  (vlieg  orent,  merkbaar  ontsteld):  Wat . . . 
wat  weet  jý  van  Renee  ? 

DIE  WESE:  Alles.  Dit  was  nog  voor  ons  paaie  geskei  het. 

WIJNGAARDT:  Laat  Renee  hier  uit!  Wat  het  sy  met  die 
saak  te  doen? 

DIE  WESE:  Baie.  Sonder  haar  kan  die  Waarheid  nie  uitkom 
nie.  Begryp  my,  Jan.  Jy  het  my  gevra  wat  die  Waarheid 
is.  Ons  doen  saam  so  ’n  bietjie  navorsingswerk  na  aan- 
leiding  van  jou  bewering  van  so-ewe  oor  wat  jou 
motiewe  is.  Eintlik  is  dit  ook  onnodig,  want  jy  ken  my 
en  ek  ken  jou,  en  ons  altwee  weet  hoe  sake  staan.  Maar 
ek  moet  aan  jou  versoek  voldoen. 

WIJNGAARDT  (grynslaggend):  Laat  ons  hoor. 

DIE  WESE:  Goed.  Daar  was  Renee  en  haar  rj^^k,  trotse 
familie,  en  daar  was  julle  huis  en  meubels  en  motor  — 
alles  van  die  deftigste.  Of  eintlik  moet  ek  sê  háár  huis 
en  háár  meubels  en  háár  motor  — jyself  het  niks  besit 
nie. 

Wijngaardt  skuif  ongemaklik  rond,  maar  swyg. 

DIE  WESE : En  daar  was  jou  minderwaardigheidskompleks 
en  die  begeerte  om  self  ook  iets  tot  stand  te  bring,  om 
jouself  te  laat  geld  in  haar  oë  en  in  die  oë  van  haar 
familie.  En  daar  was  die  vyfduisend  pond  en  die 
boeke . . . 

WIJNGAARDT  (woedend):  Dis  genoeg! 

DIE  WESE:  Dis  nié  genoeg  nie.  Ons  is  nog  nie  eens  by 
die  kern  van  die  saak  nie.  Dis  jou  geluk  dat  oubaas 
Jackson  jou  jammer  gekry  het,  of,  om  meer  sekuur  te 
wees,  dat  hy  die  goeie  naam  van  sy  besigheid  jammer 
gekry  het.  Hy  kon  hof  toe  gegaan  het,  maar  jy  is  toe 
net  ontslaan  . . . 

WIJNGAARDT:  Bly  stil! 

DIE  WESE : Glo  my,  dit  was  nie  haar  bedoeling  of  begeerte 
om  jou  te  verlaat  nie,  maar  onder  die  dwang  van  haar 
trotse  ouers  . . . 

WIJNGAARDT:  In  die  naam  van  God,  bly  stil! 

DIE  WESE:  En  toe  het  sy  jou  sonder  huis,  sonder  meubels, 
sonder  motor  gelaat.  Jy  het  haar  baie  gemis,  maar  jou 
verlore  prestige  het  jy  meer  gemis.  Toe,  doodnatuurlik, 
was  die  drang  om  jouself  te  laat  geld  sterker  as  ooit 
tevore.  Jy  wou  „haar  wys,”  hulle  almal  ,,wys.”  Jy  wou 
die  wêreld  aan  jou  voete  hê. 

WIJNGAARDT  (hanaal):  Hoe  uiters  interessant. 

DIE  WESE : Toe  het  jy  begin  verse  skrywe,  en  prosa.  O ja, 
die  weemoed  was  daar,  die  pyn  was  daar,  die  verlange 
was  daar!  Maar  die  sterkste,  oorheersende  faktor  was 


64 


jou  gekrenkte  trots  en  selfsug.  Jy  wou  naam  maak,  ’n 
naam  wat  op  die  buiteblaaie  van  boeke  in  goue  druk 
staan.  En  jy  het  geslaag,  Jan.  Jou  drome  is  vervul. 
Waarom  soek  jy  na  al  die  jare  weer  na  my? 

WIJNGAARDT  (meer  pleitend  as  gebiedend):  Gaan  nou 
asseblief.  Laat  my  met  rus.  Ek  het  jou  gesoek,  maar 
jou  teenwoordigheid  staan  my  nie  aan  nie.  Ons  — ons 
is  na  al  die  jare  effens  van  mekaar  vervreem.  (Weemoe- 
dig.)  Dit  lyk  nie  . . . asof  ons  meer  baie  goed  oor  die 
weg  kom  nie. 

DIE  WESE:  Ek  gaan,  ja.  Les  nommer  een  was  nie  baie 
geslaagd  nie,  nie  waar  nie  ? Maar  jy  sal  altyd  nog  na  my 
soek  en  nooit  rus  kry  nie.  En  ek  sal  weer  kom.  Aan  die 
einde  van  jou  dae  sal  ek  weer  kom.  Miskien  verstaan 
ons  mekaar  dan  beter...Jan?  (Hy  verdwyn  in  die 
skaduivees.) 

Wijngaardt  sit  lank  en  peinsend  in  sy  stoel.  Dan  vee 
hy  weer  met  sy  hand  oor  sy  oë  soos  een  wat  uitgeput  is. 

WIJNGAARDT:  Ag  ja,  die  steurende  gedagtebeelde.  Op  die 
manier  sal  ’n  mens  ook  geen  steek  werk  gedaan  kry  nie. 

Hy  trek  sy  manuskrip  nader  en  begin  lusteloos  skryf. 

GORDYN. 


65 


aviae 


^et?Lióói^:  ^U-Jie 


lió aó 

HANNES  UYS 


Debussy  se  musiek  het  al  baie  opskudding  verwek  nadat 
dit  in  die  publiek  gehoor  is  in  die  laaste  helfte  van  die 
vorige  eeu.  ’n  Mens  is  óf  skoon  versot  daarop  óf  jy  hou 
glad  nie  daarvan  nie.  Daar  is  g’n  tussenstadium  nie.  Sy 
publiek  is  verdeel  in  twee  definitiewe  kampe,  sy  teen- 
standers  en  sy  kampvegters.  Hy  wou  iets  nuuts  sê  in  die 
musiek  en  dit  het  hy  gedoen  en  of  ’n  mens  nou  daarvan 
hou  of  nie,  sal  nou  nie  hier  bespreek  word  nie. 

Dit  is  te  begrype  dat  Debussy  as  student  ’n  probleem 
was  vir  dié  wat  hom  onderrig  het.  Reeds  vroeg  het  hy  sy 
gevoel  getoon  vir  onortodokse  opvolgings  van  akkoorde,  en 
dit  was  bekend  dat  daar  kwaai  argumente  in  die  Konser- 
watorium  was  waar  hy  studeer  het  oor  die  wette  van 
tradisionele  harmoniese  prosedure. 

As  gevolg  van  sy  sterk  reaksie  teen  die  Romantiek  het 
hy  die  leier  van  die  Impressionistiese  skool  in  die  musiek 
geword.  Dit  is  te  verstaan  dat,  juis  omdat  hy  weggebreek 
het  van  die  gebaande  paaie  van  sy  voorlopers  en  om  al 
die  musiekbeperkings  wat  hy  omver  gegooi  het,  hy  baie 
kritiek  uitgelok  het. 

Soos  baie  ander  groot  komponiste  moes  Debussy  onder 
die  aanvalle  van  onbevoegde  kritici  ly.  Alhoewel  sy  musiek 
goed  ontvang  is  deur  die  koerante  waarin  sulke  vername 
musici  soos  Paul  Dukas  of  Alfred  Bruneau  tydelik  of 
permanent  die  musiekresensies  geskryf  het,  was  daar 
ander  gevalle  waar  hy  in  sy  uiterste  fyngevoeligheid  erg 
gekwes  is.  Hy  het  nie  kritiek  geminag  as  dit  van  iemand 
gekom  het  wat  hy  op  kunsgebied  respekteer  het  nie. 
Byvoorbeeld,  toe  Ernest  Chausson  baie  terughoudend  was 
oor  Debussy  se  Snaarkwartet,  het  die  komponis  probeer 
om  daardie  resensie  te  ontleed  om  na  te  gaan  watter  tekort- 
kominge  in  sy  styl  en  vorm  te  bespeur  is.  Maar  hy  was 
erg  verontwaardig  wanneer  sy  werk  gekritiseer  is  deur 
amateur-kritici,  dokters  sonder  pasiënte,  argitekte  wat  nie 
geboue  gehad  het  om  te  bou  nie,  advokate  sonder  sake  om 
te  bepleit  — kortliks,  almal  wat  hulle  op  hierdie  terrein 
begewe  het  net  omdat  hulle  daardeur  verseker  was  van 
vry  toelating  na  konserte  en  teaters.  Wat  hom  die  meeste 

gepynig  het,  was  die  gesag  waarmee  daardie  windbukse 
sy  musiek  wat  hulle  nie  verstaan  het  nie,  beoordeel  het. 
As  hy  tog  maar  ’n  medium  kon  kry  om  sy  kritici  te 
antwoord!  Die  skrywer  Balzac  het  selfs  ’n  koerant  gekoop 
om  dit  te  kan  doen.  Dink  net  wat  dit  vir  Debussy  beteken 
het  toe  hy  eendag  ’n  besoek  ontvang  het  van  die  sekretaris 
van  die  Revue  Blanché,  wat  hom  gevra  het  om  op  hulle 
staf  te  kom  as  musiekkritikus.  Natuurlik  was  hierdie 
maandblad  nie  so  belangrik  soos  ’n  daaglikse  nuusblad  nie, 
maar  dit  is  gelees  deur  ’n  intellektuele  groep  wie  se  waar- 
dering  ontsaglik  baie  vir  hom  beteken  het.  Later  toe  hy 
die  vaste  musiekkritikus  van  die  dagblad  Gil  Blas  geword 
het,  het  hy  ’n  medium  gevind  om  sy  gevoel  teenoor  die 
domheid  en  die  onkunde  van  sekere  grootpraters  onder 
die  aandag  van  die  publiek  te  bring.  Hy  kon  hierdie  medium 
ook  gebruik  as  ’n  wapen  wat  aanvalle  kon  afkeer  en  wat 
hom  ook  die  geleentheid  gegee  het  om  terug  te  slaan.  Hy 
sou  heeltemal  sonder  bande  wees  en  kon  konserte  en  operas 
resenseer  en  dan  ook  is  hy  toegelaat  om  enige  tegniese 
artikel  te  skrywe  waarna  sy  hart  verlang.  Maar  hy  wou 
nie  aangesien  word  as  een  van  daardie  wysneuse  wie  se 
uitlatinge  hom  genoodsaak  het  om  terug  te  slaan  so  hard 
as  hy  kon  nie.  Hy  het  dus  sy  artikels  in  ’n  ligte  luim 
geskryf  onder  die  opskrif  „Onderhoude  met  mnr.  Agste- 
noot.” 

Na  hy  bekendheid  verwerf  het  as  musiekkritikus  in 
Gil  Blas  het  hy  ook  vir  die  volgende  koerante  en  tydskrifte 
geskryf:  Le  Figaro,  Musica,  Comoedia,  La  Revue  dleue  en 
ander. 

Dit  kan  gesê  word  dat  Claude  Debussy  nooit  venynig 
was  nie  en  as  ons  deur  sy  lang  lys  artikels  lees,  sal  ons 
selde  gevalle  teenkom  waar  sy  beoordeling  skerp  of 
onvriendelik  was.  Hy  was  wel  sarkasties,  geestig  en  taamlik 
persoonlik.  Sy  geskrifte  was  pittig,  en  as  dit  somtyds  skyn 
dat  hy  alle  gedagtes  van  regverdigheid  ontduik,  het  hy 
tog  gewoonlik  iets  saakliks  te  sê  en  hy  het  ’n  slag  om  op 
die  hoofsaak  die  aandag  van  sy  leser  toe  te  spits,  byvoor- 
beeld  toe  hy  gesê  het  dat  die  ware  geheim  van  die  aan- 
treklikheid  van  Richard  Strauss  se  musiek  die  warrelwind 
energie  is  wat  daaruit  straal.  Hy  het  sy  kolom  gebruik  om 
sy  persoonlike  sienswyse  oor  groot  komponiste  en  hulle 
werke  uiteen  te  sit,  en  nou  dat  hy  self  een  van  hulle 
geword  het,  is  dit  interessant  om  te  sien  hoedat  hy  reageer 
het  op  sekere  meesterstukke,  stylsoorte  en  rigtings  in  die 
musiek. 

Vir  eers . . . wat  het  hy  van  Richard  Wagner  se  werk 

gedink?  Ons  moet  nie  vergeet  nie  dat  Debussy  gelewe  het 
in  ’n  tyd  toe  Wagner  beskou  is  as  die  toppunt  van  groots- 
heid  van  die  Duitse  musiek.  Prins  Ludwig  Ferdinand  van 
Beiere,  die  goedhartige  amateur-vioolspeler  wat  so  dikwels 
saam  met  die  orkeste  gespeel  het  by  operas  net  omdat  dit 
sy  geliefkoosde  verdryf  was,  het  eenmaal  die  mening 
uitgespreek  dat  Wagner  die  grootste  en  eerste  komponis 
van  alle  tye  is.  Debussy  het  hiervan  glad  nie  gehou  nie 
en  het  geantwoord:  „Natuurlik  is  Ludwig  Ferdinand  meer 
van  ’n  prins  as  ’n  musiekkenner.  Wat  omtrent  Bach?  Sou 
hy,  by  toeval,  net  ’n  man  gewees  het  met  twintig  kinders? 
En  Beethoven  ? — wat  feitlik  permanent  in  ’n  slegte  luim 
verkeer  het,  het  seker  op  die  een  of  ander  manier  doof 
geword  sodat  hy  sy  tydgenote  kan  verveel  met  sy  laaste 
snaarkwartet  ? En  wat  Mozart  aangaan,  laat  ons  liewers 
niks  sê  nie:  hy  was  maar  net  die  klein  rakker  wat  Don 
Giovanni  geskr^rf  het  om  Duitsland  te  vererg.  Hemel!  Hier 
is  die  ware  grootsheid  van  Duitsland;  hy  is  só  groot  dat 
daar  min  name  met  syne  kan  vergelyk  word.” 

In  1903  het  die  blad  Gil  Blas  Debussy  na  Londen  gestuur 
om  verslag  te  gee  van  die  uitvoering  van  die  Ring  deur 
Wagner  in  Covent  Garden.  Dit  is  wat  hy  daarvan  gedink 
het:  „Dit  is  moeilik  om  te  beskryf  in  watter  toestand  selfs 
’n  gesonde  brein  van  ’n  mens  is  nadat  hy  na  die  vier 
uitvoerings  geluister  het.  ’n  Mens  se  eie  persoonlikheid  is 
ingesluk,  ’n  mens  is  maar  nog  ’n  leit-motiv  wat  rondwarrel 
in  die  dans  met  al  die  ander.  01...  hoe  ondraaglik  is 
daardie  in  pels  geklede  mense  met  hulle  blink  helmette 
wanneer  die  vierde  deel  van  die  Ring  bereik  word!  Stel  u 
voor:  nie  één  van  die  karakters  verskyn  op  die  verhoog 
sonder  die  begeleiding  van  sy  leit-motiv  nie.  Dikwels  sing 
hulle  dit  selfs,  wat  my  laat  dink  aan  ’n  bedaarde  krank- 
sinnige  man  wat  sy  besoekkaartjie  aanbied  en  tegelykertyd 
sy  naam  sing ! Die  Ring  besit  iets  van  ’n  sprokie  vir 
kinders.  Terwyl  aan  die  een  kant  daar  niks  belaglik  is  in 
die  feit  dat  drake  sing,  voëls  wyse  gedagtes  uitspreek  en 
’n  beer,  ’n  perd,  twee  rawe  en  ook  twee  swart  ramme  (ek 
het  hulle  amper  vergeet)  hulself  oulik  in  die  aksie  indring 
nie,  skep  hierdie  mengsel  van  wilde  menslikheid  en  godde- 
like  onmenslikheid  ’n  geweldige  deurmekaarspul.  Die 
voorafgaande  egter  lui  soos  ’n  dramatiese  kritiek  waar- 
oor  ek  nie  bevoeg  is  om  te  oordeel  nie.  Dit  is  baie  nader 
aan  my  hart  om  u te  vertel  van  die  gloeiende  musiek- 
skoonhede  van  die  Ring.  Na  oomblikke  waarin  ’n  mens 
verveeld  raak  en  nie  meer  weet  wat  om  te  dink  nie,  of  dit 
musiek  is  of  drama  nie,  kom  daar  passasies  van  sulke 


onbeskryflike  skoonheid  dat  alle  kritiek  verdamp.  Ek  sal 
nie  my  lesers  verveel  met  die  beskrywing  van  hierdie 
skoonhede  nie,  en  miskien  sal  dit  nie  in  hulle  eie  indiwi- 
duele  smaak  pas  nie.  Daar  is  egter  genoeg  van  hierdie 
hoogtepunte  om  die  mees  uiteenlopende  vereistes  te 
bevredig.  Ten  slotte  kritiseer  ’n  mens  nie  so  ’n  doeltref- 
fende  werk  soos  die  Ring  nie.  Die  argitektuur  van  hierdie 
skepping  raak  verlore  in  die  werk  as  ’n  geheel.  Die 
fantastiese  dele  ontwapen  ’n  konserwatiewe  drang  om 
waardering  te  meet  met  ’n  maatstok  en  om  daardie  rede 
miskien  voel  ’n  mens  dat  die  struktuur  mag  intuimel  as  ’n 
mens  ’n  enkele  klippie  verwyder.” 

Debussy  se  bewondering  vir  Parsifal  van  Wagner  was 
sonder  perke.  Hy  het  as  volg  geskryf:  „Parsifal  is  die 
grootste  finale  werk  van  ’n  genie  waarvoor  ’n  mens  moet 
buig  in  eerbied.  Hier  het  Wagner  probeer  om  minder  die 
diktator  te  wees  van  musiek  en  gevolglik  is  die  musiek 
vryer.  Wagner  het  nooit  groter  skoonheid  bereik  as  in 
die  Voorspel  van  die  derde  bedryf  en  in  die  hele  toneel  van 
die  Goeie  Vrydag-voorstelling  nie.  Hier  het  Wagner  demon- 
streer  hoe  nutteloos  die  bekende  tegniese  formules  is. 
Parsifal  is  ’n  vriendelike  afkeuring  van  die  Ring.” 

As  ’n  mens  Debussy  se  jeugdige  geesdrif  vir  Tannháuser 
herroep,  wat  die  oorsaak  was  dat  hy  sy  vriendskap  met 
Gounod  gebreek  het,  dan  besef  ’n  mens  dat  Debussy  nie 
Wagner  se  kuns  bestry  het  nie;  sy  slae  was  gemik  teen 
Wagner  se  invloed  op  die  Franse  musiek.  Hy  het  gemeen, 
en  met  rede  ook,  dat  die  onderdanigheid  aan  die  Duitse 
ideale  die  nasionale  skool  se  ontwikkeling  in  sy  eie  rigting 
gestuit  het,  en  hy  vergelyk  die  Franse  musiek  na  die  dood 
van  Bizet  met  ,,’n  mooi  weduwee  wat  nie  ’n  man  sterk 
genoeg  kan  vind  om  haar  die  nodige  leiding  te  gee  nie, 
daarom  gooi  sy  haarself  in  die  arms  van  ’n  uitlander  en 
word  doodgedruk.”  Dit  is  waarom  Debussy  so  simpatiek 
was  teenoor  die  kuns  van  Gounod,  wat  goeie  musiek  geskryf 
het,  wat  Palestrina  en  Bach  bestudeer  het,  en  wat  nooit 
geaarsel  het  om  Mozart  hemelhoog  te  prys  nie.  Was 
Gounod  nie  inderdaad  ’n  opregte  Franse  komponis,  een 
wat  nooit  toegelaat  het  dat  die  Wagneriaanse  golf  sy 
inspirasie  beïnvloed  nie?” 

Debussy  se  bewondering  vir  J.  S.  Bach  was  ook  geweldig. 
Daar  was  oomblikke  dat  hy  tog  gekla  het  oor  „die  blaaie 
sonder  vreugde,  daardie  mate  wat  ongenadiglik  oor  en  oor 
voorkom,  altyd  dieselfde  skelmpie  van  ’n  onderwerp,  gevolg 
deur  sy  kontra-onderwerp.”  Uitinge  soos  hierdie  het  maar 
net  die  lig  gesien  toe  Debussy  in  ’n  slegte  luim  was. 

Een  keer  het  Debussy  Bach  genoem:  „Die  groot  koning 
van  alle  musiek  wie  se  goedhartigheid  ons  toelaat  om 
nuwe  leerstellige  wyshede  te  ontdek  wat  vir  ons  gegee  is 
as  ’n  onselfsugtige  diens  aan  die  musiek.”  Herhaaldeiik 
het  hy  op  die  grootsheid  van  Bach  aangedring  as  „die 
oorspronklike  profeet  van  musiek.” 

„Weet  u nie,”  het  hy  gesê,  ,,dat  niemand  ooit  die  vryheid 
van  fantasie  in  die  kuns  van  vorm  en  frase  soos  Bach 
uiteengesit  het  nie?  Ek  herhaal  my  oortuiging  dat  dit  teen 
die  gees  van  musiek  is  om  te  probeer  om  dit  binne  die 
perke  van  nougesette  en  tradisionele  formules  te  hou. 
Musiek  bestaan  uit  klanke  en  ritmes.  A1  die  orige  is  niks- 
beduidende  gepruttel  van  tonge  sonder  die  brein  daaragter 
wat  gewoonlik  ook  goedkeuring  van  onderwysers  wegdra 
wat  self  net  verbygaande  musiek  skryf.  In  Bach  vind  ons 
hierdie  ,musikale  arabeske’  of  beter  nog,  hierdie  ,beginsel 
van  die  ornament’  wat  die  grondslag  van  enige  styl  is. 
Vittoria  en  Orlando  di  Lasso  het  hierdie  interessante 
arabeske  gebruik;  hulle  het  die  oorspronklike  begrip  daar- 
van  gevind  in  die  Gregoriaanse  Koraalsang,  het  toe  die 
sagte  harmonieë  met  kragtige,  opbouende  stutte  versterk. 
Bach  het  toe  weer  die  arabeske  gebruik  en  het  dit  meer 
vloeiend  en  buigbaar  gemaak.  So  beweeg  die  skoonheid 
tussen  ’n  vertoning  van  gedurige  hernude  fantasie.  Dit  bly 
’n  onderwerp  vir  bewondering  selfs  in  ons  moderne  tyd.” 
En  Debussy  eindig:  ,,Bach  alleen  het  baie  naby  die  Groot 
Waarheid  gekom.” 

In  sy  kolom  het  Debussy  dikwels  die  feit  betreur  dat 
die  Opera  van  Parys  nie  meer  ou  Franse  werke  opvoer  soos 
dié  van  Rameau  nie.  Hy  het  geskryf:  ,,In  Rameau  het  ons 
die  opregte  Franse  tradisie.  Rameau  is  byna  ’n  jong  kêrel 
. . . want  het  hy  nie  gewag  vir  ’n  eeu  om  erkenning  nie  ? 
Hy  skep  weer  die  smaak  en  atmosfeer  van  Watteau.” 
Claude  was  baie  in  sy  skik  toe,  kort  na  die  uitgawe  deur 
Durahd  van  die  volledige  werke  van  Rameau  in  1908, 
Hippolyte  et  Arycie  opgevoer  is  in  die  Opera. 

Francois  Couperin  het  ook  hoë  lof  uit  Debussy  se  pen 
gelok.  Van  hierdie  digter  van  klavier-simbaalspelers  het 
hy  gesê:  „Die  lieflike  droefgeestigheid  van  sy  musiek  is 
soos  ’n  weerkaatsing  van  die  wonderlike  natuurtonele 
waarin  die  figure  wat  deur  Watteau  se  kwas  geskilder  is 
grasieus  beweeg.  Couperin  se  musiek  bevat  ’n  bekoorlik- 
heid  wat  die  Franse  musiek  vergeet  het.  Dit  het  ,esprit’ . . , 
Waarom  is  dit  dat  ons  waarskynlik  nie  langer  durf  ,esprit’ 
hê  nie?  Die  ware  gehalte  van  Franse  musiek  is  helderheid, 
sierlikheid,  eenvoudige  en  natuurlike  deklamasie.  Bo  alles 

wil  Franse  musiek  plesier  gee.  Franse  musiek  ? Dit  beteken 
soveel  en  dit  moet  deurdring  tot  sensitiwiteit  en  fantasie.” 

So  antwoord  Debussy  die  vraag  wat  so  dikwels  gevra 
word:  Waar  word  die  Franse  individualiteit  in  musiek 
gevind  ? 

Debussy,  die  oorspronklikste  van  alle  Franse  komponiste, 
het  pront-uit  getuig  dat  hy  baie  verskuldig  is  aan  Massenet. 
Baie  musiekkenners  mag  verbaas  wees  hieroor,  want  so 
dikwels  word  Massenet  foutief  beskou  as  ’n  eenvoudige, 
oppervlakkige  komponis.  ,,Massenet  het  die  ware  probleem 
van  musiek  gevind,”  het  hy  geskryf.  „Musiek  moet  vry 
wees  van  enige  wetenskaplike  drang;  dit  moet  streef  om 
eenvoudig  plesier  te  verskaf.  ’n  Groot  volheid  van  doel 
kan  deur  sulke  skeidslyne  bereik  word.  Is  daar  nie  ’n 
tirannie  en  geheime  vernuf  deurgaans  te  bespeur  in 
Massenet  se  onvermoeide  poging  om  in  sy  musiek  die 
geskiedenis  van  die  vroulike  siel  uit  te  beeld  nie?”  So  ’n 
uitspraak  is  egter  heeltemal  aanneemlik  aangesien  dit  van 
iemand  kom  wat  alreeds  in  sy  jare  aan  die  Konserwatoriurn 
van  Musiek  homself  oorgegee  het  aan  die  „genotvolle 
vreugde  van  die  oor.” 

Een  van  Debussy  se  interessantste  verklaringe  is  in 
verband  met  die  Fuga  as  ’n  vorm  in  die  musiek:  ,,Bach 
se  fugas  is  wonderbaarlik  omdat  hulle  op  ’n  perfekte  wyse 
die  musiek-atmosfeer  van  sy  tyd  weergee.  Dit  is  daarom 
dat  hy  in  hulle  so  ’n  hoë  graad  van  uitdrukking  en  selfs 
emosie  bereik  het.  Dit  is  nie  langer  moontlik  nie,  omdat 
musiektaal  soveel  verander  het  en  dit  is  waarom  moderne 
fugas  so  oninteressant  en  droog  is.  Ek  beskou  dié  van 
vandag  as  ’n  soort  gimnastiek  van  die  pen  en  niks  meer 
nie.” 

Debussy  het  baie  minder  oor  Brahms  geskryf,  want  in 
daardie  tyd  is  die  Duitse  meester  se  werke  byna  nooit  in 
Parys  gehoor  nie;  boonop  was  die  neiginge  van  die  twee 
musikante  so  uiteenlopend  dat  dit  nie  anders  kon  as  dat 
hulle  gevaarlik  sou  bots  nie.  Een  maal  nadat  hy  die  viool- 
konsert,  deur  ’n  Duitse  virtuoos  gespeel,  gehoor  het,  het 
hy  ’n  paar  reëls  geskryf  en  die  werk  bestempel  as  ,,’n  ruwe, 
rotsagtige  en  vervelende  werk.” 

In  sy  studentedae  het  Debussy  hom  hard  uitgespreek 
oor  die  werk  van  Beethoven,  met  uitsondering  van  ’n  paar 
dele  soos  die  stadige  beweging  van  die  2de  Simfonie  en 
die  Adagio  uit  die  Keiserkonsert;  en  selfs  na  jare  was  dit 
nie  buitengewoon  om  te  hoor  dat  hy  aangehaal  word  as  ’n 
gedugte  teenstander  van  die  meester  van  Bonn  nie.  Debussy 
het  op  verontwaardigde  wyse  ontken  dat  hy  Beethoven 

minag,  dat  hy  hom  beledig  het  en  hom  die  „dowe  ou  man” 
genoem  het.  Hy  het  gesê:  „Ek  dink  dat  Beethoven  te  veel 
geskryf  het  en  dat  sommige  van  sy  Sonates  en  Variasies 
taamlik  vervelend  is.  Maar  neem  dan  weer  die  9de  Sim- 
fonie;  die  kern  daarvan  besit  ’n  wonderbaarlike  skoonheid, 
die  ontwikkeling  daarvan  is  magnifiek,  elke  ontwikkeling 
bring  groter  vreugde.  In  hierdie  kolossale  werk  is  daar  nie 
één  frase  wat  oortollig  is  nie.” 

Baie  keer  het  Debussy  homself  op  digterlike  wyse 
uitgedruk  oor  die  natuur,  waarin  hy  so  baie  inspirasie 
gevind  het.  ,,Die  bome  is  sulke  goeie  vriende . . . en  die  see 
is  soos  ’n  kind,  dit  het  lang,  pragtige  hare  en  ’n  siel;  dit 
kom  en  gaan  op  ’n  onophoudelike,  onveranderlike  wyse; 
vandag  blink  dit  in  die  sonlig,  dit  glimlag;  móre  sal  dit 
wild,  gemeen  en  dreigend  wees,  dan  weer  grys,  treurig 
en  moeg  . . .” 

Oor  die  algemeen  was  Debussy  ’n  regverdige  en  ’n 
onbevooroordeelde  kritikus.  Soos  verwag  kan  word,  het  hy 
somtyds  die  werke  van  ander  beoordeel  meer  met  sy  gevoel 
as  met  sy  verstand.  Ons  moet  egter  sy  eienaardige  aanleg 
onthou  en  die  neiging  tot  weerspreking  wat  hom  dikwels 
genoodsaak  het  om  hom  aan  die  kant  van  die  opposisie 
te  skaar. 

Die  opmerklike  individualiteit  en  versigtige  humorsin 
van  sy  geskrifte  sal  altyd  belangstelling  wek  en  sal  nog 
deur  baie  belangstellendes  in  die  toekoms  geraadpleeg  word. 

aar 

G.  A.  BORGESE 

(Uit  die  Italiaans  vertaal  deur  T.  I.  Steenkamp) 


(Nota  oor  die  skrywer:  G.  A.  Borgese  is  een  van  die  belangrikste 
figure  in  die  moderne  Italiaanse  letterkunde  en  is  veral  as  kritikus 
bekend.  Hy  was  professor  in  Duitse  letterkunde  aan  die  Univer- 
siteit  van  Milaan  en  later  professor  in  Italiaanse  letterkunde  aan 
die  Universiteit  van  Chicago.) 


Wanneer  die  lang  treine  met  hulle  half-leë  waens  by 
Bézey-sur-Aume  stilhou,  lyk  dit  asof  hulle  geen  begeerte 
meer  het  om  verder  te  gaan  nie.  Af  en  toe  klim  daar  ’n 
boervrou  met  ’n  smal,  verweerde  gesig  uit;  of  ’n  man  van 
die  klein  plattelandse  dorpie,  sy  oë  die  kleur  van  oniks, 
sy  mond  belyn  met  die  kringvormige  snit  van  sy  baard, 
klim  in.  Maar  gewoonlik  bly  die  wadeure  toe,  en  die  naam 
van  die  dorpie,  uitgeroep  deur  die  spoorwegbeampte,  weer- 
klink  van  die  een  end  van  die  perron  na  die  ander.  Die 
kerktoring,  die  enigste  deel  van  Bézey  wat  van  die  stasie 
af  sigbaar  is,  lyk  net  soos  al  die  ander  wat  die  passasiers 
in  die  dorpies  langs  die  spoor  sien  — ’n  spil  waarop  ’n 
wêreldjie  draai,  immers  dieselfde,  immer  stil  en  plegtig. 

Die  landgoed  wat  Mario  Alessandri  die  afgelope  sewe 
jaar  huur  en  wat  hy  met  verdrag  aankoop,  lê  onderkant 
die  dorpie,  in  ’n  bog  in  die  rivier.  Vroeër  is  hy  Alessándri 
genoem,  maar  hier  sê  almal  Alessandrí,  en  hy  self,  wanneer 
hy  aan  sy  naam  dink,  spreek  dit  so  uit.  Hy  het  net  genoeg 
spaargeld  gehad  om  Parys  te  verlaat  en  hom  hier  te  kom 
vestig.  Daar  is  die  kasteel  met  sy  torings  en  met  ’n  uitsig 
op  die  rivier  aan  drie  kante,  asof  dit  deur  ’n  grag  omring 
word;  daar  is  die  plaasarbeiders  se  hutte  en  die  koeistalle 
en  hooimiedens  en  perdestalle,  met  die  kar  en  perde,  en 
die  konyn-  en  hoenderhokke.  Grond  is  hier  nie  so  duur  as 
in  Italië  nie,  waar  daar  so  min  vir  haar  seuns  is  dat  hulle 
kwalik  beweegruimte  het;  en  hierdie  lang,  lae  heuwels  lyk 
soos  beweginglose  golwe;  hierdie  onbewoonde  uitgestrekt- 
heid,  waar  die  dorpies  heel  onder  in  die  vallei  nestel,  is  so 
wyd  soos  die  see. 

Vir  ’n  groot  deel  van  die  jaar  is  die  horison  blouerig, 
soos  as.  Op  mooi  somerdae  smelt  die  goue  stofspikkeltjies 
in  ’n  wye  hemel  weg,  en  die  gebeier  van  klokke  van  Bézey 
word  byna  gesmoor  in  die  stilte.  Vandag  is  ’n  feesdag  in 
Julie,  en  Alessandri  loop  na  die  rivier  om  te  gaan  visvang, 
sleep-sleep  met  die  been  wat  in  die  Argonne  verwond  is. 

Sy  puntige  pet  dra  hy  skeef  oor  die  een  oog,  hy  het  ’n 
toiingrige  baard  en  hy  dra  ’n  eshoutstok;  die  geur  van  sy 
tabak  is  sterk.  Soos  die  lawaai  van  die  boulevards  nou  ver 
weg  is,  so  is  ook  die  herinneringe  aan  sy  vroeë  jare  verlore 
in  ’n  verlede  wat  inderdaad  nie  so  ver  weg  is  nie  — die  eer 
van  politieke  ballingskap,  die  wierook  van  goeie  wyn, 
stommelende  welsprekenheid  in  revolusionêre  byeenkomste 
en  wufte  galanterie,  harde  werk  en  ereskuld;  en,  as  ’n 
epiloog  tot  al  hierdie  en  meer  dinge,  die  weke  van  garibal- 
diaanse  veldtogte  in  die  Argonne,  met  daardie  wond  soos 
’n  pragtige  rooi  seël  op  ’n  swak-geskrewe  en  verwarde 
brief.  Nou  verstaan  hy  nie  veel  van  die  na-oorlogse  tydperk 
of  van  die  mense  daarvan  nie,  en  hulle  verstaan  hom  ook 
nie.  Maar  basta  nou.  Dis  vakansie  vandag,  die  Dag  van  die 
Republiek,  en  Alessandri  gaan  seeltvis  en  varswatersnoek 
in  die  rivier  vang. 

Maar  hy  is  nie  die  enigste  wat  vandag  vakansie  het  nie; 
die  seuns  van  Bézey,  nie  baie  nie,  maar  genoeg,  geniet  dit 
ook.  Hulle  ken  ’n  kortpaadjie  rivierwal  toe,  en  wanneer 
hulle  die  geleentheid  kry,  sak  hulle  af  soontoe  om  klippe 
in  die  water  te  gooi  en  met  hulle  bootjies  te  speel,  of  selfs 
om,  as  hulle  seker  is  dat  die  baas  van  die  plek  nie  aan  die 
kom  is  nie,  oor  te  swem,  met  inagneming  van  al  die  reëls 
en  regulasies  wat  hulle  uit  die  sportblaaie  leer  ken.  As  hy 
verskyn,  maak  hulle  hulle  uit  die  voete,  en  hulle  kan 
vinniger  hardloop  as  die  ou  soldaat.  Vandag  hoor  Alessan- 
dri,  in  sy  manke  gang  na  die  rivierwal,  ’n  geritsel  wat 
sekerlik  nie  deur  die  blare  veroorsaak  word  nie.  Hy  kyk 
om  hom  rond  of  hy  die  vervlakste  snotteraartjies  kan  sien, 
en  om  vas  te  stel  of  hulle  enige  skade  aan  sy  eiendom 
aangerig  het.  Hulle  is  nêrens  te  sien  nie,  maar  die  skade  is 
gedoen.  Hier  is  een  van  die  jong  populierboompies  wat  hy 
verlede  jaar  geplant  het,  gebreek,  ontwortel,  neergegooi, 
met  die  blare,  nog  wit  meer  as  groen,  in  die  gruis  vertrap 
soos  die  hare  van  ’n  jong  dier. 

Sommer  van  die  eerste  dag  af  was  hy  lief  vir  hierdie 
versteekte  endjie  rivierwal.  Daar  was  wilgers  hier  wat  hy 
mooi  laat  groei  het  deur  hulle  takke  te  snoei ; hy  het  nuwes 
geplant;  en  hy  het  twee  rye  populierbome  bygevoeg,  asof 
hy  die  walle  van  die  Po  in  herinnering  wou  roep.  Nou  is  hy 
so  briesend  dat  hy  van  geen  smart  meer  bewus  is  nie. 
„Klein  derduiwels!”  grommel  hy;  hy  hou  sy  hygende  asem 
’n  oomblik  op,  skud  sy  gebalde  vuiste  en  byt  sy  lippe,  asof 
hy  hom  nie  daarvan  kan  weerhou  om  iets  te  slaan  of  te 
byt  nie;  hy  stoot  sy  mank  been  vooruit  en  buppel  aan, 
versigtig  om  nie  op  die  gruis  te  raas  nie;  en  hy  sien  hulle, 

ja:  die  „klein  derduiwels”  is  daar  by  die  draai,  besig  om 
oor  die  draad  te  klim,  om  so  onopsigtelik  as  moontlik  weg 
te  kom.  Hy  laat  los  sy  stok,  tel  ’n  klippie  op  en  gooi  dit  na 
hulle,  maar  hy  tref  niemand  nie. 

„Satantjies!”  brul  hy  dit  uit,  en  die  are  in  sy  nek  en 
voorkop  bult  uit.  „Hoekom  het  julle  die  boom  gebreek?” 

En  — sapi'isti!  sarcebleu!  seuns  van  honde!  vandale! 
naam  van  ’n  naam!  helskinders!  Oneerbare  toevoegsels  en 
woorde  wat  met  / begin  snou  hy  hulle  in  ’n  stortvloed  toe  uit 
sy  Frans-Italiaanse  skelwoordeskat,  in  gelyke  hoeveelheid 
uit  die  twee  susterstale. 

„Ons  het  dit  nie  gedoen  nie,”  sê  een  wat  nog  sukkel  om 
oor  die  draad  te  kom. 

,,Ons  wou  die  boom  klim  maar  ons  was  te  swaar  vir 
hom,”  bieg  ’n  ander  wat  reeds  bo-op  die  draad  sit  en  dus 
veiliger  voel. 

„Plant  jou  bome  dieper,  signor  Alessandri,”  gee  ’n 
ongesiene  raad  van  die  ander  kant  af,  en  Alessandri  kan 
eintlik  voel  hoe  hy  met  die  hand  voor  die  neus  koggel. 

„My  vader  sal  u betaal,”  gaan  die  eerste  een  voort,  omdat 
hy  nog  duidelik  sigbaar  is  en  vrees  vir  ’n  klip. 

Hy  gaan  staan  tien  treë  van  hulle  af,  en  herwin  die 
gevoelvolle  welsprekenheid  van  sy  dae  as  openbare  spreker. 

„Wat  het  die  bome  aan  julle  gedoen?  Hulle  doen  aan 
almal  goed.  Het  ek  julle  nie  vertel  nie?  Klim  oor  die  tuin- 
muur  om  pere  te  steel  wanneer  hulle  ryp  is;  steel  druiwe 
en  rooi  aalbessies  — dit  kan  ’n  mens  nog  verstaan.  Maar 
laat  tog  die  bome  lewe,  hulle  skaad  niemand  nie  . . .” 

Woorde  in  die  wind.  Die  onverwagte  gelui  van  die  klokke 
van  Bézey  verdiep  die  stilte.  Die  kwajongens  het  verdwyn, 
en  die  enigste  teken  wat  hulle  agtergelaat  het,  is  ’n  pet 
wat  by  die  draad  lê.  Alessandri  sukkel  hom  daarheen  en 
tel  die  pet  op.  Dink  hy  straks  daaraan  om  met  behulp  van 
die  pet  een  van  die  misdadigers  op  te  spoor?  Of  om  dit  as 
vorm  van  skadevergoeding  te  hou?  Of  om  dit  met  kwaai 
woorde  aan  die  ouers  terug  te  stuur?  Maar  hy  weet  self 
ook  nie  meer  wat  hy  wil  nie.  En  stadig  loop  hy  terug;  hy 
loop  by  die  gevalle  boom  verby  en  draai  sy  oë  weg ; hy  gaan 
sit  onder  ’n  ander  populier,  lewenskragtig  en  onaangeraak; 
afgetrokke  hou  hy  die  pet  op  sy  knie;  hy  gooi  sy  lyn  in. 

Sy  gesig  is  stroef,  en  sy  been  pyn.  Altyd  wanneer  ’n 
storm  broei  of  wanneer  hy  sy  woede  probeer  stil,  is  dit  asof 
die  ou  wond  opnuut  bloei. 

En  nou,  ofskoon  hy  die  stok  in  sy  hand  het  en  die 
leikleurige  rivier  stil  aan  sy  voete  verbyvloei,  is  sy  hart 

nie  meer  daar  nie.  Dit  is  ver  weg,  in  die  bosse  van  die 
Argonne. 

Daar  het  hy  vir  die  eerste  keer  sedert  sy  prille  jeug  soveel 
bome  bymekaar  gesien;  of  liewer,  hy  het  daar,  met  die 
dood  om  hom  heen,  ’n  begrip  gekry  van  daardie  sterk, 
lewende  dinge  met  hulle  hoofde  na  die  hemel  gerig.  Daarna 
het  hy,  wat  sy  lewe  op  teerstrate  deurgebring  het  en  so  baie 
nagte  tussen  die  beskilderde  mure  van  cabarets,  ’n  liefde 
in  hom  omgedra  vir  die  bas  en  blare  van  bome,  veral  van 
bome  soos  die  den  en  die  populier  wat  slank  en  reguit  uit 
die  aarde  na  die  blou  styg. 

Nou  is  hy  weer  eens  daar,  in  die  kronkelende  klowe  en 
die  helder  plato’s  van  die  Argonne;  en  sy  dromerige  oë, 
soos  so  dikwels  in  die  afgelope  jare,  is  vol  met  die  beeld 
van  Heinz  Miiller,  van  „die  Duitser  daar  oorkant”. 

’n  Oggend  in  die  na-winter,  amper  lente,  koud  en  helder. 
Korporaal  Alessandri  was  die  vorige  nag  in  ’n  werkpeleton 
uit.  Die  geplof  van  die  granaatkartetse  in  die  lug  tussen 
die  bevrore  denne  het  hom  laat  voel  asof  hy  in  ’n  fabel 
beweeg;  dit  het  hom  vermaak.  Hy  het  na  die  somberheid 
van  sy  loopgraaf  teruggekeer,  vol  jovialiteit,  reg  vir  ’n 
grappie;  hy  het  dit  dadelik  nodig  gevind  om  heel  na  die 
einde  van  die  loopgraaf  te  beweeg  en  na  die  uitgang  toe  op 
te  kruip  om  te  sien  wat  ,,daar  oorkant”  aangaan.  Vir  ses 
dae  is  daar  geen  skoot  op  daardie  punt  afgevuur  nie. 

Vreemde  toneel!  Op  die  witterige  wal  van  die  vyandelike 
loopgraaf,  langs  die  doringdraad,  het  ’n  soldaat  kaalkop 
gesit  en  luier  in  die  oggendson  wat  nou  begin  het  om  ’n 
bietjie  warm  te  maak.  Daar  het  hy  gesit  — met  sy  staal- 
helm  op  sy  knie,  soos  Alessandri  nou  met  die  seun  se  pet 
op  sy  knie  sit  — sonder  ’n  sorg  in  die  wye  wêreld. 

Vinnig  maar  geruisloos  is  Alessandri  weer  by  die  trappie 
af,  en,  met  sy  vinger  op  sy  lippe,  sê  hy  aan  twee  van  sy 
makkers  wat  onder  was: 

„Hoor,  nou  gaan  ek  die  Duitser  daar  oorkant  ’n  verras- 
sing  gee.”  Hy  het  sy  geweer,  wat  teen  die  trap  gestaan  het, 
geneem  en  na  bo  geklim,  en,  met  sy  hart  in  sy  keel,  korrel 
gevat. 

Toe  sien  hy  hom  mooi.  Hy  was  baie  jonk  en  blond.  Sy 
hande  was  waarskynlik  rooi  en  lomp,  soos  dié  van  so  baie 
Boches,  maar  sy  gesig  was  perfek,  en  het  gelyk  of  dit 
saamsmelt  met  die  lig  van  die  vroeë  son.  Die  koeël  het  hom 
in  die  gesig  getref.  Hy  het  omgerol,  met  ’n  helder  klinkende 
uitroep. 

Dit  was  natuurlik  totaal  onmoontlik  — en  tog  kon 
Alessandri  sweer  dat  die  uitroep  „Hop-lá”  was,  die  uitroep 
wat  Italiaanse  seuntjies  gee  as  hulle  prettig  op  die  gras  rol 
of  ’n  sprong  gee. 

Daarna  is  Alessandri  gewond  en  hospitaal  toe  gestuur; 
en  die  beeld  van  die  Duitser  daar  oorkant  het  hom  gedurig 
bygebly.  En  van  daardie  tyd  af  het  hy  hom  Heinz  Miiller 
genoem:  Heinz,  omdat  dit  so  ’n  algemene  Duitse  naam  is; 
Múller  omdat  dit  die  naam  is  van  alle  Duitsers  wat  nie 
Meyer  is  nie.  Tog  maar  net  nog  ’n  Duitser,  soos  so  baie 
ander  — en  een  minder. 

Dis  begryplik  dat  hy  nie  oorlog  toe  gegaan  het  omdat  hy 
die  vyand  liefgehad  het  nie.  C’est  la  guerre,  en  mens  gaan 
daarheen  om  dood  te  maak  en  te  vermy  dat  jy  doodgemaak 
word.  Maar  as  hy  teruggedink  het  aan  daardie  oggend, 
het  hy  eerder  soos  ’n  jagter  as  soos  ’n  soldaat  gevoei; 
daardie  oggend  vir  die  eerste  en  laaste  maal  in  sy  lewe, 
het  hy  doodgemaak  ter  wille  van  die  doodmaak,  en  seer- 
gemaak  ter  wille  van  die  seermaak.  En  geeneen  van  die 
manne  of  vroue  wat  hy  sy  vriende  genoem  het,  het  in  sy 
lewe  so  ’n  groot  rol  gespeel  as  dié  wat  die  buitelandse  seun 
wat  hy  vir  die  pret  doodgeskiet  het,  jare  reeds  speel  nie. 

Wanneer  daardie  figuur  hom  nader,  ril  sy  siel.  Nie  in 
WToeging  of  berou  nie.  Dit  ril  soos  die  populier  as  die  lug 
verdonker,  wanneer  elke  blaartjie  sidder  en  ’n  teer,  bewende 
geluidjie  maak  aan  die  punt  van  sy  tingerige  stengeltjie, 
en  die  boom  die  fluisteringe  en  die  fyn  kastanjette  van  sy 
ontelbare  blaartjies  versamel  om  op  sy  eie  wyse  te  ween 
en  te  sing. 

Nee-wat;  die  visse  van  die  Aume  behandel  hom  ook  maar 
soos  die  seuntjies  van  flussies.  Hulle  kyk  na  hom  en  glip 
weg.  Dit  sal  nie  help  om  aan  te  hou  nie. 

Alessandri  haal  sy  lyn  in,  en  druk  met  sy  hand  op  die 
grond  om  op  die  been  te  kom.  Nou  onthou  hy  die  gebreekte 
populier,  en  hy  slaan  sy  oë  op  om  te  kyk  na  die  populier 
langs  hom,  na  die  blare  bokant  sy  kop. 

,,Jy  is  gesond,”  sê  hy  in  sy  gedagtes.  ,,En  sterk.  Jou 
stam  is  reeds  donker.  Jy  sal  nie  voor  jou  tyd  doodgaan 
nie.” 

So  sê  hy,  en  hy  glimlag;  nie  soos  hy  so  dikwels  vir  vroue 
geglimlag  het  nie,  maar  soos  hy  teenoor  ’n  eie  jong  seuntjie 
sou  glimlag. 

Hy  het  nóg  kinders  nóg  vrou.  Sy  vaderland  is  ver  hier- 
vandaan.  Sy  vriende  is  verspreid  en  hy  het  geen  begeerte 
om  hulle  te  onthou  nie.  Sy  vriendinne  het  verdwyn  in  die 

rooi-geel  gloed  van  Paryse  aande.  Af  en  toe  verwyl  hy  ’n 
uurtjie  met  ’n  boerin. 

Die  pet  waarop  hy  beslag  gelê  het,  plaas  hy  in  sy  sak; 
die  visstok  laat  hy  daar  lê.  Hy  stap  by  die  gevalle  populier- 
boom  verby,  en  waag  om  daarna  te  kyk.  Die  blonde  hoof 
lê  op  die  gruis  en  sal  verwelk. 

Hy  stap  aan,  leunende  op  die  eshoutstok  in  sy  regter- 
hand.  Sy  been  pyn  nog.  Daar  is  ’n  naam  op  sy  lippe.  Hy 
word  gewaar  van  sy  metgesel  wat  hom  aan  die  linkerarm 
steun  sodat  hy  nie  moet  struikel  nie,  die  stille  aanwesigheid 
van  sy  jong  vriend,  Heinz  Miiller. 

f^roóa  ffn  2)ie 


unó 


ANDRÉ  P.  BRINK 


I 

Dit  is  nie  ongewoon  om  by  ’n  beskouing  oor  kuns  teen  te 
kom  dat  die  prosa  afgeskeep  word  nie.  Naas  die  talle 
Apologies  for  Poetry  in  die  Engelse  kritiek  het  ek  byvoor- 
beeld  tot  hede  nog  geen  Apology  for  Prose  aangetref  nie. 
Dit  is  ook  waar  dat  as  die  prosa  gemeet  sou  word  aan  die 
norme  wat  vir  kuns  neergelê  word  in  sulke  beskouinge  oor 
die  digkuns,  ’n  mens  maklik  oortuig  mag  raak  dat  die 
prosa  eintlik  „kuns  op  ’n  laer  vlak”  is.  Dit  op  sigself 
moet  al  aanduiding  wees  van  ’n  verkeerde  instelling  t.o.v. 
kuns  in  sy  omvattendste  sin,  want  dit  is  immers  byna  ’n 
contradictio  in  terminis  om  te  wil  praat  van  ,,hoër”  en 
,,laer”  kuns. 

Die  groot  probleem  is  natuurlik  dat  die  norme  van 
beoordeling  gelê  word  in  ’n  medium  (die  taal)  wat  juis 
ook  die  medium  van  twee  — en  veral  een  — besondere 
kunsvorme  is.  Volslae  objektiviteit,  dit  wat  in  die  benade- 
ring  van  kuns  so  noodsaaklik  is,  is  dus  al  uitgesluit.  Die 
mees  onmiddellike  resultaat  is  dat  die  kritikus  effens 
skepties  staan  teenoor  die  suiwer  kunsmoontlikhede  van 
die  taalmedium  wat  ook  kritiekmedium  is.  Sou  dit  hieraan 
toe  te  skryf  wees  dat  die  prosa,  wat  juis  vandag  so  ’n 
ontsaglike  publiek  verwerf  het,  nog  taamlik  afgeskeep  is 
waar  dit  op  teoretiseer  aankom? 

II 

Om  die  kunsaansprake  van  prosa  duidelik  uiteen  te  sit, 
is  dit  nodig  om  ’n  besondere  instelling  t.o.v.  die  kuns  in 
die  algemeen  te  bepaal.  Dit  is  interessant  om  in  hierdie 
verband  die  verskillende  bestaande  teorieë  te  vergelyk. 

Aristoteles  was  tevrede  om  kuns  te  aanvaar  as  weer- 
gawe,  imitasie,  van  die  werklikheid.  Veel  later  sou  Arnold 
poësie  verdedig  as  synde  ’n  „criticism  of  life.”  Maar  die 
kuns  is  tog  veel  meer  as  net  weergawe  van  kommentaar: 
dit  het  Aristoteles  self  reeds  besef,  vandaar  sy  verdere 
beskouing  dat  ’n  mate  van  transformasie  en  omvorming 
nodig  was  om  blote  imitasie  kuns  te  maak.  Verdere  werklik 

wesentlike  toeligting  van  hierdie  „transformasie”  verskaf 
hy  nie.  Mens  moet  hierdie  toevoeging  tot  die  kunsbeskouing 
eers  gaan  soek  in  Wordsworth  se  inleiding  tot  die  Lyrical 
Ballads.  Die  werklikheid  word  dan,  volgens  hom,  deur 
,,a  certain  colouring  of  the  imagination”  tot  kuns  omskep. 
Die  Romantici  het  veel  oor  hierdie  ,,imagination”  gaan 
spekuleer;  Coleridge,  daarná,  gaan  hom  geheel  en  al  daarop 
toelê  — tot  dié  mate  dat  hy  eintlik  weer  verband  met  die 
kuns  as  geheel  wil  verloor. 

Wat  die  doél  van  kuns  betref,  was  dit  van  oudsher  af 
gebruik  om  te  eis  dat  dit  sal  leer  en  vreugde  sal  verskaf: 
’n  tweeledige  eis  van  didaktiek  (waarskynlik  in  beste  sin) 
en  estetiek  (nie  altyd  in  suiwerste  sin  nie). 

T.o.v.  materiaal  wat  sig  leen  tot  kuns,  bestaan  daar  veral 
die  skool  van  die  Romantiek  (wat  die  alledaagse  en  gewone 
voorstaan)  en  die  Griekse  skool,  wat  later  deur  Arnold 
uitgebou  is  (alleen  ’n  grootse  onderwerp  en  ’n  heroïese 
aksie,  is  kunswaardig) . 

Daar  is  natuurlik  heelwat  ten  gunste  van  albei  stand- 
punte  te  sê,  maar  dit  is  met  ons  groter  perspektief  vandag 
baie  duidelik  dat  geeneen  die  volle  waarheid  bevat  nie. 

III 

Die  aangewese  weg  is  dus  om  ’n  nuwe  kunsformulering 
(ek  verfoei  die  woord,  maar  bedoel  dit  in  rekbaarste  sin) 
daar  te  stel  wat  in  elk  geval  nader  aan  die  waarheid  moet 
wees  as  dié  waarna  verwys  is. 

Ek  sou  dit  dan  uit  die  staanspoor  só  wil  stel  dat  kuns 
nie  net  die  „weergawe”  van  die  lewe  of  ’n  „kommentaar” 
daarop  is  nie,  maar  wel  die  oordrag  van  die  weetlikheid  van 
die  kunstenaar  na  dié  van  die  kunsontvanger. 

Dit  is  nodig  om  my  term  „weetlikheid”  te  verduidelik. 

’n  Mens  lewe  deur  meer  as  vyf  sintuie.  Deur  gehoor, 
gesig,  gevoel,  smaak  en  reuk  word  die  omwêreld,  die 
,,buite”-wêreld  ervaar.  Maar  die  mens  lewe  eweseer  deur 
sy  waarneming  van  ’n  „binne”-wêreld,  deur  die  gedagte. 
Die  gesamentlikheid  van  lewensindrukke,  nie  net  in  pas- 
siewe  ervaring  nie,  maar  in  aktiewe  belewenis,  vorm  dan 
wat  ek  die  „weetlikheid”  noem.  Dit  is  egter  meer  as  net 
’n  som  van  lewenservaring  en  -beskouing:  dit  kan  amper 
self  die  geestelike  in  die  mens  wees  — die  siel.  Dit  kan 
met  ander  woorde  ook  outonoom  bestaan  en  lewe  selfs 
sónder  die  toevoeging  van  indrukke  en  ervaringe;  dit  is 

tewens  ook  die  geval,  want  die  weetlikheid  kom  saam  met 
die  mens  in  die  wêreld  nog  vóór  daar  sprake  van  ervaring 
kan  wees. 

Dit  het  noue  verband  met  die  persoonlikheid,  die  ek,  en 
is  inderdaad  deel  daarvan.  As  sulks  behels  dit  die  instelling 
van  die  individu  op  die  ,,lewe”.  Hieruit  sou  ek  dan  ook  die 
ietwat  vae  term  „verbeelding”  wil  verduidelik  as  synde 
die  vermoë  van  die  mens,  deur  sy  weetlikheid,  om  ’n  objek- 
tiewe  gegewe  op  sy  subjektiefste  te  beleef  en  dit  dan  te 
objektiveer. 

Maar  die  verduideliking  moet  nog  heelwat  verder  gaan 
om  die  skepping  van  kuns  te  behels. 

Daar  is,  só  gesien,  trappe  in  die  belewing  van  ’n  objek- 
tiewe  gegewe.  Ek  sou  die  heel  eerste,  ,,laagste”  trap 
komprehensie  noem.  Aan  die  hand  van  ’n  eenvoudige  voor- 
beeld  kan  ek  dit  dan  só  illustreer:  „twee  plus  twee  is  vier.” 
Mens  hoor  dit,  tel  miskien  twee  plus  twee  dinge  om  dit  te 
verifieer  en  glo  dit,  soos  jy  ’n  koerantberiggie  oor  die 
uitslag  van  ’n  rugbywedstryd  sal  begryp.  Dit  is  bloot  daar 
gestel  en  aanvaar. 

Maar  die  begrepe  dinge,  eenmaal  begryp,  dring  deur  tot 
wat  ek  die  weetlikheid  genoem  het.  Dit  is  nie  langer  iets 
objektiefs  nie,  maar  ’n  vergeestelikte  objektiwiteit. 

Die  vergeestelikingsproses  kan  geïllustreer  word  deur 
’n  eenvoudige  woord  as  voorbeeld  te  neem.  Die  woord 
potlood  bestaan  uit  ses  klankelemente : (p),  (o),  (t),  (1), 
(o:),  (t).  Daardie  klanke  op  sigself  bevat  geen  betekenis 
nie : hulle  is  bloot.  Maar  nou  word  hulle  in  daardie  bepaalde 
volgorde  in  verband  gebring  met  die  konkrete  objek  wat 
ons  as  potlood  ken.  Die  hegrip  „potlood”  word  m.a.w.  aan 
onsself  geïnterpreteer  as  die  klankvorm  „potlood”.  Daardie 
proses  waarin  ons  nou  in  die  binneste  in  verklankbare 
vorm  ’n  konsepsie  van  die  objek  gevorm  het,  is  dan  ver- 
geesteliking.  Die  vergeestelikte  konsepsie  is  nie  die  objek 
self  nie;  dis  ook  nie  ’n  „beeld”  van  die  objek  nie:  dit  is 
wesentlik  ’n  subjektiewe  interpretasie  en  begrip  van  die 
objek,  op  só  ’n  wyse  dat  hy  wel  nog  nie  objektief  is  nie, 
maar  objektiefbaar. 

Op  dieselfde  wyse  word  die  hele  lewenservaring  nou  in 
die  weetlikheid  bewaar.  Daar  kan  geen  onderskeid  wees  in 
die  verweetlike  vorm  van  bv.  ’n  klip  en  ’n  Calvinistiese 
lewensbeskouing  nie:  een  is  nie  konkreet  en  die  ander 
abstrak  nie,  want  albei  is  verweetlik  en  bestaan  outonoom. 

As  die  saak  tot  konsekwensie  gevoer  word,  sal  daar  ook 
onderskeid  moet  kom  tussen  ,,lae”  in  die  weetlikheid.  Ons 
ervaar  dinge  naamlik  meerdimensioneel.  Ek  wil  vir  die 
doeleindes  van  hierdie  artikel  alleen  verskil  maak  tussen 
twee  lae  — noem  dit  dan,  as  u wil,  die  vlakker  en  die 
dieper  weetlikheid.  Die  vlakker  laag  het  dan  te  make  met  die 
alledaagse  ervaring  en  omgang  met  mense,  die  dieper  laag 
met  die  groter  ,,sin”  van  dinge.  Die  vlakker  laag  sal  dan 
ook  ’n  meer  immanente  ervaringslaag  wees,  die  diepere 
meer  transendent.  Dieselfde  ervaringe  kan  in  albei  lae 
bestaan,  met  die  verskil  alleen  in  dimensionaliteit. 

Laat  ek  dit  met  ’n  ietwat  banale  voorbeeld  illustreer: 
Ek  eet,  sou  in  die  vlakker  laag  van  die  weetlikheid  — die 
laag  wat  voorsien  in  die  alledaagse  behoeftes,  dus  — alleen 
dui  op  die  proses  van  eet,  voedsel  verorber,  in  die  eerste 
persoon.  In  die  dieper  laag  sou  die  proses  dan  in  sy  groter 
verband  gesien  word  van  eet  om  te  groei  (’n  essensiële 
lewensaspek)  of  eet  om  in  ’n  bepaalde  behoefte  te  voorsien 
(aanbod  en  aanvraag — nóg  ’n  lewensessensie). 

Miskien  kan  nog  ’n  illustrasie  dit  beter  belig:  in  die 
vlakker  laag  van  die  weetlikheid  sal  mens  blou  ervaar 
bloot  as  kleur,  soos  die  lug;  in  die  dieper  laag  sal  dit  ’n 
wyer  betekenis  dra,  soos  Jo  Boer  se:  Blauw  is  een  ver- 
langen,  geen  kleur. 

Onthou  egter  altyd  dat  die  weetlikheid  behoort  tot  die 
„onderbewuste” : dit  is  nie  bewustelik  nie.  Weliswaar  lê  die 
„laer”  weetlikheid  vanweë  sy  alledaagse  gebruik  skynbaar 
nader  aan  die  bewuste,  maar  dit  is  ook  net  ’n  halwe 
waarheid. 

Bewussyn  volg  eers  as  stap  ná  die  weetlikheid.  Dit  plaas 
die  kroon  op  die  hele  proses.  Ek  wil  hierdie  stadium  begrip 
noem.  Dit  is  dan  daardie  moment  wanneer  die  verweetlikte 
ervare  só  ver  verweetlik  is,  dat  dit  aan  die  self  geïnter- 
preteer  kan  word.  Dit  behoort  nie  meer  net  tot  die 
onbewuste  nie,  maar  is  dinamies.* 

En  interpretasie  aan  die  self,  soos  aan  ander,  kan  alleen 
geskied  deur  taal.  Dit  is  immers  onmoontlik  om  te  dink 
anders  as  deur  taal.  (Onthou  dat  taal  nie  bestaan  eers 
wanneer  dit  gepraat  en  verklank  word  nie : sodra  die  begrip 
verklankbaar  is,  is  hy  taalmatig). 

Die  oordrag,  nou,  van  hierdie  weetlikheid  noem  ek  kuns. 
Op  sigself  sou  dit  dan  beteken  dat  alle  taal  kuns  is  en 
dit  is  nodig  om  die  stelling  te  modifieer  deur  dit  van 

* Dis  dus  oneindig  méér  as  net  die  ,,emotion  recollected  in  tranquility” 
van  Wordsworth. 

toepassing  te  maak  op  wat  ek  die  „dieper”  of  transendente 
weetlikheid  genoem  het.  Verder  bestaan  kuns  nie  net  uit 
oordra,  uitgee  nie,  maar  wel  deeglik  ook  uit  ontvangs.  Kuns 
is  dus  daarop  gerig  om  hy  te  dra  tot  die  dieper  weetlikheid 
van  die  kunsontvanger. 


IV 

Die  wyse  waarop  hierdie  oordraging  gedoen  w’ord,  word 
bepaal  deur  die  medium,  hetsy  dan  kleur,  lyn,  klank  of 
woord. 

Hoekom  word  dan  van  ,,laer”  en  ,,hoër”  kuns  gepraat? 

Dit  is  maklik  verklaarbaar  in  terme  van  die  vooraf- 
gaande  verduideliking.  Laat  ons  by  musiek  begin  wat 
beskou  word  as  die  „hoogste”  van  alle  kuns. 

Het  u al  daaraan  gedink  dat  ’n  suiwer  fisiese  verskynsel 
soos  klank  die  diepste  psigiese  roeringe  kan  wek  wanneer 
dit  as  musiek  aangebied  word?  Die  klanke  van  Beethoven 
se  Neënde  of  Brahms  se  Vioolkonsert  bestaan  almal  afson- 
derlik:  hulle  is.  Maar  deur  bepaalde  rangskikking  en  timbre 
verkry  daardie  doodgewone  klanke  ’n  ,,betekenis”  wat  veel 
verder  uitslinger  as  die  tydelike  van  ons  bestaan.  Dit 
gebeur  omdat  die  rangskikking  nie  net  willekeurig  is  nie, 
maar  die  beliggaming  van  die  komponis  se  weetlikheid.f 
Die  belangrike  verskil  tussen  musiek  en  letterkunde  is 
egter  dat  die  weetlikheid  van  die  kunstenaar  in  die  geval 
van  musiek  NIE  eers  omskep  word  in  die  bewussynlike 
begrip  nie.  Musiek  is  ’n  direkte  uitstorting  van  die  weet- 
likheid  van  die  kunstenaar  in  die  weetlikheid  van  die 
luisteraar.  (Eintlik  sou  mens  hier  ’n  nog  diepere  weetlik- 
heid  tussen  die  transendente  weetlikheid  en  begrip  moet 
veronderstel,  maar  dit  is  nie  sterk  ter  sake  nie). 

Musiek  kry  vir  die  luisteraar  dan  eintlik  volle  betekenis 
wanneer  hy  die  ontvange  werk  in  daardie  ,,ander”  on- 
taallike  begrip  omskep  sodat  hy  die  „betekenis”  snap  maar 
dit  nie  in  taal  hoef  te  interpreteer  nie.  Dit  sal  verklaar 
waarom  bv.  ’n  jazz-liefhebber,  wat  dieselfde  Bach-concerto 
as  ’n  klassieke  liefhebber  aanhoor,  hom  nie  daaraan  steur 
nie:  dit  bereik  noodwendig  wel  sy  weetlikheid,  wat  ander- 
kant  die  begrip  lê,  maar  dring  nie  deur  tot  daardie  laaste 
vergeestelikingstap  waar  dit  „begryp”  word  nie). 

Die  skilderkuns  werk  nie  op  ’n  veel  verskillende  basis 
nie.  Die  skilder  interpreteer  sy  weetlikheid  direk  in  kleur, 
sonder  dat  hy  dit  aan  homself  taalmatig  verklaar,  en  die 

t Hier,  en  voorts,  slaan  dit  op  dieper  weetlikheid  alleen. 

produk  spreek  dan  direk  tot  die  weetlikheid  van  die  toe- 
skouer.  (Dit  verklaar  wéér  waarom  alle  mense  wat  dieselfde 
skilderstuk  beskou,  dit  nie  ewe  hoog  kan  „waardeer”  nie. 
Onthou  dat  hierdie  „waardeer”  nie  te  doene  het  met 
tegniese  aanwending  van  kleur,  lyn,  lig-en-skaduwee  nie: 
dié  dinge  kan  wél  bewussynlik  verklaar  word.  Ek  het  dit 
oor  daardie  „iets”  waarna  Thoreau  verwys  as  „as  intangible 
and  indescribable  as  the  tints  of  morning  and  evening”). 

Die  belangrike  verskil  word  sigbaar  wanneer  mens  die 
digkuns  beskou.  Die  digter  bedien  hom  van  taal,  d.i.  die 
uitdrukkingsmiddel  van  die  begrip.  Wanneer  ’n  digter  hom 
dus  tot  sy  kuns  wend,  het  ’n  gegewe  ervaring  die  hele 
kringloop  voltooi:  komprehensie  — weetlikheid  (in  albei 
vlakke)  — verstaan-sonder-woorde  — begrip.  Wat  hy  dus 
uit  sy  weetlikheid  aan  homself  kan  interpreteer,  dra  hy  op 
dieselfde  manier  oor  aan  ander. 

Maar  daar  is  ’n  belangrike  verskil,  want  heelwat  van  die 
waarde  van  ’n  gedig  lê  verbý  die  begrip  in  die  nog  embrio- 
niese  weetlikheid  of  in  die  periode  van  verstaan-sonder-taal. 
T.  S.  Eliot  het  self  verklaar  dat  ,,a  poem  can  be  appreciated 
before  it  is  understood.”  Dit  is  die  resultaat  van  die  beson- 
dere  werkmetode  van  die  digter.  Hy  werk  nie  maar  net 
met  taal  nie:  hy  benut  die  „diepste”  (ek  huiwer  vir  die 
woord)  kunsbaarheid  van  elke  woord.  Daardie  dinge  wat 
intrinsiek  in  taal  teenwoordig  is  — ritme,  klank,  kadens  — 
is  eweseer  sy  boustof  as  die  woorde  in  hulle  semantiese 
waarde.  Dit  beteken  onder  geen  omstandighede  dat  die 
prosaïs  hierdie  dinge  negeer  nie,  maar  die  prosaïs  stel 
belang  in  die  woorde  soos  hulle  is,  gebruik  hulle  per  se, 
terwyl  die  digter  ’n  ontsaglikheid  van  ander  elemente  in 
oorweging  neem.  Ek  kan  dit  nie  eens  wees  met  ’n  uiterste 
oordrywing  hiervan  soos  in  die  kuns  van  Van  Ostayen  nie, 
maar  dit  verskaf  tog  ’n  interessante  illustrasie. 

Ek  haal  sommer  willekeurig  aan: 

„Dag  ventje  met  de  fiets  op  de  vaas  met  de  bloem 

ploem  ploem 

dag  stoel  naast  de  tafel 
dag  brood  op  de  tafel 
dag  visserke-vis  met  de  pet 
en 

dag  visserke-vis  met  de  pijp 
pet  en  pijp 
van  het  visserke-vis 
goeiendag 

DAA-AG  VIS 
dag  lieve  vis 

dag  klein  visselijn  mijn.”  {Marc  groet  •’s  morgens 

de  dingen) . 

Dit  is  glad  nog  nie  die  ergste  nie!  Van  Ostayen  gebruik 
nie  net  klank  en  konstruksie  as  boustof  nie,  maar  in  ewe 
hoë  mate  lettertipe,  rangskikking,  selfs  kleur! 

Laat  ons  ’n  ander,  suiwerder  voorbeeld  neem  uit  daardie 
skrome,  wonderlike  digtersfiguur  Leopold: 

„Schepen  liggen  er;  waarom  zoo  . . . 
het  lieve  water  leed  het  zoo. 

Vele  zeilen  zijn  uitgehangen 
breede,  sleepende.  Huizengangen 
stonden;  zacht  getreden  nu 
schromelijk,  want  het  was  alles  luw 
vervuld;  in  de  heldere  streken 
van  de  witte  hemel  geleken 
wenschen  te  wezen,  mijn  zinnen  dreven 
er  in,  in  een  zachten  trek  opgeheven. 

Droomen  bleef  over:  was  het  voor  dezen 

al  zoo,  was  dit  het  eerste  wezen?”  (Uit  Verzen.) 

Mens  hoef  alleen  maar  een  strofe  te  „ontleed”  om  oortuig 
te  word  van  hoeveel  die  digter  hom  van  ander  middele 
as  woorde  per  se  bedien: 

Dit  is  ’n  komposisie  in  lang,  glydende  rusklanke:  e’s 
en  a’s  en  o’s.  Daartussen  staan  die  silwere  verrassings  van 
ander  klanke  helder  uit:  Schepen  liggen  er . . . , of  veral 
die  sublieme  vonds  in  die  laaste  strofe: 

Droomen  bleef  over;  was  het  voor  dezen 
al  zoo,  was  dit  het  eerste  wezen? 

'Tussen  die  glydende  droomklanke  deur  spits  daardie  dit 
pimtig  boontoe. 

Vir  Leopold  was  daar  in  dig  „een  welbehagen  wat  gleed 
van  woord  tot  woord,”  sodat  elke  klank  terugtas  na  vorige 
en  roep  na  volgende.  Is  dit  nie  die  essensie  van  die  digkuns 
nie? 

Ek  raak  hierdie  dinge  net  aan  om  aan  te  toon  dat  ’n 
mens  onmoontlik  die  digkuns  saam  met  die  prosa  wil 
skaar  as  woordkuns.  Digkuns  is  eintlik  ’n  tussenstadium 
tussen  musiek  en  skilderkuns  enersyds  en  prosa  andersyds; 
daar  is  elemente  wat  uit  die  begrip  eers  tot  die  kompre- 

hensie  van  die  hoorder  vloei  om  daarná  na  die  weetlikheid 
deur  te  dring,  maar  daar  is  ook  ander,  belangrike,  elemente 
wat  — soos  klank  en  lyn  en  kleur  — direk  span  tussen 
weetlikheid  en  weetlikheid. 


V 

Ek  het  vroeër  al  aangedui  dat  die  prosa  sig  van  die 
woord  as  taal  op  sigselwers  bedien.  Immers,  die  taal  van 
’n  roman  en  ’n  kortverhaal  is  die  taal  van  die  alledaagse 
omgang,  weliswaar  met  selektiewe  noukeurigheid  aan- 
gewend  deur  die  groot  skrywer,  maar  nietemin  ’n  taal  van 
sinne  en  sinskonstruksie. 

Ek  laat  geensins  hier  buite  rekening  die  hiper-impres- 
sionistiese  styl  bv.  van  Ary  Prins  nie,  ewe  min  heelwat 
van  die  sensitivisme  van  Van  Deyssel.  In  hulle  konstruksie, 
al  skyn  dit  dan  soms  anders  as  ,,volsinne”,  word  die  volsin 
tog  geïmpliseer  en  die  aandag  lê  nog  by  die  semantiese 
waarde  van  die  woorde  eerder  as  die  klank-  of  vormwaarde. 

Wat  maak  mens  dan  met  die  moderne  James  Joyce? 
Ek  wil  huiwer  om  dit  prosa  te  noem.  Indien  dit  kuns  is  (ek 
ag  nie  my  kennis  van  Joyce  genoeg  om  hieroor  te  spekuleer 
nie),  sal  dit  amper  ’n  nuwe  kunsrigting  beteken. 

Wordsworth  het  die  taal  van  ’n  gedig  beskryf  as  ,,the 
ordinary  language  of  men.”  Maar  ek  het  reeds  aangetoon 
dat  die  digkuns  alleen  toevallig  die  gebruik  van  taal  as 
medium  in  gemeen  het  met  die  prosa.  Die  prosa  gebruik 
inderdaad  die  ,,ordinary  language  of  men.” 

Daar  is  dus  meer  stappe  in  die  oordra  van  ’n  prosa- 
kunswerk  van  kunstenaar  na  kunsontvanger  as  in  die 
ander  kunste  (deels  met  uitsluiting  van  digkuns).  Die 
weetlikheid  word  eers  volledig  omskep  in  die  interpreteer- 
baarheid  van  die  begrip  voordat  dit  uitgedruk  word.  Die 
leser  ontvang  die  indrukke  dan  ook  eers  in  sy  komprehensie 
voordat  dit  deur  die  verweetlikingsproses  tot  die  weetlik- 
heid  deurdring  en  vandaar  kom  na  die  verstaan-sonder-taal. 

In  aanmerking  dus  genome  dat  musiek  bv.  direk  kom- 
munikeer,  lyk  die  prosa  omslagtig.  Maar  juis  dit  is  wat 
ek  ten  sterkste  wil  ontken.  Die  prosakuns  impliseer  meer 
stadia  in  sy  oordragingsproses  van  weetlikheid  na  weet- 
likheid,  maar  dit  maak  hom  nie  minder  suiwer  as  kunsvorm 
nie.  Immers,  sou  daar  bestaansreg  vir  enige  besondere 
kunsvorm  gewees  het  as  dieselfde  dinge  langs  ’n  beter 
manier  „gesê”  kon  word?  Die  blote  feit  dat  die  prosa  as 
kunsvorm  outonoom  bestaan  bewys  dat  dit  voorsien  in  ’n 


86 


bepaalde  behoefte.  Hierdie  behoefte  is  nie  noodwendig 
traagheid  in  die  mens  om  ander  kunsvorme  tot  die  verstaan- 
stadium  te  omskep  nie;  daar  is,  glo  ek,  veel  meer  reg- 
verdiging  vir  die  bestaan  van  ’n  stuk  prosa. 

Dáár  lê  ’n  roman.  In  minder  of  meer  betreklike  sin  is  dit 
die  beliggaming  van  ’n  skrywer  se  weetlikheid  (dus,  van 
sy  hele  ervaring  en  bestaan  as  mens)  soos  hy  dit  aan  hom- 
self  — en  dus  ook  ander  — kon  verduidelik  en  interpreteer. 
Dit  sê  in  soveel  woorde  wat  hy  ervaar  het,  wat  hy  voel, 
wat  hy  dink  — dinge  wat  gesuggereer  word  deur  ander 
kunsvorme.  Dit  beteken  nie  dat  prosa  didakties  en  direk- 
pratend  is  nie.  Tot  hoë  mate  is  prosa,  soos  alle  kuns,  ook 
simbolies  en  dra  dit  aan  die  komprehensie  van  die  leser 
eintlik  d.m.v.  „simbool”  oor  wat  werklik  geïmpliseer  word. 
Maar  simboliek  is  meer  as  die  stel  van  een  beeld  om  ’n 
ander  deur  assosiasie  te  verwek.  Simboliek  is  juis  die 
subjektiewe  element  van  die  weetlikheid  waardeur  die 
werklikheid  getransformeer  en  vergeestelik  word.  Dit  wil 
amper  ooreenkom  met  wat  gewoonlik  „verbeelding”  heet. 
Simboliek  is  die  byna  mistieke  aanvoeling,  gebore  uit  die 
weetlikheid,  van  die  meerdimensionele  verband  tussen  dinge 
en  ervaringe,  van  die  transendensie  van  immanente 
belewenisse. 

Juis  dit  verleen  aan  prosa  ’n  ewe  ,,hoë”  kunswaarde  as 
ander  kunsvoime. 

Dit  is  egter  veral  in  sy  eiesoortigheid  dat  sy  besondere 
verdienste  lê.  Daar  is  dinge  in  musiek  en  ander  kunste  wat, 
omdat  dit  direk  tussen  die  weetlikhede  kommunikeer,  nooit 
interpreteerbaar  word  nie.  Dit  bly  anderkant  die  menslike 
begrip.  Jy  ervaar  ’n  vollerword  daardeur,  maar  kan  dit 
nooit  verduidelik  nie. 

Die  prosa  stel  hierdie  dinge  veel  duideliker,  omdat  dit 
eers  met  die  komprehensie  kommunikeer.  As  voorbeeld: 
W.  A.  de  Klerk  se  Die  Uur  van  Verlange  is  die  verhaal  van 
soveel  mense,  maar  bowenal  is  dit  die  beliggaming  van  die 
besef  dat  ’n  ou  orde  verbygaan  en  ’n  nuwe  kom.  Dis  ’n 
kunsvergestalting  van  die  Toynbeaanse  konsepsie  van  die 
groei  en  desintegrasie  van  beskawings.  Dit  word  simbolies 
deur  die  lewens  van  daardie  karakters  tuisgebring  en  sonder 
dat  dit  miskien  ooit  direk  gesê  word,  word  dit  tog  so  aan- 
gevoel  en  ervaar.  Nog  voordat  dit  dus  tot  die  weetlikheid 
getransformeer  word,  word  dit  verstáán  ook.  Dit  behoort 
nou  duidelik  te  wees  wat  ek  met  hierdie  direkter  oordra 
van  ’n  begrip  bedoel.  En  voorsien  dit  nie  in  ’n  behoefte  nie  ? 
Daar  is  tog  dinge  wat  verstaan  en  aangevoel  móét  word 

ten  einde  vol-menslik  te  bestaan,  Dieselfde  begrip  kan  deur 
’n  skildery  of  ’n  musiekstuk  oorgedra  word,  maar  dan  lê 
daardie  bewussyn  latent  in  die  weetlikheid  sonder  dat  dit 
miskien  tot  die  begrip  kan  deurdring. 

Dit  behoort  ook  nou  duidelik  te  wees  dat  enige  prosa 
nie  kuns  is  nie,  maar  alleen  dáárdie  wat  die  simboliek  (soos 
hierbo  verduidelik)  uit  die  weetlikheid  oordra.  Dis  die 
objektivering  van  ’n  subjektiewe  belewenis  van  ’n  objek. 
Daardie  subjektiewe  element  is  verantwoordelik  vir  die 
kunswaarde. 

Veel  in  die  prosawerk  word  deur  die  simboliek  dus  ook 
direk  na  die  weetlikheid  van  die  leser  oorgedra,  maar  die 
simboliek  is  „duideliker”,  makliker  vatbaar  vir  die  bewus- 
syn  en  daarom  is  die  bydrae  tot  die  weetlikheid  ook  so 
waardevol. 

KOBUS,  roman  deur  G.  H.  Franz. 

(Nasionale  Boekhandel,  Bpk., 

Kaapstad,  Bloemfontein,  Jo- 

hannesburg.  1956). 

Franz  is  ’n  erkende  romanskry- 
wer  met  Bantoefigure  as  hoof- 
persone.  Mens  dink  aan  sy  Mo- 
loisi,  die  Wyse  en  Moeder  Poulin. 
Veral  in  Moeder  Poulin  het  hy 
met  welslae  die  tegniek  toegepas 
om  ’n  relaas  te  gee  van  ’n  blanke 
groep  deur  die  mond  van  ’n  ver- 
troude  huisbediende. 

Hierdie  tegniek  word  voortge- 
sit  in  die  nuwe  roman  Kobus  — 
’n  roman  in  die  eerste  persoon, 
waarin  vertel  word  van  hoe  ’n 
stambantoe,  wat  van  die  Euro- 
peane  niks  af  weet  nie,  in  die 
huishouding  opgeneem  word  van 
’n  blanke  gesin.  Dan  volg  ’n 
moeilike  proses  van  aanpassing 
waarin  hy  gehelp  word  deur  twee 
ander  bediendes  van  dieselfde  ge- 
sin. 

Die  problematiek  is  nie  inge- 
wikkeld  nie,  en  die  verhaal  is 
eintlik  daarop  ingestel  om  aan 
die  blanke  leser  onopsigtelik  ’n 
hele  paar  belangrike  lesse  te  leer. 
Ek  noem  die  vernaamstes:  die 
waarde  van  ’n  vertroude  verhou- 
ding  tussen  die  blanke  werkgewer 
en  sy  bantoebediendes;  die  nut 
daarvan  om  ongeskoolde  bantoe- 
bediendes  geleidelik  en  met  be- 
grip  te  laat  inlei  in  hulle  diens 
en  om  hulle  met  insae  op  te  lei 
in  die  instellings  van  die  blanke 
gemeenskap:  die  kwaad  wat  ge- 
stig  word  deur  Bantoes  wat  uit 
die  stamverband  losgeraak  het  en 
dan  rigtingloos  in  die  stede  rond- 
spook  as  ’n  gevaar  nie  net  vir 
hulle  eie  soort  nie  maar  ook  vir 
die  ganse  samelewing  in  ons 


land;  die  pligsversuim  van  die 
Afrikaner  teenoor  die  Bantoes 
deur  hulle  nie  voldoende  reken- 
skap  te  gee  van  die  waarde  van 
’n  simpatieke  opleiding  van  die 
Bantoes  en  die  ontstaan  en  voort- 
woekering  van  vreemde  ideologieë 
veral  onder  die  ontstamde  stads- 
bantoe;  die  waardigheid  van  die 
óu  Afrikaanse  verhouding  tot  die 
Bantoe  waarvan  begrip,  agting  en 
’n  gestrenge  regverdigheid  die 
sluitstene  was. 

Franz  gaan  voort  om  met  ’n  ge- 
stileerde  Afrikaans  die  tEialge- 
woontes  van  die  Bantoes  na  te 
volg  waardeur  ’n  rykheid  van 
beeld  verwerf  word  wat  bekoor- 
lik  is.  Dit  bly  egter  hinderlik  om 
telkens  tussen  hakies  etimologie- 
se  aantekeninge  te  vind.  Stilisties 
is  dit  veel  beter  om  alle  nodige 
aantekeninge  vooraf  of  agterna 
te  verstrek. 

Dis  ’n  werk  wat  opnuut  getuig 
van  die  erns  van  Franz  se  oor- 
tuigings  en  die  rypheid  van  sy 
oordeel,  wat  gegiet  is  in  ’n  vorm 
wat  deur  elke  liefhebber  van  ons 
letterkunde  met  smaak  en  voor- 
deel  gelees  kan  word. 

ABEL  COETZEE 

GEDACHTEN  VAN  ANDRÊ 

DEMEDTS. 

Ter  herdenking  aan  sy  vyftigste 
verjaardag  het  die  Belgiese  skry- 
wer,  Hubert  van  Herreweghen,  ’n 
bloemlesing  saamgestel  uit  die 
werk  van  sy  vriend  Andrê  De- 
medts.  Daarvoor  het  al  die  skry- 
wer  se  romans  en  novelles  in 
aanmerking  gekom.  Telkens  is 
die  situasie  waarin  die  gedagte 
uitgespreek  is  en  die  fiktiewe 
karakter  wat  dit  uitgespreek  het. 

verswyg,  en  die  bloemleser  het 
slegs  dié  gedagtes  uitgekies  wat 
die  gemoedsbeeld  van  die  skry- 
wer  kan  illustreer.  Die  gebloem- 
leesde  gedagtes  is  vervolgens  in- 
gedeel  onder  dertien  rubrieke,  en 
die  geheel  is  voorsien  van  ’n 
karakteristiek  deur  Albert  Wes- 
terlinck,  en  van  ’n  naskrif  deur 
die  bloemleser. 

Deur  hierdie  werkwyse  word 
die  indruk  gewek  asof  ons  te  doen 
het  met  ’n  bundel  aforismes,  en 
deur  die  rubrisering  kry  ons  pas 
’n  beeld  van  die  gedagterykheid 
van  die  jubilaris.  As  mens  hier- 
die  „gedagtes”  met  aandag  be- 
studeer  en  in  jou  opneem,  begin 
jy  verstaan  waarom  Andrê  De- 
medts  se  werke  met  soveel  liefde 
ontvang  is  en  gelees  word  deur 
sy  landgenote  en  liefhebbers  van 
sy  kuns  elders. 

Gedachten  van  Andrê  Demedts 
is  ’n  hoogs  aangename  en  insig- 
gewende  wyse  om  ’n  vriend  se 
vyftigjarige  bestaan  feestelik  te 
gedenk. 

ABEL  COETZEE 

DIE  ONTERFDES,  deur  Holmer 

Johanssen;  derde  druk.  (A.  A. 

Balkema,  Amsterdam  / Kaap- 

stad.  1956). 

Die  eerste  druk  van  hierdie  ro- 
man  het  reeds  in  1944  verskyn  en 
dit  is  nog  steeds  onoortroffe  in  die 
uitbeelding  van  die  stadsarmes. 
Die  eerste  gedeelte  van  die  boek  is 
die  beste  en  gee  ’n  aangrypende 
siening  van  die  benouende  en  on- 
ontkombare  lewe  van  vrees  vir 
die  honger  en  siekte  en  vernede- 
ring.  Hierdie  siening  word  wel 
nooit  tragies  nie  en  dit  om  die- 
selfde  redes  wat  tragiek  verhin- 
der  in  die  karakters  van  Van 
Bruggen  en  Mikro:  die  mense  is 
berustend  — afgesien  van  ’n  paar 
tydehke  opvlagings  van  opstan- 
digheid  — en  word  gesien  as  klein 


en  selfs  kinderlik.  Tiperend  hier- 
voor  is  brokkies  humor  soos  in 
die  volgende  beskrywing  van 
Sjakkie  se  bruilofsnag:  ,,’n  Lome 
behaaglikheid  sak  in  sy  hggaam. 
Versigtig  vly  hy  sy  een  arm  oor 
haar.  Onder  sy  hand  klop  haar 
hart.  Die  Liewe  Heer  behoort  nou 
te  weet  dat  Sjakkie  Portjee  ge- 
lukkig  is.  Later  sal  hy  die  Vader 
offisieel  bedank.  Want  Hy  kan 
mos  self  sien  dat  Sjakkie  nie  nou 
sy  hande  kan  vou  nie  ...” 

Die  bou  van  die  roman  is  ook 
nie  bevredigend  nie:  dit  weifel 
tussen  ’n  uitbeelding  van  die  ag- 
terbuurt-panorama,  van  ’n  hele 
gemeenskap,  en  ’n  familiedrama. 
Maar  die  onbevredigendste  is  wel 
die  soetsappige  aanvaarding  van 
’n  skyn-oplossing  aan  die  slot, 
die  tydelike  geringe  verbetering 
in  die  lewensomstandighede  en 
vae  beloftes  van  ’n  „vaderhke” 
goewerment  wat  hierdie  soort 
probleme  kan  oplos  deur  behui- 
singskemas  ens.  Enige  sprake 
van  tragiek  word  daardeur  na- 
tuurlik  onmiddellik  gesmoor. 

Dis  bepaald  steurend  dat  op 
haas  elke  bladsy  ’n  hele  paar 
drukfoute  voorkom. 

E.  LINDENBERG 

DIE  VROU  OP  DIE  SKUIT  EN 
ANDER  VERHALE,  deur  Elise 
Muller.  A.  A.  Balkema,  Kaap- 
stad,  1956. 

Die  skryfster  van  hierdie  verhale 
het  alreeds  bekendheid  verwerf 
met  haar  roman  Ek,  ’n  Samari- 
taanse  Vrou  waarmee  sy  in  1941 
’n  landswye  romanwedstryd  ge- 
wen  het.  Vanjaar  het  daar  nog 
’n  roman  Van  Eensame  Mense, 
van  haar  hand  by  die  uitgewer 
Balkema  verskjm.  Daarbenewens 
het  sy  gereeld  bydraes  aan  Afri- 
kaanse  tydskrifte  gelewer,  veral 
aan  Die  Huisgenoot  en  Sarie 
Marais  en  die  bundel  onder  be- 


90 


spreking  bevat  dan  ook  ’n  keur 
uit  die  verhale  wat  in  bogenoem- 
de  tydskrifte  verskyn  het. 

Oor  die  algemeen  word  die 
tegniek  van  die  kortverhaal  goed 
deur  die  skryfster  beheers.  Hier 
en  daar  mis  ons  die  nodige  kern- 
agtigheid  en  strakheid  hoofsaak- 
lik  omdat  sy  te  maklik  en  vlot 
skryf  en  dan  verlei  word  om  in 
cnnodige  bykomstighede  te  ver- 
val.  Byna  al  die  verhale  bevat 
die  sg.  verrassingslot  maar  die 
skrj'fster  slaag  nie  altyd  daarin 
om  ’n  knaleffek  te  bereik  nie. 

Die  Karoo-agtergrond  vorm  in 
hoofsaak  die  milieu  van  die  ver- 
tellings  en  die  inhoud  laat  mens 
dink  aan  soortgelj'ke  uitbeeldings 
van  menslike  verhoudings  by  Ne- 
derlandse  skryfsters  soos  Ina 
Boudier  Bakker  en  Top  Naeff. 
Dit  dra  die  stempel  van  eg  mens- 
likheid  sonder  dat  daar  tot  die 
kern  van  die  algemeen-menslike 
deurgedring  word.  In  Nag  By  Die 
Drif  vertel  die  skryfster  van  ’n 
dame  wat  skielik  bewus  word 
van  haar  eie  gebrek  aan  mens- 
likheid  in  die  teenwoordigheid 
van  twee  eenvoudige,  gasvrye 
boeremense.  Brief  van  Willem 
suggereer  die  onnodige  leed  en 
wanverhoudings  wat  deur  ’n  eg- 
skeiding  geskep  word;  Die 
Gnverklaarhare  gee  uitdrukking 
aan  verbystering  in  die  kindersiel 
wanneer  ’n  dogtertjie  verneem 
dat  haar  ouma  onverwags  oor- 
lede  is;  persoonlike  trots  seëvier 
oor  die  drang  na  weelde  in  Die 
Booyn  en  in  Die  Vrou  op  die  Sktdt 
word  vertel  van  Bessie  die  een- 
voudige  en  geharde  nooi  uit  die 
Noordweste  wat  by  die  see  haar 
bestemming  vind  en  deur  natuur- 
like  aanpassing  ook  daar  die  on- 
vermydelike  trotseer  . . . 

Die  verhale  word  deurgaans 
boeiend  vertel  en  hulle  sal  seker 
deur  ’n  wye  leserskring  geniet 


word.  Dit  is  gesonde  en  opbouen- 
Ue  leesstof  wat  in  elke  skool- 
biblioteek  tuishoort. 

S.  C.  HATTINGH 

DIE  WEDUWEE,  deur  Jochem 

van  Bruggen.  Afrikaanse  Pers- 

boekhandel,  Johannesburg,  ’56. 
Die  verskyning  van  hierdie  roman 
is  van  buitengewone  betekenis 
cmdat  Jochem  van  Bruggen  daar- 
mee  sy  75ste  verjaardag  herdenk. 
Dit  vorm  die  derde  deel  van  ’n 
trilogie  wat  begin  het  met  Sti-yd 
en  Die  Damvoal.  Die  vraag  wat 
onwillekeurig  by  ’n  mens  opkom 
is;  hoe  vergelyk  hierdie  jongste 
werk  van  Van  Bruggen  met  die 
romans  wat  hy  in  die  fleur  van 
sy  lewe  geskryf  het  en  waarmee 
hy  soveel  bekendheid  verwerf 
het? 

Ons  merk  dadelik  dat  Van 
Bruggen  se  styl  ’n  groot  ver- 
andering  ondergaan  het.  Dit  skyn 
asof  die  klimmende  lewensjare 
hom  tot  dieper  erns  aangespoor 
het;  daar  hang  ’n  skaduwee  van 
somberheid  oor  al  die  gebeure 
wat  hy  in  hierdie  roman  vertolk. 
Die  salwende  humor,  vergewende 
liefde  en  direkte  voorstelling  van 
karakters  deur  handeling  en  dia- 
loog  (gedagfte-spraak)  het  gro- 
tendeels  verdwyn  om  plek  te 
maak  vir  ’n  psigologies-indringen- 
de  maar  minder  oortuigende  ka- 
rakter-  en  handelingsweergawe. 
In  sy  ywer  om  die  innerlike 
lewens  van  sy  karakters  bloot  te 
lê,  verval  die  skrywer  soms  in  ’n 
soort  troebelheid  van  voorstelling 
wat  byna  betekenisloos  word. 

Maar  as  geheel  is  Die  Weduwee 
’n  aangrypende  verhaal  van  die 
lewe  en  lyding  van  twee  vroue  in 
’n  konsentrasiekamp  gedurende 
die  Tweede  Vryheidsoorlog.  Elsie 
en  haar  skoonsuster  Lena  beland 
in  dieselfde  kamp  in  die  omge- 
wing  van  Johannesburg.  Hulle 

bitter  ervarings  onder  die  hag- 
likste  omstandighede  word  op 
oortuigende  wyse  uitgebeeld  en 
dis  slegs  iemand  wat  baie  na  aan 
sulke  gebeurtenisse  gestaan  het 
wat  so  ’n  sterk  werklikheids- 
illusie  kan  opwek.  Ten  spyte  van 
genoemde  gebreke  is  dit  ’n  span- 
nende  verhaal  wat  ’n  wye  lesers- 
kring  sal  geniet. 

S.  C.  HATTINGH 

VERGELEGEN,  deur  D.  J.  Opper- 
man.  (Nasionale  Boekhandel 
Bpk.,  Kaapstad,  1956.) 

Net  soos  met  Periandros  van 
Korinthe  het  Opperman  ons  hier 
weer  ’n  drama  in  versvorm  gegee. 
Hierdie  keer  wend  hy  hom  tot 
die  nasionale  geskiedenis  en  be- 
handel  as  hooffiguur  Willem 
Adriaan  van  der  Stel,  die  Kaapse 
goewerneur  wat  deur  sy  optrede 
’n  sterk  nasiebewustheid  onder 
die  Vryburgers  laat  ontstaan. 

Die  drama  bestaan  uit  vyf  be- 
drywe  en  neem  ’n  aanvang  waar 
Van  der  Stel  ’n  brief  van  sy 
broer  ontvang  waarin  aan  hom 
meegedeel  word  dat  ’n  gesiene 
Kaapse  Vryburger  hom  en  sy 
amptenare  by  die  Here  in  Bata- 
via  aangekla  het  omdat  hulle  ook 
boerderye  waarneem.  Daarna  be- 
weeg  die  gebeure  stap  vir  stap 
voort  na  die  onvermydelike  onder- 
gang  van  die  held.  Hierdie  oom- 
blik  breek  aan  wanneer  Van  der 
Stel  in  die  vyfde  bedryf  die  stuk- 
ke  van  die  skipper  ontvang  waar- 
in  hy  en  sy  amptenare  deur  die 
Here  Sewentien  teruggeroep  word. 

Die  skrywer  het  hom  deurgaans 
getrou  by  die  historiese  feite  be- 
paal,  sodat  ons  hier  nie  ’n  trage- 
die  in  die  gewone  sin  van  die 
woord  het  nie.  Van  der  Stel  open- 
baar  min  eienskappe  wat  die  leser 
se  medelye  wek.  Van  die  begin 
tot  die  einde  bly  hy  inhalig,  vals 
en  wreed  sodat  daar  van  ’n  ka- 


tarsis  geen  sprake  is  nie.  Maar 
aan  die  anderkant  word  hy  voor- 
gestel  as  ’n  visionêr  wat  nie  goed 
inpas  in  die  landsomstandighede 
nie.  Waar  die  Vryburgers  bewus 
word  van  die  nasionale,  die  eie, 
daar  kyk  hy  ver  die  toekoms  in 
en  skroom  nie  om  met  alle  mid- 
dels  tot  sy  beskikking  vir  ’n  ver- 
hewe  doel  te  veg  nie; 

Ja,  ek  moet  my  nie  aan  nietig- 
hede  steur, 

want  hierdie  wye  land  van 
berge  en  brak  stroom 
wek  in  ’n  mens  ’n  groter  drif 
en  droom. 


Ek  sal  van  Vergelegen  dié 
modelplaas  maak 
dat  elkeen  in  ons  land  sy  voor- 
beeld  en  sy  taak 
sal  ken,  sal  weet  hoe  hy  met 
vee  en  druif  moet  boer 
dat  skepe  later  ons  produkte 
oor  die  wêreld  voer. 

Ja,  die  land  self  wek  in  mens 
’n  grootse  visioen, 

’n  Vergelegen,  van  wat  jy  alles 
nog  kan  doen. 

Myns  insiens  slaag  die  digter 
egter  nie  daarin  om  hierdie  sim- 
boliese  siening  so  oortuigend  te 
maak  dat  dit  die  negatiewe  eien- 
skappe  van  die  held  oorskadu  nie. 
Daarvoor  bly  hy  te  veel  van  ’n 
swakkeling  wat  regstreeks  onder 
die  invloed  staan  van  skurke  soos 
Elsevier  en  Starrenburg. 

Wat  die  vorm  betref,  bly  daar 
ook  nog  die  vraag  of  Opperman 
nie  tot  groter  dramatiese  hoogtes 
sou  uitgestyg  het  as  hy  gewone 
prosa  in  stede  van  die  berymde 
vers  aangewend  het  nie.  Nogtans 
is  die  ritme  hier  vloeiender  en 
natuurliker  as  wat  die  geval  met 
Periandros  was.  Rymdwang  kom 
veel  minder  voor  en  die  voor- 
stelling  van  karakters  is  oor- 
tuigender. 

S.  C.  HATTINGH 

Waarde  Heer,  — Die  artikel  van 
mnr.  W.  A.  de  Klerk  in  u uitgawe 
Jaargang  6 No.  3 onder  die  op- 
skrif:  Benodig  ’n  Vernuwing  is 
tipies  van  die  onrus  waarin  ern- 
stigdenkendes  tans  verkeer.  Vir 
meer  as  een  is  dit  duidelik  dat  die 
Afrikanervolk  op  ’n  kruispad  te 
staan  gekom  het  met  weë  wat  in 
twee  hoofrigtings  lei:  Aan  die  een 
kant  die  uitheemse,  die  ryk- 
geskakeerde  maar  siellose  Ameri- 
kaanse  kultuur  met  ’n  magdom 
van  middele,  waarvan  geld  die 
belangrikste  is;  aan  die  ander 
kant  die  jong  Afrikaanse  kultuur 
met  ’n  ryk  voedingsbodem  vir  sy 
kunstenaars  en  geleerdes,  maar 
wat  skynbaar,  om  een  of  ander 
rede,  nog  nie  geleer  het  om  op 
eie  bene  te  staan  nie. 

Die  vernuwing  wat  mnr.  De 
Klerk  bepleit  vir  ’n  ewewigtiger 
perspektief  ten  opsigte  van  ons 
geestesgoed,  is  ’n  algemene 
noodkreet  vandag.  Maar  soos 
by\’oorbeeld  in  die  godsdiens, 
waar  dit  herlewing  genoem  word, 
skyn  niemand  ten  volle  bewus 
te  wees  van  wat  só  ’n  ken- 
tering  in  lewensiening  werklik 
behels  nie.  My  doel  met  hierdie 
skrywe  is  dan  ook  nie  om  ’n  op- 
lcssing  te  soek  nie,  maar  eerder 
dieper  te  delf  in  die  vraagstuk 
en  eie  indrukke  weer  te  gee. 

Daar  word  gesê  dat  ’n  volk  se 
grootheid  bereken  word  volgens 
die  aantal  groot  manne  wat  hy 
oplewer.  Getoets  hieraan  is  die 
Afrikanervolk  seker  nie  die  ge- 
ringste  nie.  Dit  is  oor  en  oor  be- 
wys.  Maar  juis  in  hierdie  wete 
lê  ons  ondergang.  Want  ’n  groot 
verlede  het  slegs  waarde  wanneer 
dit  dien  as  fondament  van  die 
toekomstige  volksgebou,  maar  dit 


word  ’n  meulsteen  aan  die  nek 
wanneer  dit  ’n  verskaffer  word 
van  handige  vakansiedae  vir  lui- 
aards. 

Dit  is  onteenseglik  waar  dat 
die  Afrikaner  tans  ’n  ekonomiese 
en  politieke  voorspoed  beleef  wat 
enig  is  in  sy  geskiedenis.  Daarom 
hoor  mens  deesdae  gereeld  van 
een  of  ander  fees  of  „galaweek” 
wat  gehou  word  (waaroor  skry- 
wer  liefs  nie  ’n  oordeel  wil  vel 
nie)  waar  geld  vryelik  uitgegee 
word  sonder  ’n  doel,  behalwe  na- 
tuurlik  om  die  betrokke  dorp  of 
stad  of  gemeenskap  se  aansien  te 
laat  styg.  En  om  dit  te  doen, 
word  van  alle  moontlike  middele 
gebruik  gemaak.  Die  gevolg? 
Minstens  50  persent  van  die  ver- 
rigtinge  dra  ’n  uitheemse  karak- 
ter  en  só  word  nog  ’n  treetjie  op 
die  verkeerde  weg  gegee.  Waar 
is  die  waardebesef  wat  ons  volk 
van  die  waardeloosheid  van  hier- 
die  dinge  moet  oortuig?  ’n  Juiste 
waardebepaling  in  ’n  volk  se  le- 
wensperspektief  is  ’n  eerste  ver- 
eiste  vir  ’n  idealistiese  lewensbe- 
skouing.  En  idealisme  spruit 
slegs  uit  patriotisme,  uit  ’n  on- 
oorwinlike  liefde  vir  dit  wat  uit 
die  volk  ontstaan  het.  Daarsonder 
kan  die  toekomstige  volkseenheid 
nie  gedy  nie. 

’n  Mens  huiwer  voor  die  ver- 
skynsel  dat  jong  Afrikanerseuns 
en  -dogters  totaal  onverskillig 
staan  teenoor  hulle  eie  taal,  en 
wie  se  kennis  daarvan  weinig 
meer  is  as  blote  leeskennis.  Maar 
hoe  kan  dit  ook  anders?  Die  kind 
van  vandag  groei  op  in  huise  (as 
hy  hoegenaamd  daardie  voorreg 
geniet)  waar  jazz  en  comics  ’n 
tweede  godsdiens  geword  het.  En 
Qit  onder  mense  wat  afstam  van 

Voortrekkers!  Veral  in  die  stad 
is  die  verderwing  duidelik  sig- 
baar.  Ons  roem  so  graag  daarop 
dat  die  Afrikaner  besig  is  om  die 
stad  te  verower.  Was  dit  maar 
so!  Die  omgekeerde  is  eerder 
waar:  die  stad  is  vinnig  besig  om 
die  Afrikaner  te  verower.  En 
helaas,  die  kulture  wat  vandag 
in  ons  stede  floreer,  is,  met 
twee  uitsonderinge,  alles  behalwe 
boere-kultuur. 

Op  die  jaarlikse  Afrikaanse 
Eisteddfod  wat  onlangs  in  Kaap- 
stad  gehou  is,  het  dit  mens  opge- 
val  dat  die  oorgrote  meerderheid 
van  die  beoordelaars  Engelsspre- 
kend  was.  Die  rapporte  oor  die 
deelnemers  se  optrede  was  dan 
ook  in  Engels  opgestel.  Is  dit 
moontlik  dat  daar  in  die  moeder- 
stad  geen  Afrikaanssprekendes 
was  wat  genader  kon  word  nie? 
Waar  moet  die  fout  gesoek  word? 

Die  toneel  in  Suid-Afrika  het 
nog  nooit  tot  sy  reg  gekom  nie 
— al  neem  mens  ook  die  N.T.O. 
se  beste  pogings  in  ag  (waar- 
voor  die  skrywer  groot  agting 
het).  Die  getal  Afrikaanse  opvoe- 
rings  is  skreiend  beperk  en  as 
die  goue  dag  eendag  wel  aan- 
breek  waarop  ’n  nuwe  stuk  aan- 
gekondig  word,  stuit  ’n  mens  se 
oë  teen  sulke  hartverskeurende 
titels  soos  ,,Bohaai  oor  ’n  otjie” 
en  „Oupa  kry  troukoors.”  Waar 
is  die  smaak  en  diskresie  van  die 
mense  wat  daarop  aanspraak 
maak  ? Miskien  moet  ’n  mens 
maar  net  lag  — nie  oor  die  snaak- 
sigheid  in  die  stuk  nie,  maar  oor 
die  patetiese  in  die  situasie. 

Maar  hier  moet  die  fout  in  die 
eerste  instansie  by  ons  drama- 
turge  gesoek  word.  Die  verskyn- 
sel  dat  ’n  skrywer  slegs  ’n  drama 
aandurf  wanneer  hy  „grootgeld” 
kan  verdien,  word  al  hoe  alge- 
mener.  Daar  is  selfs  van  hulle 


wat  die  geld  nie  nodig  het  nie, 
maar  tog  hardnekkig  voortgaan 
om  siellose  tydskrifstorietjies  te 
skryf  en  net  die  spaartydjies  af- 
knyp  vir  ’n  nuwe  ,,blyspel”  (lees: 
klug). 

Ons  toneelmense  se  posisie  is 
seker  nie  benydenswaardig  nie. 
Hulle  moet  soek  na  opvoerbare 
stukke,  soek  na  ’n  geskikte  saal 
en  dan  les  bes  soek  na  ’n  gehoor. 
Dan  doen  hulle  die  onvermydelike 
en  die  algemeen-menslike.  Hulle 
sluit  aan  by  Engelse  geselskappe 
waar  hulle  ten  minste  besig  bly 
en  geld  verdien.  Hulle  moet  per 
slot  van  rekening  ook  lewe.  Drie 
van  ons  beste  toneelspelers  is 
tans  hier  in  Kaapstad  in  hierdie 
lol. 

Die  toneel  en  letterkunde  is 
maar  twee  van  die  vingerwysers. 
Onlangs  is  ’n  kongres  gehou  om 
die  kwessie  van  hedendaagse 
,,boeremusiek”  te  bespreek.  Die 
uitslag  van  hierdie  lofwaardige 
poging  is  oorbekend.  Geen  enkele 
orkesleier  het  die  kongres  die 
moeite  werd  geag  om  bekommerd 
oor  te  raak  nie.  Hulle  reaksie  was 
een  van  die  absolute  stilswye  — 
wat  soms  ook  ’n  goeie  antwoord 
is.  En  intussen  maak  hulle  nuwe 
liedjies  oor  piesangs  en  stompies 
en  paddatjies  en  sinkopeer  lustig 
op  die  ou  jazz-tradisie,  sonder  om 
te  bloos. 

Die  geskiedenis  van  ons  volk  is 
een  van  stryd  en  lyding  . . . en 
nooit  oorgee  nie.  En  dit  het  ons 
groot  gemaak,  nie  ons  goudvelde 
en  koringlande  nie  — hoe  lewens- 
belangrik  dit  ook  al  is.  Skrywer 
glo  met  sy  hele  siel  dat  die  Afri- 
kanervolk  sy  ou  grootheid  slegs 
kan  herwin  deur  ’n  nuwe  stryd 
aan  te  pak  — die  stryd  teen  sy 
eie  geestelike  ondergang.  Maar 
die  doolhof  is  donker  en  die  pad 
is  lank. 

Hierdie  stryd  is  ’n  nasionale  en 
die  welslae  daarvan  sal  van  ons 
eenheid  afhang.  Ons  eie  geskiede- 
nis  leer  ons  watter  verderflike 
resultate  verdeeldheid  en  traak- 
my-nie-agtigheid  baar.  Die  groot 
mag  wat  die  Afrikaner  moet  oor- 
win,  is  nie  in  die  eerste  instansie 
vyandigheid  uit  vreemde  oorde 
nie,  maar  passiwiteit  in  eie  ge- 
ledere,  daardie  houdingvan:  „Nou 
ja,  só  is  dit  nou  maar  eenmaal; 
Gods  wil  geskiede!”  en  dan  ewe 
tevrede  Gods  water  oor  Gods  ak- 
ker  laat  loop. 

Die  saad  wat  ons  voorgeslagfte 
gesaai  het,  was  goed,  ondanks 
gebreke.  En  dit  is  nou  aan  die 
opkom.  Ons  taak  is  slegs  om  nat 
te  maak,  te  werk  en  te  bou  — 


sodat  God  die  wasdom  kan  gee. 

Laat  ons  ons  dan  opmaak  en 
bou  aan  die  gevalle  mure. 

Die  tyd  van  „lojale”  verset  is 
verby! 

JAC.  J.  BRITS 

Redakteur,  — Sal  u asb.  weer 
meehelp  om  die  volgende  promi- 
nent  onder  die  aandag  van  u 
lesers  te  bring: 

Skrywerswedstryd:  Historiese 
Roman: 

Die  Vroue-landbouvereniging 
van  Kaapland  loof  ’n  eerste  prys 
uit  van  flOO  en  ’n  tweede  prys 
van  £50  vir  bekroonde  werk  soos 
hierbo  genoem.  Rig  navrae  aan: 
Mev.  Maxie  White,  Maraisstraat 
102,  Die  Strand. 


A.P.B. 

^ersekertng 
vir  almal 


Daar  is  ’n  Sanlam-polis  vir  u 
persoonlike  vereistes.  Raadpleeg 
u Sanlam-verteenwoordiger  of  die 
naaste  takkantoor— hulle  is  spe- 
siaal  opgelei  om  u te  help. 


SANLAM 

'ÍK  ■■  ■ 


DIE  GROOT  AFRIKAANSE 
LEWENSVERSEKERINGSMAATSKAPPY 


SL  49a 


Die  tegniese  vaardigheid  van  die  ou  meesters  en  hulle  strewe  na 
die  beste  leef  voort  in  die  vervaardiging  van  Rembrandt 
VAN  RIJN  sigarette. 

Dit  is  gemaak  vir  diegene  wat  liewer  rook  vir  genot  as  bloot  uit 
gewoonte  . . . en  vir  wie  prys  sekondér  is. 

Welke  ander  sigaret  u ookal  mag  rook,  weet  ons  dat  u meer 
genot  uit  VAN  RIJN  sal  kry.  Koop  gerus  vandag  ’n  pakkic 
VAN  RIJN. 


VANlýjN 

KURK,  ONGEKURK  EN  FlLTER  DE  LUXE—  1/9  VIR  20,  3/11  VIR  50. 

VRFA  n» 


i;; 


IN  DOSIES 

Vopiereg 


